SunOnline: Thinadhoo magu hedhumuge mash'roou ge2vana fiyavahi fashan thayyaaruvanee\nތިނަދޫ މަގުހެދުމުގެ މަޝްރޫއުގެ ދެވަނަ ފިޔަވަހި ފަށަން ތައްޔާރުވަނީ\nއިސްމާއިލް ޝާކިރު 03 Sep 2021, 16:34\nގދ. ތިނަދޫ މަގު ހެދުމުގެ މަޝްރޫއުގެ ދެވަނަ ފިޔަވަހީގެ މަސައްކަތް ފެށުމަށްޓަކައި ސާވޭ ކުރުމުގެ މަސައްކަތް ކުރަނީ ---\nހުވަދުއަތޮޅު ދެކުނުބުރީ ތިނަދޫ މަގު ހެދުމުގެ މަޝްރޫއުގެ ދެވަނަ ފިޔަވަހީގެ މަސައްކަތް ފެށުމަށްޓަކައި ސާވޭ ކުރުމުގެ މަސައްކަތް ފަށައިފިއެވެ.\nމިމަސައްކަތަކީ ރޯޑް ޑިވެލޮޕްމަންޓް ކޯޕަރޭޝަން (އާރުޑީސީ)އާ ހަވާލުކޮށްގެން ކުރިއަށް ގެންދާ މަސައްކަތެކެވެ.\nމި މަސައްކަތުގެ ދަށުން ރަށުގެ ބޮޑު 14 މަގެއް ތަރައްޤީ ކުރަން ހަމަޖެހިފައިވެއެވެ. ސަރުކާރުން 78 މިލިއަނަށްވުރެ ގިނަ ރުފިޔާ ޚަރަދުކޮށްގެން ކުރިއަށް ގެންދާ މި ބިޔަ މަޝްރޫއު ނިންމުމަށް އެއްބަސްވެފައިވަނީ 450 ދުވަސް ތެރޭގައެވެ.\nމި މަޝްރޫއުގައި ކުރާނެ މަސައްކަތްތަކުގެ ތެރޭގައި ތާރު އަޅައިގެން އަލަށް މަގު ހެދުމާއި މަގާއި ޕޭވްމަންޓްގެ ޑިޒައިން އަދި ކޮންސްޓްރަކްޝަން މަސައްކަތްތައް ހިމެނެއެވެ.\nމީގެ އިތުރުން ސްޕީޑް ބްރޭކަރު ހަރުކުރުމާއި މަގުގައި ނިޝާން ހަރުކުރުމާއި މަގުބައްތި ޖެހުމާއި މިހާރު ހުރި މަގުތަކުގައި ވެސް މަގުބައްތި ޖެހުމާއި ސްޕީޑް ބްރޭކަރު ހަރުކުރުމާ ޒިބްރާ ކްރޮސް އެޅުން ހިމެނެއެވެ.\nއާބާދީގައި 6376 މީހުން އުޅޭ ތިނަދޫއަށް ވާރޭ ވެހިއްޖެނަމަ ފެން ބޮޑުވާ މައްސަލައަކީ އެ ރަށަށް ދިމާވެފައިވާ ވަރަށް ބޮޑު މައްސަލައެކެވެ. ތިނަދޫ މަގުތައް ޒަމާނީ ފެންވަރަށް ހެދުމުގެ މި މަޝްރޫއުގެ ދަށުން އެރަށު މަގުތަކުގައި ފެންބޮޑުވުމުގެ މައްސަލައަށް އެދެވޭ ހައްލެއް ލިބޭނެއެވެ.\nތުއްތު ކުއްޖާގެ މަރާ ގުޅިގެން ޑޮކްޓަރު ސަސްޕެންޑް ކޮށްފި\nކުއްޖާ މަރުވީ ކޮވިޑްގެ ސަބަބުން ނޫން ކަމަށް ކަނޑައަޅައިފި


ޒުވާނުން ނުކުމެ ކުޑަރިކިލު އާސާރީ މިސްކިތް ސާފުކޮށްފި\nކުޑަރިކިލު ބާ މިސްކިތް ސާފުކުރުމުގެ މަސައްކަތުގައި –ފޮޓޯ :ހިއްޗާ ބޮޑުބެރު ގުރޫޕް\nބ. ކުޑަރިކިލުގައި ހުންނަ އާސާރީ މިސްކިތް (ބާމިސްކިތް) އެރަށު ޒުވާނުން ނުކުމެ ސާފުކޮށްފިއެވެ.\nއެމަސައްކަތް ކޮށްފައިވަނީ އެރަށުގައި އޮންނަ ޒުވާން ބޮޑުބެރު ގުރޫޕް، ހިއްޗާ ބޮޑުބެރު ގުރޫޕުންނެވެ. އެގުރޫޕުން އެ މަސައްކަތް ކޮށްފައިވަނީ އާޓްސް ކަލްޗާ އެންޑް ހެރިޓޭޖާ މިނިސްޓްރީ އާއި އެރަށު ކައުންސިލާއި ގުޅިގެނެވެ.\nހިއްޗާ ބޮޑުބެރު ގުރޫޕުން ބުނީ، އެ ގުރޫޕް އިސްނަގައިގެން އެމަސައްކަތް ކުރީ އެތަނަކީ މުޅި ރާއްޖޭގައިވެސް ނުފެންނަފަދަ އާކިޓެކްޗާ މަސައްކަތްތަކެއް ހުރި ތަނަކަށްވެފައި އެތަނަށް އަޅާނުލައި ގިނަދުވަސްތަކެއްވެ، މުޅި ތަން ވަރަށް ބޮޑަށް ހަޑިވެފައިވާތީ ކަމަށެވެ. އެހެންކަމުން އެތަން ރީތިކުރަން ވިސްނައި އިއްޔެ އެމަސައްކަތް ކުރީ ކަމަށް އެގުރޫޕުން ބުންޏެވެ.\nއެގުރޫޕުން ބުނީ، އެތަން މިހާރަށްވުރެ ބޮޑަށް ބަލަހައްޓައި މިނިސްޓްރީގެ އެއްބާރުލުމާއެކު އެމިސްކިތް އަލުން ބިނާ ކުރުމަކީ ޒުވާނުންގެ އުންމީދެއް ކަމަށެވެ.\nކުޑަރިކިލު ބާކިސްކިތަކީ ފަންނުވެރިކަން ދައްކުވައިދޭ މިސްކިތެކެވެ. މިސްކިތުގެ ފާރުގައި ހަދާފައިވާ ސަމުގާއެއް ރަމްޒްކޮށްދޭ ދެ ކުޑަ ދޮރު ހުރެ އެވެ. ދެ ދޮރުވެސް ފަރުމާކޮށްފައި ވަނީ ކުކުޅު ބިހުގެ ބައްޓަމަށެވެ. ފާރުގެ ތެރެއިން ކަނޑާ ނަގާފައިވާ އެ ދެ ދޮރު ވެސް ހުންނަނީ އަނބުރާ ލެވޭ ގޮތަށެވެ.\nކުޑަރިކިލުގެ ބާމިސްކިތާއި މި ދެ ދޮރަކީ މި ރަށް ދުށް ގަލާއި އުވައިގެ ވަޑާމަށް އެންމެ ކުޅަދާނަ ބޭފުޅާ މުހައްމަދު އަލި މަނިކު (ނައިބު ކަލޭފާނު) ގެ ފަންނުވެރި ކަމެވެ. އޭނާގެ ޑިޒައިނެކެވެ. މި މިސްކިތް އިމާރާތް ކުރެއްވީ ވެސް ނައިބުކަލޭފާނެވެ.\nއެމިސްކިތުގައި ނަމާދުކުރުން ހުއްޓާލާފައިވަނީ 1989 ވަނަ އަހަރު އެވެ. އެމިސްކިތަށް އަޅާނުލައި ހުރުމުން ވަރަށް ބޮޑަށް ވަނީ ވީރާނާވެފަ އެވެ. އެމިސްކިތުގެ ފުރާޅުވެސް ވަނީ އެއްކޮށް ހަލާކުވެފަ އެވެ.


Foakaidhoo aai Da Grande ehvaru | Mihaaru\nފޯކައިދޫ އާއި ދަ ގްރާންޑޭ އެއްވަރު\n26 ޑިސެމްބަރ 2019 - 19:44 1 comment\nދިރާގު ދިވެހި ޕްރިމިއާ ލީގުގައި މިއަދު ހަވީރު ދަ ގްރާންޑޭ އާއި ށ. ފޯކައިދޫ ކުޅުނު މެޗު ލަނޑެއް ނުޖެހި އެއްވަރުވެއްޖެ އެވެ.\nމި ނަތީޖާއާ އެކު ފޯކައިދޫ ފަސް ވަނައިގައި އޮތީ 20 ޕޮއިންޓާ އެކު އެވެ. ދަ ގްރާންޑޭ އޮތީ 19 ޕޮއިންޓާ އެކު ހަ ވަނައިގަ އެވެ. ތާވަލުގެ އެއް ވަނައިގައި އޮތީ 35 ޕޮއިންޓާ އެކު މާޒިޔާ އެވެ.\nމިއަދުގެ މެޗުގައި ޖުމްލަކޮށް ރަނގަޅަށް ކުޅެ ގިނަ ހަމަލާ އުފެއްދީ ދަ ގްރާންޑޭ އިންނެވެ. އެ ޓީމުގެ އޮބައިދޫ ކަދޫމް އަށް ފުރަތަމަ ހާފުގައި ރަނގަޅު ދެ ފުރުސަތު ލިބި ބޭކާރުވި އެވެ. ފޯކައިދޫން ދެ ވަނަ ހާފުގައި ކުޅުން ރަނގަޅުކޮށް ފުރުސަތުތަކެއް ހޯދި އެވެ. އެކަމަކު މެޗުގެ ފަހުބައިގައި އަނެއްކާ ވެސް ފެނިގެން ދިޔައީ ދަ ގްރާންޑޭގެ ނުރައްކަލެވެ. އެގޮތުން ފަހު 10 މިނެޓުގައި އެ ޓީމަށް ނުރައްކާތެރި ހަތަރު ފުރުސަތު ލިބި ބޭކާރުވި އެވެ. އިތުރު ވަގުތުގެ ތެރޭ އޮބައިދޫ ފޮނުވާލި ބޯޅައެއް ދިޔައީ ގޯލް ދަނޑިއާ އިންޗެއް ބޭރުންނެވެ.\nދަ ގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ ހިތްހަމަޖެހޭ ވަރަށް ކުޅުނު ކަމަށާއި މައްސަލައަކީ ލަނޑު ނުޖެހުން ކަމަށެވެ. ބައިވަރު ސްކޯރިން ފުރުސަތު ލިބި އެކަން ނުކުރެވުމާ އެކު އެކަން ރަނގަޅު ކުރަން ފައިނަލް ތާޑުގައި އިތުރަށް ކުޅުންތެރިން ސަމާލުވާން ޖެހޭ ކަމަށް އިންމަ ބުންޏެވެ.\nފޯކައިދޫގެ ކޯޗު އަލީ ނިސްތާރު ބުނީ ޓީމު އޮތް ހާލަތާ ބަލާއިރު ކުޅުންތެރިން ކުރި މަސައްކަތަށް ސާބަސްދޭ ކަމަށާއި ޓީމު ހަމަކުރުމަކީ މިވަގުތު ކުރިމަތިވެފައިވާ ޗެލެންޖެއް ކަމަށެވެ. މިއަދުގެ މެޗަށް ވެސް ބައެއް ކުޅުންތެރިން އައީ ރަށުގައި ތިބެފަ އެވެ. އަދި މެޗަށް ފަހު އަނެއްކާ ވެސް ފުރާނެ އެވެ.\nއިތުރު ލިޔުންތައް ދަ ގްރާންޑޭ ސްޕޯޓްސް ކްލަބް ށ. ފޯކައިދޫ\nއެންމެ ފަހުން ނިންމީ ހަ ޓީމާ އެކު ފަހު ބުރު ކުޅެން\nފޯކައިދޫ ބަލިކޮށް ދަ ގްރާންޑޭ ދެ ވަނަ މޮޅު ހޯދައިފި


SunOnline: Nahula ge ''Bos'' mirey Olympus ah, ticket ganefintha?\nނަހުލާގެ "ބޮސް" މިރޭ އޮލިމްޕަހަށް، ޓިކެޓް ގަނެފިންތަ؟\nއައިމިނަތު ލުބާ 02 Aug 2019, 11:00\nދިވެހި ފިލްމު "ބޮސް"ގެ މަންޒަރެއް--\nމަޝްހޫރު ވާހަކަ ލިޔުންތެރިޔާ، އަދި ޕްރޮޑިއުސަރު ފާތިމަތު ނަހުލާ (ނަހޫ)ގެ "ބޮސް"ގެ ޝޯއެއް މިރޭ އޮލިމްޕަހުގައި އަޅުވާނެއެވެ.\nބެލުންތެރިން އެދުމުގެ މަތިން އަޅުވަން ހަމަޖެހިފައިވާ އެ ފިލްމަކީ ބެލުންތެރިންގެ ބޮޑު ތަރުހީބެއް ލިބިފައިވާ ފިލްމެކެވެ.\nޓިކެޓް ވިއްކާނީ ހެނދުނު 10 އިން މެންދުރު 12 އަށެވެ. އަދި މެންދުރު 2:00 އިން އިރުއޮއްސި 6:00 އަށެވެ. އަދި ރޭގަނޑު އަށަކުން 11 އަށް ވެސް ބޮސްގެ ޓިކެޓް އޮލިމްޕަހުން ލިބޭނެ ކަމަށް ނަހޫ ބުންޏެވެ.\n"ބޮސް"އަކީ ނަހުލާގެ ވާހަކައަކަށް އޭނާ ޕްރޮޑިއުސްކޮށް، އާއިޝަތު ރިޝްމީ ޑައިރެކްޓް ކޮށްފައިވާ އަސަރުގަދަ ލޯބީގެ ފިލްމެކެވެ.\nމާލޭގެ އިތުރުން ފިލްމު ވަނީ 97 އަށް ވުރެ ގިނަ ރަށުގައި ސްކްރީން ކޮށްފައެވެ. އަދި އޭގެ އިތުރުން ލަންކާގައި ވެސް ފިލްމު ވަނީ އަޅުވާފައެވެ.\n"ފިލްމު އަޅުވާނީ ހަމަ އެކަނި މިރޭ. އުންމީދަކީ ވީހާވެސް ގިނަ ބެލުންތެރިން ފިލްމު ބަލަން އައުން. ފިލްމަށް ލިބޭ ތަރުހީބު އަދިވެސް ފަނޑެއްނުވޭ،"\nއެ ފިލްމަކީ ފާއިތުވި ދެ އަހަރެއްހާ ދުވަސްތެރޭ އެޅުވި އެންމެ އަސަރުގަދަ އެއް ފިލްމެވެ.\n"ފިލްމު އަސްލު ވަރަށް ސަޅި. ކިތަންމެ ގިނަ ފަހަރު ބަލަންޖެހުނަސް ފޫހިނުވޭ. މިހާރު ނޭނގެ ފިލްމު ބެލުނު އަދަދެއްވެސް. އެކަމަކުވެސް އަދިވެސް ވަރަށް ބަލާ ހިތްވޭ. ފިލްމަކީ ފުރިހަމަ ފިލްމެއް،" ސޯޝަލް މީޑިއާގައި ބެލުންތެރިއަކު ބުނެފައިވެއެވެ.\n"ބޮސް"އިން ދައްކައިދެނީ، މުއްސަނދި އަންހެއްކުއްޖެއްގެ މުދާގަނޑުގެ މައްޗަށް ގަދަވެގަތުމަށް ބަޔަކު ކުރާ މަސައްކަތެވެ. ކުޑައިރު މަންމަ ނިޔާވެފައިވާ އެ އަންހެން ކުއްޖާ، ބޮސްގެ ލީޑުން ފެނިގެންދާ މަރިޔަމް އައްޒަ (އިބާ) ހަމައެކަނި ބައްޕަގެ ލޯބި ލިބިގެން ބޮޑުވެ ކުއްލިއަކަށް އެ ބައްޕަ ނިޔާވުމުން ނަފްސާނީ ގޮތުން އޭނާ ކުރިމަތިލާ ހަނގުރާމައެވެ.\nދިވެހި ފިލްމު ބޮސްގެ މަންޒަރެއް --- ސަން ފޮޓޯ: ކްރިސްޓަލް އެންޓަޓެއިންމެންޓް\nމީގެ އިތުރުން "ޑިޕްރެޝަން"އިން އަރައިގަތުމަށް އިބާ ކުރިމަތިލާ ގޮންޖެހުންތަކާއި އެކަމުގެ ތެރޭގައި ކުރެވޭ މަޖުބޫރީ ކައިވެންޏަކާ އެކައިވެނިން ލިބޭ ހިތްދަތިކަން، އަދި ލޯބިވާ މީހާ ނުލިބުމުން ކުރާ ހިތްދަތި އަސަރު ވެސް ބޮސް ފިލްމުން ފެނިގެން ދެއެވެ.\nފިލްމުގެ ނަން "ބޮސް" އިޝާރަތް ކުރަނީ ބޮސް ދިނުމަށެވެ. "ލޯތްބަށްޓަކައި ދޭ ބޮސްގެ ބާރު" މި ފިލްމުން ދައްކައިދެއެވެ. މީގެ އިތުރުން އިހްލާސްތެރި ދުއާގެ ބާރު ވެސް މި ފިލްމުން ފެންނާނެއެވެ.\nމިއީ ހަމައެކަނި ލޯބީގެ ފިލްމެއް ނޫނެވެ. މުޖްތަމައުތެރޭގައި މީހުންނަށް ވަރަށް ބޮޑަށް އޮޅުން އަރާފައިވާ، ވަރަށް މުހިންމު މައްސަލައެއް މި ފިލްމުން މީހުންގެ ސަމާލުކަމަށް ގެނެސްދީ ހޭލުންތެރިކުރުވައެވެ.\nފިލްމީ ތަރި އައްޒަ\nފިލްމީ ތަރި ރިޝްމީ\nޝާހިދު އާއި މުރުނާލްގެ "ޖާޒީ"ގެ ޝޫޓިން އަންނަ މަހު\nޑާކްރެއިން ޝޯޓްސް: ދައުވަތު ދައްކާނީ އަންނަ މަހު\nބަތަލާ މޯނީ އާއި މަންދިރާ ރާއްޖޭގައި ޗުއްޓީ ހޭދަކުރަނީ


90,000 meehun veksin jahaifi - Vaguthu via Habaru\n90،000 މީހުން ވެކްސިން ޖަހައިފި\nWed, 24 Feb 2021 10:21 PM\nރާއްޖޭގައި ކުރިއަށް ގެންދާ ކޮވިޑް-19 ވެކްސިން ދިނުމުގެ ޕްރޮގްރާމްގެ ތެރެއިން މިހާތަނަށް 90،000 އަށްވުރެ ގިނަ މީހުންނަށް ވެކްސިން ދީފިއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ)ގެ ތަފާސް ހިސާބުތަކަށް ބަލާއިރު، މިހާތަނަށް ރާއްޖެއިން ވެކްސިން ދިން މީހުންގެ އަދަދު ވަނީ 90،865 އަށް އަރާފައެވެ. އޭގެ ތެރެއިން 5،755 މީހުންނަކީ މިއަދު ވެކްސިން ދީފައިވާ މީހުންނެވެ.\nމިއަދު މާލެ ސަރަހައްދުން 3،123 މީހަކަށް ވެކްސިން ދީފައިވާއިރު، އަތޮޅުތެރެއިން 2،263 މީހަކަށް ވަނީ ވެކްސިން ދީފައެވެ.\nމިހާތަނަށް އެންމެ ގިނަ މީހުންނަށް ވެކްސިން ދީފައިވަނީ މާލެ ސަރަހައްދުންނެވެ. އެގޮތުން މާލެ ސަރަހައްދުން 64،900 މީހަކަށް ވެކްސިން ދީފައިވާއިރު، އަތޮޅުތެރެއިން ވެކްސިން ދީފައިވަނީ 25،965 މީހަކަށެވެ.\nރާއްޖޭގައި މިވަގުތު ދެމުން އަންނަނީ އިންޑިއާ ސަރުކާރުން ރާއްޖެއަށް ހަދިޔާ ކޮށްފައިވާ އިނގިރޭސިވިލާތުގެ އޮކްސްފޯޑް ޔުނިވާސިޓީއާއި އަސްޓްރާޒެނީކާ ކުންފުނި ގުޅިގެން ތަރައްގީކޮށް، ސީރިއަމް އިންސްޓިޓިއުޓް އިންޑިއާއިން އުފައްދާފައިވާ ކޮވިޑޝީލްޑް ވެކްސިނެވެ.\nމި ވެކްސިން ރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) ދީފައިވަނީ މިދިޔަ މަހުގެ 28 ވަނަ ދުވަހުއެވެ. އޭގެ ފަހުން މި ވެކްސިން ރާއްޖޭގައި ދޭން ފަށާފައިވަނީ މިމަހުގެ އެއް ވަން ދުވަހުން ފަށައިގެންނެވެ.


مسائل الجاهلية 8 ނިކަމެތިން ތަބާވާގޮތް އެއީ ޙައްޤުގެ މަގު ނޫންކަމުގައި ދެކުން – ޖަމްޢިއްޔަތުއް ސަލަފް\nمسائل الجاهلية 8 ނިކަމެތިން ތަބާވާގޮތް އެއީ ޙައްޤުގެ މަގު ނޫންކަމުގައި ދެކުން\nތާރީޚް: 11:20 30 މާރޗް 2019\nބާޠިލުކަމެއްގެ ދަލީލުކަމުގައި އެމީހުން ދެކެނީ އެކަމަކަށް ތަބާވާ ބަޔަކީ ނިކަމެތިންނަށްވުމެވެ. މާތް ﷲ މި ވާހަކަ އަންގަވައި ވަޙީކުރައްވާފައިވެއެވެ. ”قَالُوا أَنُؤْمِنُ لَكَ وَاتَّبَعَكَ الْأَرْذَلُونَ“ (الشعراء 111) މާނައީ: ”އެމީހުން ބުންޏެވެ. ކަލޭގެފާނަށް ތަބާވެގެންތިބީ، ދެރަ ނިކަމެތިން ކަމުގައިވާއިރު، ތިމަންމެން ކަލޭގެފާނަށް އީމާންވާނެތޯއެވެ؟“\nއަދިވެސް އެފަދަ މީހުންގެ ވާހަކަތައް އަންގަވައި ވަޙީކުރައްވާފައިވެއެވެ. ”أَهَـؤُلاء مَنَّ اللّهُ عَلَيْهِم مِّن بَيْنِنَا…“ (الأنعام 53) މާނައީ: ”އަހަރުމެންގެ ތެރެއިން ﷲ ނިޢްމަތް ދެއްވާފައިވާ ބަޔަކީ މިބައިމީހުންހެއްޔެވެ؟“ (އެބަހީ: އެފަދަ ނިކަމެތިން ހެއްޔެވެ؟)\nއެމީހުންގެ މިވާހަކަތަކަށް ރައްދުދެއްވައި ހަމައެއާޔަތުގައި އެކަލާނގެ ވަޙީކުރައްވާފައިވެއެވެ. ”أَلَيْسَ اللّهُ بِأَعْلَمَ بِالشَّاكِرِينَ“ (الأنعام 53)މާނައީ: ”ޝުކުރުވެރިވާ މީހުން އެންމެބޮޑަށް ދެނެވޮޑިގެންވަނީ، ﷲ ކަމުގައިނުވޭ ހެއްޔެވެ؟“\n[އެމީހުންގެ ކަންކަން ރަނގަޅުކަމުގެ މައްޗަށް ދަލީލެއްގެ ގޮތުގައިދެކެނީ ބާރުގަދަ މީހުން އެކަންކަމަށް ތަބާވުމެވެ. ގިނަ ނިކަމެތިންތަކެއް އެގޮތެއްގެ މައްޗަށް ތަބާވާ ކަންކަމަކީ ޙައްޤު ގޮތް ނޫންކަމުގައި ދެކެއުޅުނެވެ. އެމީހުން ގަބޫލުކުރި ގޮތުގައި ޙައްޤުވެގެންވާ ރަނގަޅު ގޮތްކަމުގައިވާނަމަ އެގޮތާ ތަބާވާ ގިނަ ބަޔަކީ ނިކަމެތިންކަމުގައި ނުވީހެވެ. މިއީ ޖާހިލިއްޔަ ޒަމާނުގެ އަހުލުވެރިން ޙައްޤާއި ބާޠިލުވަކިކުރުމަށް ގެންގުޅޭ ތިލަފަތެވެ.\nނޫޙުގެފާނުގެ ޤައުމުގެ މީހުން އެކަލޭގެފާނަށް ދެންނެވިއެވެ. ”قَالُوا أَنُؤْمِنُ لَكَ وَاتَّبَعَكَ الْأَرْذَلُونَ“ (الشعراء 111) މާނައީ: ”އެމީހުން ބުންޏެވެ. ކަލޭގެފާނަށް ތަބާވެގެންތިބީ، ދެރަ ނިކަމެތިން ކަމުގައިވާއިރު، ތިމަންމެން ކަލޭގެފާނަށް އީމާންވާނެތޯއެވެ؟“\nއަދި އެހެން އާޔަތެއްގައި އެކަލާނގެ ވާޙީކުރައްވާފައިވެއެވެ. ”وَمَا نَرَاكَ اتَّبَعَكَ إِلاَّ الَّذِينَ هُمْ أَرَاذِلُنَا بَادِيَ الرَّأْيِ“ (هود 27) މާނައީ: ”އަދި ކަލޭގެފާނަށް ތަބާވި މީހުންނަކީ، ތިމަންގެ ތެރެއިން އެންމެ ދެރަނިކަމެތި، ވިސްނުން ކޮށި މީހުން ކަމުގައި މެނުވީ ތިމަންމެން ނުދެކެމެވެ.“\nއަދިވެސް ވަޙީކުރައްވާފައިވެއެވެ. ”وَقَالَ الَّذِينَ كَفَرُوا لِلَّذِينَ آمَنُوا لَوْ كَانَ خَيْراً مَّا سَبَقُونَا إِلَيْهِ وَإِذْ لَمْ يَهْتَدُوا بِهِ فَسَيَقُولُونَ هَذَا إِفْكٌ قَدِيمٌ“ (الأحقاف 11) މާނައީ: ”އަދި ކާފިރުވީމީހުން އިމާންވި މީހުންނަށް ބުންޏެވެ. (އެކަލޭގެފާނު ގެންނެވި ތަކެއްޗަށް އީމާންވުމަކީ) އެއީ ހެޔޮކަމެއް ކަމުގައިވީނަމަ، ތިމަންމެންގެ މައްޗަށް އެއުރެން އެކަމަށް އިސްނަގައިގެން ނުދިޔައީހެވެ. އަދި އެއުރެންނަށް އެއިން ތެދުމަގު ނުލިބުނުހިނދު، ފަހެ، އެއުރެން ބުނާނެތެވެ. މިއީ އިހުގެ (ފުލޯކުގެ ތެރެއިންވާ) ދޮގެކެވެ.“\nކީރިތި ރަސޫލާ صلى الله عليه وسلم ގެ ޒަމާނުގައިވެސް މައްކާގެ މުޝްރިކުން، މުސްލިމުންގެ ތެރެއިން ނިކަމެތިންނަށް އަނިޔާކުރަމުންދިޔައެވެ. އަދި އެމީހުން، އީމާންވީ މީހުންގެ ތެރެއިން ދެރަ ނިކަމެތިންނަށް މަލާމާތްކޮށް ފުރައްސާރަކޮށް ހެދިއެވެ. އޭގެ ތެރޭގައި ހިމެނިވަޑައިގެން ޞަޙާބީންގެ ތެރެއިން ބިލާލުގެފާނާއި، ސަލްމާނުގެފާނާއި، ޢައްމާރު ބުން ޔާސިރުގެފާނާއި އެކަލޭގެފާނުގެ ބައްޕާފުޅާއި މަންމާފުޅުފަދަ ބޭބޭކަލުން ހިމެނެއެވެ.\nއެބޭބޭކަލުންނަށް ފުރައްސާރަކޮށް މަލާމާތްކޮށް އެބޭކަލުންނާއެކުގައި ކީރިތި ރަސޫލާ صلى الله عليه وسلم ގެ މަޖިލީހުގައި ނުއިށީންނާނޭކަމުގައި ކާފަރުންގެ ތެރެއިން ބޮޑުން ބުންޏެވެ. ކީރިތި ރަސޫލާ صلى الله عليه وسلم އެމީހުންނާ ބައްދަލުކުރުމަށް ޚާއްޞަ މަޖިލީހެއް ހެދުމަށް އެދިވަޑައިގެންނެވިހިނދު، މާތް ﷲ އެކަމާއި ނުރުއްސެވުމުގެ ބަސްވަޙީކުރެއްވިއެވެ.\nއެކަލާނގެ ވަޙީކުރެއްވިއެވެ. ”وَلاَ تَطْرُدِ الَّذِينَ يَدْعُونَ رَبَّهُم بِالْغَدَاةِ وَالْعَشِيِّ يُرِيدُونَ وَجْهَهُ مَا عَلَيْكَ مِنْ حِسَابِهِم مِّن شَيْءٍ وَمَا مِنْ حِسَابِكَ عَلَيْهِم مِّن شَيْءٍ فَتَطْرُدَهُمْ فَتَكُونَ مِنَ الظَّالِمِينَ“(الأنعام 52) މާނައީ: ”އަދި އެމީހުން އެކަލާނގެ ޙަޟުރަތަށް ހެނދުނާއި، ހަވީރު ދުޢާކޮށްއުޅޭ މީހުން ކަލޭގެފާނު ދުރުކޮށް ނުލައްވާށެވެ! އެއުރެންގެ ޙިސާބު ބެއްލެވުމުގެ ތެރެއިން ކަމެއް ކަލޭގެފާނަކަށް ނުވެއެވެ. އަދި ކަލޭގެފާނުގެ ޙިސާބު ބެއްލެވުމުގެ ތެރެއިން ކަމެއް އެއުރެންނަކަށްވެސް ނުވެއެވެ. ފަހެ، ކަލޭގެފާނު އެއުރެން ދުރުކޮށްލައްވަފައިފިނަމަ، އަނިޔާވެރިންގެ ތެރެއިން ކަލޭގެފާނު ވެދާނެތެވެ.“\nކާފަރުންނަށް އޮޅިފައިވަނީ، އާރާއިބާރު އަދި ނިކަމެތިކުރެއްވުމުގެ ބާރުވެސް މިލްކުވެވޮޑިގެންވަނީ ގަދަކީރިތިވަންތަ ﷲ އަށް ކަމެވެ. ނިކަމެއްޗަކުވެސް އޭނާއަކީ ނިކަމެއްޗެއްކަމުގައި ވިއެއްކަމަކު ޙައްޤުގެ މަގުގައިވުން އެކަށީގެންވެއެވެ. ހަމައެފަދައިން ގަދަބާރުގެ ވެރިޔަކުވެސް ބާޠިލުގެ މަތީގައި ހުރުމަކީ އެކަށީގެންވާ ކަމެކެވެ.]


"One China Policy" Trump dhookohlavvanama badhaluhifaan: China\n"ވަން ޗައިނާ" ސިޔާސަތު ޓްރަމްޕް ދޫކޮށްލާނަމަ ބަދަލުހިފާނެ: ޗައިނާ\nއެމެރިކާގެ ރައީސް ކަމަށް އިންތިހާބުވެފައިވާ ޓްރަމްޕް. ފޮޓޯ: ރޮއިޓާސް\nޗައިނާގެ "ވަން ޗައިނާ" ސިޔާސަތު އެމެރިކާގެ ރައީސްކަމާ އަލަށް ހަވާލުވެ ވަޑައިގަންނަވާ ޑޮނަލްޑް ޓްރަމްޕް ދޫކޮށްލައްވައިފި ނަމަ ޗައިނާއިން އެކަމުގެ ބަދަލު ހިފާނެ ކަމަށް އެ ގައުމުން ބުނެފި އެވެ. އެމެރިކާގެ ކުރީގެ ސަރުކާރުތަކުން ވަނީ އެ ސިޔާސަތު ދަމަހައްޓާފަ އެވެ\nޗައިނާ ސަރުކާރުގެ ނޫހެއް ކަމަށްވާ "ގްލޯބަލް ޓައިމްސް" ގައި މިމޭރުމުން ލިޔެފައި ވަނީ މެދުތެރޭ އެމެރިކާގެ ހަތަރު ގައުމަކަށް ކުރައްވާ ދަތުރުފުޅެއްގައި ޓައިވާނުގެ ރައީސާ ސާއީ އިން ވެން އެމެރިކާގެ ހައުސްޓަންގައި މަޑުކޮށްލެއްވުމާ ގުޅިގެންނެވެ. އެގޮތުން މަޑުކޮށްލެއްވުމަށް ފަހު ވެން ވަނީ ޓްރަމްޕް ނިސްބަތްވާ ރިޕަބްލިކަން ޕާޓީގެ އިސް ބައެއް ބޭފުޅުންނާ ބައްދަލު ކުރައްވާފަ އެވެ.\nގްލޯބަލް ޓައިމްސްގެ އެޑިޓޯރިއަލްގައި އިއްޔެ ޝާއިއުކުރި ލިއުމުގައި ބުނެފައި ވަނީ ޓްރަމްޕް އަދި ހުވާ ނުކުރާއިރު ޓައިވާނާ ހެދި ދެގައުމުގެ ގުޅުން ގުރުބާން ކުރުމުގެ ބޭނުމެއް ބެއިޖިންއަކަށް ނެތް ކަމަށެވެ. ނަމަވެސް ޓްރަމްޕް ރިޔާސަތާ ހަވާލުވުމަށް ފަހު ވަންޗައިނާ ސިޔާސަތު ދޫކޮށްލާ ނަމަ ބެއިޖިން އިން އޮތީ އެކަމަށް ރަނގަޅަށް ތައްޔާރަށް ކަމަށެވެ. އަދި އެހާލަތުގައި އެމެރިކާއާ ގުޅުން ކަނޑާލަން ޖެހިއްޖެ ނަމަ އެކަން ވެސް ކުރާނެ ކަމަށެވެ.\nޓައިވާނުގެ މައްސަލައިގައި ޓްރަމްޕާއި ޗައިނާއާއި ދެމެދު އަރައިރުމެއް އުފެދުނީ އޭނާ އެމެރިކާގެ އިންތިހާބު ކާމިޔާބު ކުރެއްވުމާ ގުޅިގެން މަރުހަބާ ކިއުމަށް ޓައިވާންގެ ރައީސާ ގުޅުއްވުމުންނެވެ. ވަން ޗައިނާ ސިޔާސަތަކީ ކޮންމެހެންދަމަހައްޓަން ޖެހޭ ސިޔާސަތެއް ނޫން ކަމަށް އެ ފޯންކޯލްގައި ޓްރަމްޕް ވިދާޅުވެފައި ވެއެވެ.\nގްލޯބަލް ޓައިމްސް އަކީ ޗައިނާ ސަރުކާރުން ހިންގާ، އެގައުމުގެ ސަރުކާރުގެ ސިޔާސަތުތައް ހާމަކުރާ ނޫހެކެވެ.\nޑޮނަލްޑް ޓްރަމްޕް ޗައިނާ


Fiyavalhu alhan govaalumakee sarukaaru vattaalan ulhumeh noon: Shaheem\n"ފިޔަވަޅު އަޅަން ގޮވުމަކީ ސަރުކާރު ވައްޓާލަން އުޅުމެއް ނޫން"\nޑރ މުހައްމަދު ޝަހީމް އަލީ ސައީދު\nމޯލްޑިވިއަން ޑިމޮކްރެޓިކް ނެޓްވޯކް (އެމްޑީއެން) އިން ނެރުނު ރިޕޯޓްގައި އިސްލާމްދީނާއި ރަސޫލާއަށް ނިސްބަތްކޮށް ފުރައްސާރަ ކޮށްފައިވާތީ އެ ޖަމިއްޔާއާ ދެކޮޅަށް ފިޔަވަޅު އަޅަން ގޮވާލުމަކީ ސަރުކާރު ވައްޓާލަން އުޅުން ނޫން ކަމަށް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވިދާޅުވެއްޖެ އެވެ.\nޝަހީމް މިހެން ވިދާޅުވީ މޯލްޑިވިއަން ޑިމޮކްރަސީ ނެޓްވޯކް (އެމްޑީއެން) އިން 2015 ވަނަ އަހަރު ނެރުނު ރިޕޯޓެއްގެ މައްސަލައެއް މިއަދު ރައްޔިތުންގެ މަޖިލީހަށް ވައްދައި ދީނުގެ ވާހަކަތައް އިދިކޮޅު ފަރާތްތަކުން ދައްކަމުން ގެންދަނީ ބަޣާވާތްކޮށް ސަރުކާރު ބަދަލު ކުރަން ކަމަށް އެމްޑީޕީގެ މަޖިލީސް މެންބަރުން ވިދާޅުވެފައި ވަނިކޮށެވެ.\nޝަހީމް ވިދާޅުވީ އެމްޑީއެން ގެ ރިޕޯޓުން ހާމަވީ ބޭރުގެ އެކި މިޝަރަނީސް ތަކުން ރާއްޖޭގެ އިސްލާމީ ޝަޚުސިއްޔަތު ނަގާލަން ރާވާފައިވާ ބޮޑު ރޭވުން ކަމަށާއި އެ ރިޕޯޓުގައި ހިމަނާފައިވާ ކަންކަމާމެދު ރައްޔިތުން ވަރަށް ބޮޑަށް ހޭލުންތެރި ކުރުވަންޖެހޭ ކަމަށެވެ. އަދި އިސްލާމީ މުގައްރަރުތަކަށް ގެންނަ ބަދަލާ މެދު ފާރަވެރިވާން ޖެހޭ ކަމަށެވެ.\nހަރުކަށި ފިކުރަކީ ގައުމީ ސަލާމަތަށް އޮތް ބިރެއް ފަދައިން، އިލްހާދީ ފިކުރުތަކާއި ހައްދު ފަހަނައަޅާފައިވާ ސެކިއުލާ ފިކުރަކީ ވެސް ގައުމީ ސަލާމަތަށް އޮތް ހުރަހެއް ކަމުން މި ދެ މައްސަލައަށް އަދުލުވެރި ގޮތުގައި ގާނޫނީ ހައްލު އަންނަން ޖެހޭ ކަމަށް ޝަހީމް ވިދާޅުވި އެވެ.\n"ރާއްޖެއަކީ ސައްތައިން ސައްތަ މުސްލިމު ގައުމަކަށްވީތީ ހަސަދަވެރިވާ ބޭރުގެ މިޝަނަރީސް ތަކުން އަބަދުވެސް ރާއްޖޭގެ ދީނީ ވަހުދަތު ނަގާލަން މަސައްކަތް ކުރޭ. ޣައިރު ދީން ފަތުރަން ފަންޑު ވެސް ކުރޭ. އެކަންކަން އަބަދުވެސް ފެއިލް ވެގެން ދަނީ ރައްޔިތުންގެ މަސަތްކަތްތަކުން." ޝަހީމް ވިދާޅުވި އެވެ.\nއޭނާ ވިދާޅުވީ އެމްޑީއެން އާ މެދު ފިޔަވަޅު އަޅަން ގޮވުމަކީ އެއްގޮތަކަށް ވެސް ސަރުކާރު ވައްޓާލަން ގޮވުން ނޫން ކަމަށާ އެހެން ނަމަވެސް މި ފަދަ ކަންކަމާމެދު އިސްވެ ފިޔަވަޅު އެޅުމަކީ ސަރުކާރުގެ ޒިންމާއަކަށް ވާންވާނެ ކަމަށެވެ.\n"ފިޔަވަޅު އަޅައިފިނަމަ އިތުރުވެގެންދާނީ ސަރުކާރަށް އޮންނަ ގަދަރު."\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޝަހީމް އަލީ ސައީދު + މޯޑިވިއަން ޑިމޮކްރަސީ ނެޓްވޯކް ޝަހިންދާ އިސްމާއީލް\nއެމްޑީއެންގެ މީހުން މަގާމުތަކުން ވަކިކުރަން ޖެހޭ: ޝަހީމް\nޝަހިންދާ ރާއްޖެ އަންނަން އަންގާފައެއް ނެތް\nއެމްޑީއެންގެ މީހުނަށް ފިޔަވަޅު އަޅަން ބިރުގަނޭ: އިދިކޮޅު


Ukraine akee corrupt gaumeh kamah Trump vidhaalhuvaa vidhaalhuvun...\nދުނިޔެ - ޔޫކްރެއިން\nޔޫކްރެއިން އަކީ ކޮރަޕްޓް ގައުމެއްކަމަށް ޓްރަމްޕް ވިދާޅުވާ ވިދާޅުވުން ޔޫކްރެއިންގެ ރައީސް ޒެލެންސްކީ ދޮގުކުރައްވައިފި\nޒެލެންސްކީ ވިދާޅުވީ އެގައުމުން ކޮންމެ ދުވަހަކުވެސް ކޮރަޕްޝަނާ ދެކޮޅަށް ހަނގުރާމަ ކުރަމުންގެންދާ ކަމަށް\nޒެލެންސްކީ ވިދާޅުވީ އެމެރިކާ އާއި ޔޫކްރެއިން އާ ދެމެދު އޮތީ ވަރަށް ރަނގަޅު ގުޅުމެއްކަމަށް\nކ. މާލެ 16 ފެބުރުއަރީ 2020 | އާދީއްތަ 03:58 2,958\nޔޫކްރެއިންގެ ރައީސް ވޮލްޑޮމީރް ޒެލެންސްކީ - ސީ.އެން.އެން\nއެމެރިކާގެ ރައީސް ޑޮނަލްޑް ޓްރަމްޕް ޔޫކްރެއިން އަކީ ކޮރަޕްޓް ގައުމެއްކަމަށް ވިދާޅުވާ ވިދާޅުވުން ޔޫކްރެއިން ރައީސް ވޮލްޑޮމީރް ޒެލެންސްކީ ދޮގުކުރައްވައިފި އެވެ.\nސީއެންއެން އިން ގެނެސްދޭ ކްރިސްޓިއަން އަމަންޕޯރ ޕްރޮގްރާމްގައި ޒެލެންސްކީ ވާހަކަ ދައްކަވާފައިމިވަނީ ޓްރަމްޕް ރައީސްކަމުން ވަކިކުރުމަށް ނެގުނު ވޯޓު ކާމިޔާބުކުރެއްވިފަހުން ފުރަތަމަ ފަހަރަށެވެ. ޓްރަމްޕް މަގާމުން ވަކިކުރުމަށް ކުރިޔަށްގެންދިޔަ ޝަރީޢަތުގެ މައިގަނޑު އެއް ކަމަކީ މިދިޔަ އަހަރުގެ ޖުލައި މަހު ޔޫކްރެއިންގެ ރައީސް އާ ފޯނުން ގުޅުއްވާ ދެއްކެވި ވާހަކަފުޅެވެ. ޔޫކްރެއިންގެ ރައީސް އާ ފޯނުންގުޅުއްވާ ވާހަކަ ދައްކަވަމުން ޓްރަމްޕް ވަނީ ކުރީގެ ނައިބް ރައީސް ޖޯ ބައިޑަންގެ މައްސަލައެއް ތަހުގީގުކޮށްދޭން އެދިވަޑައިގަތްފައެވެ. ބައިޑަން ވަނީ ޑިމޮކްރެޓިކް ޕާޓީން ރިޔާސީ ރޭހަށް ނުކުންނެވުމަށް ނިންމަވައިފަ އެވެ.\nޕްރޮގްރާމްގައި އަމަންޕޯރ ވަނީ ނޮވެމްބަރ މަހު ޓްރަމްޕް ފޮކްސް ނިއުސް ދެއްވި އިންޓަރވިއުއެއްގައި ޔޫކްރެއިންއަކީ ދުނިޔޭގައި ތިން ވަނައަށް އެންމެ ކޮރަޕްޓް ގައުމުކަމަށް ވިދާޅުވެފައިވާތީ އެކަމާގުޅޭގޮތުން ޒެލެންސްކީ ދެކެވަޑައިގަންނަވާ ގުޅޭގޮތުން ސުވާލުކުރައްވާފަ އެވެ. އެކަމަށް ޖަވާބު ދެއްވަމުން ޒެލެންސްކީ ވިދާޅުވީ އެގައުމުން ކޮންމެ ދުވަހަކުވެސް ކޮރަޕްޝަނާ ދެކޮޅަށް ހަނގުރާމަ ކުރަމުންގެންދާ ކަމަށެވެ.\nއެއީ ރަނގަޅު ވާހަކައެއް ނޫން. ޓްރަމްޕާއެކު މިދިޔަ އަހަރު ބޭއްވި ބައްދަލުވުމުގައި ޓްރަމްޕް ވަނީ ޔޫކްރެއިން އަކީ ކޮރަޕްޓް ގައުމެއްކަމަށް ވިދާޅުވެފައި. ނަމަވެސް ވަރަށް ތެދަށް ޓްރަމްޕް އަރިހުގައި ދެންނެވިން ކޮންމެ ދުވަހަކުވެސް މިދަނީ ކޮރަޕްޝަނާ ދެކޮޅަށް މަސައްކަތް ކުރަމުންނޭ. އާދޭސްކޮށްފައި ބުނަން އެގޮތަށް ނުކިޔުމަށް. ޔޫކްރެއިން އަކީ ކޮރަޕްޓް ގައުމެކޭ ނުކިޔުމަށް އެދި އާދޭސްކުރަން. އެ މަންޒަރު ބަދަލުކުރަން ވަރަށް ބޮޑަށް މިދަނީ މަސައްކަތް ކުރަމުން. އެއީ ރަނގަޅު ވާހަކަ އެއް ނޫން.\n~ ޔޫކްރެއިންގެ ރައީސް ވޮލްޑޮމީރް ޒެލެންސްކީ\nޓްރަމްޕް މަގާމުން ވަކިކުރުމުގެ ކަންކަން ކުރިޔަށްދިޔަ އިރު ޔޫކްރެއިން އާއި އެމެރިކާގެ ގުޅުން އޮތް ގޮތާއި ގުޅޭގޮތުން އަމަންޕޯރ ކުރި ސުވާލަށް ޖަވާބުދެއްވަމުން ޒެލެންސްކީ ވިދާޅުވީ އެމެރިކާ އާއި ޔޫކްރެއިން އާ ދެމެދު އޮތީ ވަރަށް ރަނގަޅު ގުޅުމެއްކަމަށެވެ. އަދި ޓްރަމްޕްގެ ފަރާތުންނާއި އެމެރިކާގެ ފަރާތުން އެއްބާރުލުން ލިބިވަޑައިގަންނަވާކަމަށް ޒެލެންސްކީ ވިދާޅުވި އެވެ.\nޒެލެންސްކީ ވިދާޅުވީ އެމެރިކާގައި މަޝްހޫރު ބޭފުޅަކަށް ވެވަޑައިގަތުމަށް އޭނާ އަބަދުވެސް ބޭނުންފުޅުވާ ކަމަށާއި އެހެންކަމުން ޓްރަމްޕް އާއެކު ދެވަނަ ފޯނުކޯލަކަށް ދިޔުމަށް ތައްޔާރަށް ހުންނެވިކަމަށެވެ.\nކުރީގައި ކުރި މަސައްކަތަކީ ޕްރޮޑިޔުސްކުރުން، ސްކްރިޕްޓް ލިޔުން، އެކްޓް ކުރުން. އަބަދުވެސް ބޭނުންވި އެމެރިކާގައި މަޝްހޫރު މީހަކަށް ވާން. އޮސްކާ އެވޯޑެއް ބޭނުންވި. މިއަދު މިއީ އެމެރިކާގައި ވަރަށް މަޝްހޫރު މީހެއް. މިކަމުގެ ސަބަބުން ޔޫކްރެއިން އަށް އެހީތެރިކަން ލިބޭނަމަ ޓްރަމްޕް އާއެކު ދެވަނަ ފޯނު ކޯލަކަށް ދިޔުމަށްވެސް މިހުރީ ތައްޔާރަށް.\nޒެލެންސްކީ ވަނީ ރަޝިޔާއާ އެކު ކުރިޔަށްދާ ހަމަނުޖެހުންތަކުގެ މައްޗަށްވެސް އަލިއަޅުވާލައްވާ ވާހަކަ ދައްކަވާފަ އެވެ. އެގޮތުން ޒެލެންސްކީ ވިދާޅުވީ ޔޫކްރެއިން އެއްވެސް ގައުމަކާ ދެކޮޅަށް ހަނގުރާމަ ނުކުރާ ކަމަށާއި އެގައުމުން ކުރާ ކަމަކީ އެގައުމު ދިފާޢުކުރުން ކަމަށެވެ. އަދި ޔޫކްރެއިންގެ އެތައް ހާސް ބަޔަކު ދުނިޔެއާ ވަކިވެގެންދާ ފަދަ ކަމެއް ކުރަން ބޭނުންފުޅުނުވާކަމަށް ޒެލެންސްކީ ވިދާޅުވި އެވެ.


COVERAGE: Yameen ge sharee athuga heki bas negun miadhu\nކުރީގެ ރައީސް އަބްދުﷲ ޔާމީނުގެ މައްޗަށް އުފުލާފައިވާ މަނީ ލޯންޑަރިން ދައުވާގެ ޝަރީއަތުގެ ފުރަތަމަ އަޑުއެހުމުގެ ތެރެއިން--\nޔާމީންގެ ޝަރީއަތް: މުއައްވިޒުގެ ހެކި ބަސް ނަގައި ނިމިއްޖެ\nދެން އޮންނަ ޝަރީއަތުގެ މަޖިލިހެއްގައި އިތުރު ހެކިބަސް ނެގޭނެ ކަމަށް ހައިލަމް ވިދާޅުވި. ނަމަވެސް ދެން އަޑުއެހުން އޮންނާނެ ދުވަހެއް ވިދާޅެއް ނުވޭ.\nހެކި ބަސް ނަގައި ނިމިއްޖެ، ރިޕޯޓަކާއި ސްޓޭޓްމަންޓާއި ބެހޭ ގޮތުން އިތުރަށް ހެކި ބަސް ނެގުމަށް މުއައްވިޒު ހާޒިރު ކުރެވޭނެ ކަމަށް ހައިލަމް ވިދާޅުވެއްޖެ.\nމުއައްވިޒު: އެސްކްރޯ އެކައުންޓުގައި ފައިސާ ބަހައްޓަން ޔާމީން ބޭނުންވާކަން އޭސީސީއަށް އެންގީ އޭރުގެ އޭސީސީ ރައީސް ލުތުފީ މެދުވެރިކޮށް. އިސްލާމިކް ބޭންކުން ފުރިހަމަ އަށް އެއްބާރުލުމެއް ނުދޭ. އެސްކްރޯ އެއްބަސްވުން ހެދުމުގައި ބަންޑާރަ ނައިބުގެ ލަފައެއް ނުހޯދާ. ޔާމީނުގެ އެކައުންޓް ފްރީޒް ކުރަން އޭސީސީގައި މަޝްވަރާ ކުރި ނަމަވެސް ވަކި ގޮތަކަށް ނުނިންމަވާ.\nމުއައްވިޒު: އެސްއޯއެފުން ފޮނުވި ފައިސާ އިންވެސްޓްމަންޓް އެކައުންޓަށް ޖަމާކުރިކަން އޭސީސީ އަށް އެނގުނީ ޑިސެމްބަރު މަހު ލިބުނު އެސްޓީއާރަށް ފަހު.\nއެކްސްކްރޯ އެކައުންޓުގެ އެއްބަސްވުމުގެ މުއްދަތު މާޗް މަހުގެ ތެރޭގައި ހަމަވެފައިވާ ކަމަށް ރައީސް ޔާމީން ފާހަގަކުރެއްވި. އެ މުއްދަތުގެ ތެރޭގައި ތަހުގީގު ނިންމުނުތޯ ސުވާލު ކުރެއްވި. މުއައްވިޒު ވިދާޅުވީ ތަހުގީގު ނިމުނީ އެސްކްރޯ އެކައުންޓަށް ޖަމާ ކުރީ އެހެން ފައިސާތަކަކަށް ވާތީ ކަމަށް.\nމުއައްވިޒު: ބޭންކު ނިޒާމުގައި އޮންނަ ގޮތުން އެއް ބޭންކުގައި ހުންނަ ފައިސާ އެހެން ބޭންކެއްގެ އެކައުންޓަށް ޖަމާ ކުރެވޭނެ ކަމަށް ގަބޫލުކުރަން.\nމުއައްވިޒު: ދެބޭފުޅުން، ހޭދަވި ވަގުތެއް ނޭނގޭ. ބައްދަލު ކުރީ ރައީސް އޮފީހުގައި މީޓިން ރޫމެއްގައި. އެ ފައިސާއަކީ ދައުލަތުގެ ފައިސާ ކަމަށް ގަބޫލު ކުރެވޭތީ އޭރު އެގޮތަށް އެދުނީ.\nޔާމީން މުއައްވިޒާއި ސުވާލު ކުރަން ފަށައިފި.\nމުއައްވިޒު: އެސްކްރޯ އެއްބަސްވުމަކީ ވިތްޑްރޯ ކުރުމަކަށް ނޫން، ވަކި ކަމެއް ނިމެންދެން ފައިސާ ހޯލްޑު ކުރަން ކަމަށް އަޅުގަނޑަށް ބެލެވެނީ.\nމުއައްވިޒު: އެސްކްރޯ އެކައުންޓު އެއްބަސްވުމުގައި ވަކި ގޮތަކަށް އެއްބަސްވެފައި ވާނަމަ އެއާ އެއް ގޮތަށް އަމަލު ކުރަން ޖެހޭނީ.\nމުއައްވިޒު: ތަހުގީގު މަރުހަލާގައި ފުލުހުން ވިދާޅުވި ފަހަރެއްގައި ކޯޓަށް ހާޒިރުވާން ޖެހިދާނެ ކަމަށް. ކުރިން ވެސް އަޅުގަނޑު ވާނެ، އޭސީސީން ހިންގާ ތަހުގީގުތަކާއި ގުޅޭ ގޮތުން ނޫސްތަކަށް މައުލޫމާތު ދީފައި.\nމުއައްވިޒު: ތިން ފަހަރެއްގެ މަތިން އޭސީސީން ޔާމީނާއި ބައްދަލުކުރި، އެސްއޯއެފްގެ ފައިސާ ޔާމީނުގެ އެކައުންޓަށް ޖަމާވި ވާހަކަ އެންމެ ފުރަތަމަ ބައްދަލުވުމުގައި ޔާމީނާއި ވާނީ ހިއްސާކޮށްފައި.\nމުއައްވިޒު: އެސްކްރޯ އެކައުންޓުގައި ސޮއިކުރުމުގެ ކުރިން ތުހުމަތެއްގެ ގޮތަށް ކުރިއަކަށް ނުގެންދަން. އެއީ މައްސަލައާ ގުޅުން ހުރި ދެ ފަރާތެއް ރާޢްޖެއިން ބޭރުގައި ތިބުމުން، އެމީހުންނާއި ސުވާލުކުރުމަށް ފަހު ގޮތެއް ނިންމަން ވެގެން.\nމުއައްވިޒު: ޔާމީނުގެ ފަރާތުން ބަޔާން ހޯދުމުގައި ދަތިވުމުން ޕްރޮސެކިއުޓާ ޖެނެރަލްގެ ލަފާގެ މަތިން މަސައްކަތް ކުރިއަށް ގެންދިޔައީ. 2016 ވަނަ އަހަރު ހިނގި ކަމެއްގެ ބަޔާނެއް 2019 ގައި ދޭން ޖެހުނީ އެ ތާރީހުގައި ބަޔާނެއް ދޭން އެދުމުން.\nމުއައްވިޒު: އެސްއޯއެފްގެ މައްސަލަ އޭސީސީން ތަހުގީގެއް ނުކުރޭ. އޭސީސީން ބެލީ ރަށްތަކާއި ފަޅުތަކުގެ މައްސަލަ. އެސްއޯއެފަށް ފޯކަސް ކޮށްގެން ވަކި ތަހުގީގެއް ނުކުރޭ. އޭސީސީގެ މެންޑޭޓަކު ނޯވޭ ދައުލަތުގެ ކުންފުންޏެއް ނޫން ކުންފުންޏެއްގެ މައްސަލަ ބަލާކަށް، އޭސީސީގެ ގާނޫނުގައި ވަނީ ދައުލަތުގެ ކުންފުނިތަކާއި ދައުލަތުގެ މުވައްޒަފުންގެ ކޮރަޕްޝަނުގެ ވާހަކަ.\nމުއައްވިޒު: އިންވެސްޓްމަންޓް އެކައުންޓަށް ރައީސް ޔާމީން އެއް މިލިއަން ޑޮލަރު ޓްރާންސްފާކޮށްފައި ވަނީ އެކްސްކްރޯ އެކައުންޓު އެއްބަސްވުމުގައި ސޮއި ކުރުމުގެ ކުރިން. އެކްސްކްރޯ އެކައުންޓެއް ހުޅުވުމުގެ ބަދަލުގައި ރައީސް ޔާމީންގެ އެކައުންޓު ހިފަހައްޓަން އެދިފައިނުވީ، ކޯޓު އަމުރެއް ހޯދަން އޭރު ދަތިތަކެއް ހުރީމަ.\nމުއައްވިޒު: ޔާމީނުގެ އެސްކްރޯ އެކައުންޓުގައި ހުރި ފައިސާގެ ކަންކަން ވެރިފައި ކުރެވުނީ ޑިސެމްބަރު 2018 ގައި.\nމުއައްވިޒު: އެސްކްރޯ އެކައުންޓް ހުޅުވުމުގައި ފިނޭންސް މިނިސްޓްރީގެ ހުއްދައެއް ހޯދަން ޖެހޭތީ އެކަން އެގޮތަށް ކުރިން. އެކަމުގައި ގާނޫނީ މައްސަލައެއް އޮތް ކަމަކަށް ގަބޫލެއް ނުކުރެވޭ.\nމުއައްވިޒު: އޭސީސީން އަމަލު ކުރާ އުސޫލެއް އެއީ ދައުލަތުގެ އިސް ބޭފުޅުންނާއި ސުވާލު ކުރާއިރު ހާއްސަ އުސޫލަކުން އަމަލު ކުރުން.\nމުއައްވިޒު: މި މައްސަލައިގައި ގާނޫނުގައި ވަކި ގޮތަކަށް އޮތް ކަމެއް ކުރަން ހުރަހެއް އޮތް ކަމަކަށް ގަބޫލެއް ނުކުރެވޭ. އޭސީސީން އަމަލު ކުރާ އުސޫލަކީ ނޯޓިސް ދެނީ ފޯނުން އެދުމަށް ފަހު އެކަމާއި އިންކާރު ކުރާ ހާލަތެއްގައި. ޔާމީނުގެ ބަޔާނުގައި ފިންގަޕްރިންޓު ނުޖެހި ސީދާ ސަބަބެއް ނޭނގޭ، އެނގިފައި ވަނީ ޔާމީން އިންކާރު ކުރެއްވި، ތަހުގީގު ކުރިއިރު އަޅުގަނޑު ހުރިން.\nމުއައްވިޒު: ބަޔާން ނެގީ މައުލޫމާތު ސާފު ކުރާ ގޮތަށް، ތަހުގީގެއް ގޮތަކަށް ނޫން، ރިކޯޑިން ޑިވައިސްތައް މަނާކޮށްފައި އޮތީ ރައީސް އޮފީހުން އެދުވަހު.\nމުއައްވިޒު: އެއް އުސޫލަކުން އަމަލު ކުރަނީ. މި މައްސަލައިގައި ވެސް އެހެން.\nޝާހް: އޭސީސީގައި މި ބާވަތުގެ މައްސަލަތައް ތަހުގީގު ކުރުމުގައި އަމަލު ކުރާ އުސޫލާއި އެއް ގޮތަށްތޯ މިމައްސަލައިގައި ވެސް އަމަލު ކުރީ؟\nސިޔާޒު: ސުވާލުތައް ބޮޑު ހުރީ ސްޓޭޓްމަންޓާއި، ކުރިން ބުނި ރިޕޯޓާއި ގުޅޭ ގޮތުން.\nޝަރީއަތުން މިހާރު މަޝްވަރާ ކުރަމުންދާ ލިޔުމަކީ އެސްއޯއެފް އެކައުންޓުގެ ސްޓޭޓްމަންޓް.\nހައިލަމް: އެހެން ދުވަހެއްގައި ހެކިވެރިޔާ ހާޒިރު ކުރާއިރު، އެ ލިޔުމާއި ގުޅޭ ގޮތުން ސުވާލު ކުރެވޭނެ.\nދައުލަތުން އާއްމުކޮށް އަމަލު ކުރާ އުސޫލާއި ހިލާފަށް އަމަލު ކުރި ކަމަށް ވިދާޅުވެ، ހައިލަމް ވަނީ ވަކި ލިޔުމަކާއި ގުޅޭ ގޮތުން މިއަދު ސުވާލެއް ނުކުރެވޭނެ ކަމަށް.\nމުއައްވިޒު: އެ ބައްދަލުވުމުގައި ދެންނެވީ އެ ފައިސާ ދައުލަތަށް ލިބެން ޖެހޭނެ ކަމަށް ފެންނަ ކަމަށް، އެއީ އެ ފައިސާ އެކައުންޓަށް ވަދެފައި އޮތް ގޮތާއި މެދު ސުވާލު އުފެދޭތީ.\nމުއައްވިޒު: ދެ ފަހަރެއްގެ މަތިން މި މައްސަލައިގައި ޔާމީނާއި ބައްދަލުވި، ދެ ފަހަރު ވެސް އޭސީސީގެ އޭރުގެ ރައީސް ލުތުފީ ބައިވެރިވެވަޑައިގެންނެވި. ބައްދަލުވުން އޮތީ ރައީސް އޮފީހުގައި.\nހައިލަމް ވަނީ އެ ސުވާލު ކުރުމުގެ ބޭނުމެއް އެބަ އޮތްތޯ ސުވާލު ކުރައްވައިފި. އެ ސުވާލު ކުރެވޭނީ ފަހުން ކަމަށް ހައިލަމް ވިދާޅުވުމުން އިތުރު ސުވާލުތަކައިގެން ކުރިއަށް ދާން ފަށައިފި.\nސިޔާޒު: އޭސީސީގެ ރައީސްކަމަށް އައްޔަނު ކުރީ ފުލުހުންނަށް ބަޔާން ދިން ފަހުން ތޯ؟\nދައުލަތުން ސުވާލުކޮށް ނިންމައިފި. މިހާރު ދިފާއަށް ސުވާލު ކުރުމުގެ ފުރުސަތު ދީފައި.\nމުއައްވިޒު: އެސްޓީއާރަށް ފަހު ތަހުގީގުކޮށް، އޭސީސީން ވަނީ ރިޕޯޓެއް އެކުލަވާލާފައި. ފުލުހުންނަށް ފޮނުވީ އެ ރިޕޯޓް.\nޝަރީއަތުގެ މަޖިލީހުން ހުއްދަ ނުދެނީސް ދައުލަތުގެ ވަކީލުން ވާހަކަދައްކަވާ ކަމަށް ވިދާޅުވެ، ޔާމީން މައްސަލަ ޖެއްސެވުމުން، އެގޮތަށް އެކަން ނުކުރެވޭނެ ކަމަށް ހައިލަމް ވިދާޅުވެއްޖެ.\nރައީސް ޔާމީން ވާހަކަދެއްކުމުގެ ފުރުސަތަކަށް އެދިވަޑައިގެންފި.\nމުއައްވިޒު: އެސްކްރޯ އެކައުންޓަށް ޖަމާކުރީ ކުރީގެ ޓޫރިޒަމް މިނިސްޓަރު މޫސާ ޒަމީރުގެ އެކައުންޓުން. އެއީ ޔާމީނުގެ އިސްލާމިކް ބޭންކު އެކައުންޓުގައި ހުރި ފައިސާއެއް ނޫން. އެ ފައިސާ ވަނީ އިންވެސްޓްމަންޓް އެކައުންޓަކަށް ބަދަލުކޮށްފައި.\nމުއައްވިޒު: އެފްއައިޔޫ އިން އެސްޓީއާރެއް ދިނީމައި، އޭސީސީން ދިރާސާ ކުރި. ދެން އެނގުނީ އެއްބަސްވުމާއި އެއް ގޮތަށް ނޫން ކަން ފައިސާ ޖަމާ ކުރުމުގެ ކަންކަން ދިޔައީ، ދެން ޑިސެމްބަރު މަހުގެ ތެރޭގައި ފުލުހުންގެ ސަމާލުކަމަށް އެކަން ގެނައީ.\nމުއައްވިޒު: އެކްސްކްރޯ އެކައުންޓަށް ޖަމާކުރަން ވާނީ، ރައީސް ޔާމީންގެ އިސްލާމިކް ބޭންކްގައި ހުރި އެއް މިލިއަން ޑޮލަރު ކަމަށް އެއްބަސްވުމުގައި ވާނެ.\nމުއައްވިޒު: އެސްކްރޯ އެއްބަސްވުމުގައި ސޮއި ކުރުމަށް ފަހު، ނޮވެމްބަރު 2018 ގައި އެމްއެމްއޭގެ އެފްއައިޔޫ އިން އެއްބަސްވުމާއި ގުޅޭ ގޮތުން މައުލޫމާތު ސާފުކުރި.\nހައިލަމް: މިއަދު ރިޕޯޓާ ގުޅޭ ގޮތުން ސުވާލެއް ނުކުރެވޭނެ. އެހެން ދުވަހަކުން ހެކިވެރިޔާ ހާޒިރު ކުރެވޭނެ ރިޕޯޓާއި ގުޅޭ ގޮތުން ސުވާލު ކުރެއްވުމަށް.\nޝާހް: ރިޕޯޓު ދިރާސާ ކުރަން ބޭނުންވާނެ ވަގުތެއް ދަންނަވާކަށް ނޭނގެ.\nއެ ލިޔުމެއް ދިފާއަށް ލިބިފައި ނެތް ކަމަށް ހައިލަމް ވިދާޅުވެއްޖެ. ދައުލަތުގެ ވަކީލާ ވިދާޅުވީ އެހެންކަމަށް ވާ ނަމަ އޭގެ ކޮޕީއެއް ދެވިދާނެ ކަމަށް.\nލިޔުންތަކުގެ ތެރޭގައި ރިޕޯޓު އޮތްތޯ ބެލުމަށް ދަނީ މަސައްކަތް ކުރަމުން.\nއެ ރިޕޯޓު ދިފާއަށް ލިބިފައި ނެތް ކަމަށް ބުނާ ވާހަކަ ދައުލަތުން ދޮގުކޮށްފި.\nއޭސީސީގެ ތަހުގީގު ރިޕޯޓު މުއައްވިޒަށް ދައްކާލަން މަސައްކަތް ކުރަނީ. އެއީ ދައުލަތުން ހެކީގެ ގޮތުގައި ހުށަހެޅީ އެ ރިޕޯޓުތޯ ކަށަވަރު ކުރަން.\nމުއައްވިޒު: އެމްއެމްޕީއާރްސީގެ ފައިސާ އެސްއޯއެފަށް ދިޔަކަމާއި، އެތައް ބަޔެއްގެ އެކައުންޓަށް އެ ފައިސާ ދިޔަ ކަމާއި، ޔާމީނުގެ އެކައުންޓަށް ވެސް އެ ފައިސާ ދިޔަ ކަމާއި، އެކަމަކު އެ ފައިސާ އަނބުރާ ދައުލަތަށް ދިނުމަކީ އެންމެ ރަނގަޅު ގޮތް ކަމަށް ބުނިން. ޔާމީން ވިދާޅުވީ އެއީ އަދީބު އެމަނިކުފާނަށް ދޭން ޖެހޭ ފައިސާ ކަމަށް.\nމުއައްވިޒު: އޭރު ޔާމީން ވިދާޅުވީ އެއީ އަދީބު ޖަމާކޮށްދޭން ޖެހޭ ފައިސާއެއް ކަމަށް، އެއީ ކޮން ތަނަކުން ކޮން ގޮތަކުން ލިބުނު ފައިސާއެއް ކަމަށް ނޭނގޭ ކަމަށް ވިދާޅުވި.\nމުއައްވިޒު: 2017 ވަނަ އަހަރުގެ ކުރީކޮޅު ޔާމީނުގެ ބަޔާން ނެގީ. އެފަހަރު ފާހަގަވީ ދެ ފަހަރެއްގެ މަތިން އެއް މިލިއަން ޑޮލަރު ޖަމާކުރީ އެސްއޯއެފުން ކަން.\nމުއައްވިޒު: މީގައި މިއޮތީ ހަ ޓްރާންސެކްޝަން. އޭސީސީ އަށް ލިބުނީ ތިން ޓްރާންސެކްޝަން ހިމެނޭ ސްޓޭޓްމަންޓެއް.\nއައިޝަތު: ދައުލަތުން ސްޓޭޓްމަންޓް ސައްހަކަން ކަށަވަރު ކުރާކަށް ނޫން މި މަސައްކަތް ކުރަނީ. ދެންމެ ދެއްކެވި ވާހަކަތަކަށް ބިނާކޮށް، ސާފު ކުރަން މި އުޅެނީ އޭސީސީގެ ތަހުގީގަށް ލިބުނު ސްޓޭޓްމަންޓުތޯ އަޅުގަނޑުމެންގެ އަތުގައި މިހާރު އޮތީ ކަށަވަރު ކުރަން.\nޝާހް: ސްޓޭޓްމަންޓުގެ ސައްހަކަން ކަށަވަރު ކުރަން ހާޒިރު ކުރި ހެކިވެރިއެއް ނޫން އެއީ. އެހެންވެ އެގޮތަށް އެކަން ނުކުރެވޭނެ.\nއެކައުންޓް ސްޓޭޓްމަންޓް މުއައްވިޒަށް ދައްކާލައިފި.\nމުއައްވިޒު: އެކަން ވެރިފައި ކުރުމަށް އެމްއައިބީގެ ޔާމީން އެކައުންޓުގެ ސްޓޭޓްމަންޓް ހޯދަން މަސައްކަތް ކުރީ، ދަތިތަކެއް ދިމާވި، ދެން ރައީސް އޮފީސް މެދުވެރިކޮށް ހޯދީ. ބައެއް ފަރާތްތަކާއި ސުވާލު ކުރެވުނު، ކުރީގެ އެމްއެމްޕީއާރްސީގެ އެމްޑީ އަދި ކުރީގެ ނައިބު ރައީސް އަދި ޓޫރިޒަމް މިނިސްޓަރު އަދި 2016 ވަނަ އަހަރު ޔާމީނުގެ ބަޔާނެއް ނަގަން މަސައްކަތްކޮށް، ނެގުނީ 2017 ވަނަ އަހަރު.\nއޭސީސީން ދެން އަމަލު ކުރެއްވީ ކިހިނެއްތޯ؟\nމުއައްވިޒު: ދެ ޗެކަކުން ޔާމީނުގެ އެކައުންޓަށް ފައިސާ ޖަމާވި. ފާހަގަވީ 2016 ވަނަ އަހަރު ޔަގީންވީ. 2015 ވަނަ އަހަރުގެ އޮކްޓޯބަރުގައި ޖަމާވި ކަމަށް.\nޔާމީނާއި މިއިން އެއްވެސް ކަމަކާއި ގުޅުމެއް އޮތްކަން ފާހަގަވިތޯ؟\nމުއައްވިޒު: މިއަދުގެ މައްސަލަ ފާހަގަވީ އެމްއެމްޕީއާޜްސީން ދޫކުރި ރަށްތަކާއި ފައިސާގެ މައްސަލަ ތަހުގީގު ކުރަމުން ދިޔައިރު، އެސްއޯއެފަށް ޖަމާވި ގޮތް ތަހުގީގު ކުރަމުން ދިޔައިރު، އޭސީސީ އަށް ލިބުނު މައުލޫމާތު ތަހުގީގު ކުރަމުން ދަނިކޮށް.\nއެމްއެމްޕީއާރްސީ ކޮރަޕްޝަން އޭސީސީއާށް ފާހަގަވީ ކޮން އިރަކުތޯ؟\nމުއައްވިޒު ގެންދަނީ މިހާރު ހުރި މަގާމާއި، ކުރިން ހުރި މަގާމު ބަޔާންކޮށްދެއްވާފައި އަދި ހުރި މުއްދަތު ވެސް ސާފުކޮށްދެއްވާފައި.\nމުއައްވިޒަށް މައްސަލަ ސާފުވާ ކަމަށް ވިދާޅުވެއްޖެ.\nދައުލަތުން ސުވާލު ކުރަން ފަށައިފި.\nމުއައްވިޒު ތެދު ބަހުން ހެކި ބަސް ދިނުމަށް ހުވާ ކުރައްވައިފި.\nހެކިވެރިއެއްގެ ގޮތުގައި ހާޒިރު ކުރީ އޭސީސީގެ ރައީސް މުއައްވިޒު ރަޝީދު.\nއެތަނުން އެއް ބޭފުޅަކު ރާއްޖޭގައި ނެތް. އެހެންވެ އެއް ދުވަހެއްގައި ހެކި ބަސް ނެގުމަށް އުނދަގޫ ކަމަށް ހައިލަމް ވިދާޅުވި.\nޝާހް: އޭސީސީގެ ދެ ފަރާތެއް ހުށަހަޅާފައި ވާއިރު، އެއް ކަމެއް ސާބިތު ކުރަން ދެ ހެކި ވެސް ހުށަހަޅާފައި. ދެ ދުވަހެއްގެ މަތިން ހެކިބަސް ނަގާއިރު، އޭގެން މައްސަލަތަކެއް ނިކުންނާނެ.\nހައިލަމް: ޝަރީއަތުން ވާނީ ހެކި ބަސް ނެގުމަށް ނިންމާފައި، ހެކި ބަސް ނަގާއިރު، އިތުރު ކަމެއް ފާހަގަ ކުރަން ޖެހޭ ނަމަ އެ ފުރުސަތު ލިބޭނެ.\nއޭސީސީގެ ފަރާތްތަކުގެ ހެކިބަސް ނެގުމަށް އިއުތިރާޒް ކުރާ ކަމަށް ދިފާއީ ވަކީލު ސާހު ވިދާޅުވެއްޖެ.\nހެކި ބަސް ނެގުމަށް ތައްޔާރުވެއްޖެ. މިއަދު ހާޒިރުކުރީ އެންމެ ހެއްކެއް.\nދިފާއުން ހުށަހެޅި ހެކިތައް ބަލައިގަތުމަށް ހައިލަމް ނިންމަވައިފި.\nއައިޝަތު: ނޫސް ބަޔާން ހެއްކެއްގެ ގޮތުގައި ހުށަހެޅީ އަލް ޖަޒީރާގެ ޑޮކިޔުމެންޓަރީ ބައްލަވާފައި ތޯ؟ ސްޓީލިން ޕެރެޑައިޒް ގައި ދައްކަނީ ރަށްތަކުގެ ފައިސާއެއްގެ ވާހަކައެއް އެކަންޏެއް ނޫން، މާރުކުރި ފައިސާތަކުގެ ވާހަކައެއްވެސް ވޭ. އެހެންވެ، ހަމައެކަނި މި މުއާމަލާތުން ހޯދި ފައިސާއަކީ މަނީ ލޯންޑާ މެދުވެރިކޮށް ހޯދި ފައިސާ ނޫން ކަމަށް އެ ނޫސް ބަޔާނުން ކަނޑައެއް ނޭޅޭނެ.\nހެކީގެ ގޮތުގައި އެމްއެމްއޭގެ ނޫސް ބަޔާނެއް ހުށަހަޅާތީ ހައިލަމް ސުވާލު ކުރައްވައިފި. ނޫސް ބަޔާނާއި ދައުވާއާ އޮތީ ކޮން ގުޅުމެއްތޯ ސާފު ކުރައްވަން ހައިލަމް ބޭނުންވެވަޑައިގަންނަވާ.\nހައިލަމް: އެއް ދުވަހެއްގައި ހެކި ބަސް ނެގުމަކީ އުނދަގޫ ކަމެއް. ދައުލަތުން އެދެނީ ވެސް ދެ ދުވަހަކަށް ބަހާލައިގެން ކުރިއަށް ގެންދަން. މިއަދު ނަގަނީ އެންމެ ހެއްކެއްގެ ހެކި ބަސް، އެއީ ތިން ފަރާތަކަށް ހާޒިރުވެވެން ނެތީމައި.\nޝާހް: ދައުލަތުގެ ހުރިހާ ހެކިވެރިން އެއް ދުވަހެއްގައި ހާޒިރުކޮށް ހެކި ބަސް ނެގުމަށް އެދެން. އެއީ ދައުވާ ލިބޭ މީހާގެ މަސްލަހަތު އޮތީމައި.\nޝާހް: ދެ ކިތާބީ ހެކި ވެސް ހުށަހަޅަން. އެއީ އެމްއެމްއޭ މެދުވެރިކޮށް މަނީ ލޯންޑަރިން އަމަލެއް ނުހިންގާކަން ސާބިތު ކުރަން އެމްއެމްއޭ ނޫސް ބަޔާނަކާއި، އެސްއޯއެފް މެދުވެރިކޮށް ހިންގި ވިޔަފާރި މުއާމަލާތްތަކުގެ ތެރެއިން ހޯދި ހުރިހާ ކުށް ކޮށްގެން ހޯދާފައިވާ ފައިސާ ނޫންކަމަށް ކޯޓުން ކޮށްފައިވާ ހުކުމެއް.\nޝާހް: ދިފާއީ ހެއްކެއްގެ ގޮތުގައި ހުށަހަޅަނީ ކުރީގެ ގަވަރުނަރު އަޒީމާ އާދަމް.\nއައިޝަތު ވިދާޅުވީ ތަފްސީލްކޮށް ޖަވާބުދޭން ޖެހެނީ ސީދާ ޖަވާބެއް ދީފި ނަމަ، މާނަ އޮޅުމުގެ ފުރުސަތު އޮތުމުން ކަމަށް. އެހެން ވިދާޅުވުމުން ހައިލަމް ވަނީ ތަފްސީލްކޮށް ވާހަކަދެއްކުމުގެ ފުރުސަތު ދީފައި.\nއެ ފުރުސަތުގައި ދައުލަތުގެ ވަކީލާ އައިޝަތު ވާހަކަދައްކަން ފެށުމުން ހައިލަމް ވިދާޅުވީ ސީދާ ސުވާލަށް ޖަވާބު ދެއްވުމަށް.\nއެ ހަތަރު ކަމަކީ ދައުލަތުގެ އެއްވެސް އިދާރާއަކުން ނުވަތަ ކޯޓަކުން އެސްއޯއެފްއާއެކު އެއްވެސް ފަރާތަކުން ހިންގާ މުއާމަލާތަކީ މަނީލޯންޑަރިން ކަމަށް ނިންމާފައިވާ ކަމާއި އެސްއޯއެފްއަކީ މަނީލޯންޑަރިން ކުރާ ކުންފުންޏެއްކަން ނިންމާފައި ވޭތީ ބެލުމާއި، އެއް މިލިއަން ޑޮލަރު ދައުވާ ލިބޭ ފަރާތުގެ އެކައުންޓަށް ޖަމާވި އިރު އެސްއޯއެފް އެކައުންޓުގައި އިތުރު ފައިސާއެއް ހުރިތޯ ސާފު ކުރުމާއި، އެ ކުންފުނިން ހިންގި ހަމައެކަނި މުއާމަލާތަކީ އެއީތޯ އާއި ބީއެމްއެލްގެ ޗެކްތަކެއް ޖަމާވި އިރު އެމްއެމްއޭއިން އެއްވެސް އިރެއްގައި އެމްއެމްއޭ މެދުވެރިކޮށް ބަޔަކު މަނީ ލޯންޑާ ކުރާ ކަމަށް ވިދާޅުވިތޯ އާއި އެސްއޯއެފް އާއި އެމްއެމްޕީއާރްސީގެ ދެމެދުގައި ހިނގި މުއާމަލާތްތަކުގެ ތެރެއިން ނަގާފައިވާ ލޯނުތަކާ ގުޅޭ ގޮތުން އެއްވެސް ގޮތެއް ނިންމާފައިވޭތޯ ބެލުން.\nޝާހު: އެ އަޑުއެހުމުގައި ސާފުކޮށްފައި ނުވާ ހަތަރު ކަމެއް އެބަ އޮތް.\nހައިލަމް: އެންމެ ފަހުން އޮތް އަޑުއެހުމުގައި ދައުލަތުން ވަނީ ކަންކަން ސާފުކޮށްދީފައި، އިބްތިދާއީ މަރުހަލާގައި ގޮތް ކަނޑައެޅިފައިވާ ކަންކަމާއި މެދު މި މަރުހަލާގައި ވާހަކައެއް ނުދެއްކޭނެ.\nދިފާއީ ވަކީލް ޝާހް: ދިފާއު ބިނާ ކުރުމުގައި ހުރަސްތަކެއް އެބަ ހުރި. އެއީ ބައެއް ކަންކަން ސާފު ނުވާތީ، އެކަންކަން ސާފުކޮށްދޭން ދައުލަތުން އެބަ ޖެހޭ.\nހައިލަމް: ޖޭއެސްސީން އަޅުގަނޑުގެ މައްސަލައެއް ބަލާ ކަމެއް އަންގާފައެއް ނެތް. އެހެންވީމާ ތަނާޒުއުލް ވާން ޖެހޭ ކަމަކަށް ނުބެލެވޭ. ގާޒީންގެ ބެންޗެއް ކަނޑައެޅުމަކީ އިސް ގާޒީއަށް ލިބޭ އިހުތިޔާރަކަށް ވާއިރު، މި ޝަރީއަތް އިންސާފުވެރިކަމާއެކު ދާނެ ކަމަށް ފެންނާތީ ގާޒީންގެ ބެންޗެއް އެކުލަވާލަން މިވަގުތު ޖެހޭ ކަމަކަށް ނުފެނޭ.\nސިޔާޒް: ޖުޑީޝަލް ސާވިސް ކޮމިޝަނުން މައްސަލައެއް ބަލަމުން ދާއިރު، މައްސަލަ ބެއްލެވުމުގައި ހައިލަމް އިންނެވުމަކީ ރަނގަޅު ގޮތް ކަމަށް ނުބެލެވޭ. އެހެންވެ ގާޒީންގެ ބެންޗެއް އެކަށައަޅަން ޖެހޭ ކަމަށް ބެލޭ. އަދި މިކަމުގެ ތެރެއަށް ސިޔާސީ ނުފޫޒު ވަދެފައިވާ ކަމަށް ބެލެވޭ.\nސިޔާޒް: އުސޫލުގެ ކޮޕީ ލިބޭނެ ކަމަށް އުއްމީދު ކުރަން.\nހައިލަމް: ކޯޓުން ކަނޑައެޅީ ކޯޓުގެ އެތެރޭގައި އަމަލު ކުރާނެ އުސޫލެއް.\nއާއްމުކޮށް ދުރަށް ފެންނަ ގޮތަށް ޝަރީއަތް ކުރުމާއި ގުޅޭ ކޮން މާއްދާއެއްތޯ ގާޒީ ސުވާލު ކުރައްވައިފި. ލައިވް ކުރެވެމުން ދަނީ އުސޫލެއް ކަނޑައަޅާ، ފާސްކޮށްގެން ކަމަށް ކުރީގެ އަޑުއެހުމުގައި ފާހަގަކޮށްފައި ވާނެ ކަމަށް ގާޒީ ހައިލަމް ވިދާޅުވެއްޖެ.\nސިޔާޒް: ދެވަނަ ކަމަކަށް މި މައްސަލައިގައި ކޯޓުން ވަނީ ހާއްސަ އުސޫލުތަކެއް ކަނޑައަޅާފައި. ޝަރީއަތުން ބައެއް ޓީވީން ދައްކާއިރު، އެކަމަށް އުސޫލެއް އާއްމު ކުރަން ޖެހޭ. އެކަމަކު ކޯޓުގެ ވެބްސައިޓުން ފެންނާކަށް ނެތް. އެކަމާއި އިއުތިރާޒެއް ނުކުރަން. އެކަމަކު ތަފާތު ނުކުރުމާއި ހަމަހަމަ ކުރުމުގެ ހައްގަށް ބަލާއިރު، އެކަން ފާހަގަކުރެވޭ.\nސިޔާޒް: ފުރަތަމަ ތަފާތަކީ ތުހުމަތު ކުރެވޭ މީހާއަށް ރެފެރެންސް ނަމްބަރެއް ދީފައި ވަނީ. ދައުވާ ހުށަހަޅާ ފޯމުގައި އިގުރާރު ކިޔާ ބައެއް ވަނީ އިތުރުކޮށްފައި. ފޯމުގެ ތިރީގައި އޮންނަން ޖެހޭ ރައްދުވާ ކޯޓުގެ ނަމެއް ނެތް.\nސިޔާޒް: ދައުވާ ހުށަހެޅި އިރު ޖިނާއީ އިޖުރާއަތުގެ ގާނޫނުގެ ދަށުންވާ ފޯމާއި، ދައުވާ ހުށަހަޅާ ފޯމުގައި ގިނަ ތަފާތުތަކެއް އެބަ ހުރި.\nވަކީލު ސިޔާޒު ވިދާޅުވީ، ދިފާއު ބިނާވަނީ ދެ ކަމެއްގެ މައްޗަށް ކަމަށް. އެ ވާހަކަ ދައްކަވާނީ ދިފާއީ ވަކީލު އަލީ ޝާހު.\nގާޒީ ހައިލަމް ކޯޓު ރޫމަށް ވަދެވަޑައިގެން، ޝަރީއަތުގެ މަޖިލިސް ފައްޓަވައިފި.\nއެމަނިކުފާނު ހުންނެވީ ހުދު ކުލައިގެ ގަމީހެއް ތުރު ކުރައްވައިގެން.\nޔާމީން ވެސް ކޯޓު ރޫމަށް ވަޑައިގެންފި.\nއެއީ އާދަމް އާސިފް، އާދަމް ޝަމީމް އަދި އަބްދުﷲ ސިޔާޒުގެ އިތުރުން މިއަދުގެ އަޑުއެހުމަށް އަލަށް ވަޑައިގެންނެވި ވަކީލެއް.\nޔާމީނުގެ ދިފާއީ ވަކީލުންގެ ގޮތުގައި ހަތަރު ބޭފުޅުން ތިއްބަވާ.\nދިފައީ ވަކީލުންގެ ޓީމުން ވެސް މިހާރު ކޯޓު ރޫމަށް ވަޑައިގެންފި.\nދައުލަތުގެ ވަކީލުންގެ ޓީމުގެ ދެން ހިމެނެނީ ދެ ފިރިހެން ވަކީލުން.\nޔާމީން ތުހުމަތު ކުރައްވާ ގޮތުގައި އެ ވަކީލު ވަނީ ޝަރީއަތުގެ މަޖިލިހެއްގައި އެމަނިކުފާނާއި ގުޅޭ ގޮތުން ދޮގު ހައްދަވާފައި.\nދައުލަތުގެ ސީނިއާ ޕްރޮސެކިއުޓާ އައިޝަތު މުހައްމަދާއި ދެކޮޅަށް ޔާމީން މިދިޔަ ހަފްތާގައި ވަނީ ސުޕްރީމް ކޯޓަށް މައްސަލައެއް ވެސް ހުށަހަޅުއްވާފައި.\nއެ ޓީމުގައި ތިއްބަވަނީ ތިން ވަކީލުން.\nދައުލަތުގެ ވަކީލުންގެ ޓީމު ކޯޓު ރޫމަށް ވަޑައިގެންފި.\nނޫސްވެރިންނާއި އާއްމުންގެ މަދު ބަޔަކު އެތަނުގައި ތިބިއިރު، ކޯޓު ރޫމު ތައްޔާރު ކުރުމުގެ މަސައްކަތް ކޯޓު އޮފިސަރުން ދަނީ ކުރަމުން.\nމިވަގުތު ކޯޓު ރޫމުގައި މާ ގިނަ ބަޔަކު ނެތް.\nކުރީގެ ހައުސިން މިނިސްޓަރު ޑރ. މުހައްމަދު މުއިއްޒާއެކު އިދިކޮޅު ތާއީދު ކުރާ ބައެއް ފަރާތްތަކުން މަޑުކޮށްގެން ތިބީ ކޯޓު ކުރިމަތިން ޕޭމަންޓު މަތީގައި.\nކޯޓު ސަރަހައްދުގައި ޔާމީނުގެ ބައެއް ސަޕޯޓަރުން އެބަ ހަރަކާތްތެރިވޭ.\nދައުލަތުގެ ވަކީލުން ވެސް ދެންމެ ކޯޓަށް ވަޑައިގެންފައިވާ ކަމަށް މައުލޫމާތު ލިބޭ.\nމައުލޫމާތު ލިބޭ ގޮތުގައި ޔާމީން ވަނީ މީގެ ކުޑައިރުކޮޅެއް ކުރިން ކޯޓަށް ވަޑައިގެންފައި.\nކްރިމިނަލް ކޯޓު ސަރަހައްދަކީ މި ގަޑީގައި ޓްރެފިކް ބާރު ބޮޑު ސަރަހައްދެއް. ޓްރެފިކް ފުލުހުން ވެސް ދަނީ އެތަނުގައި ހަރަކާތްތެރިވަމުން.\nޝަރީއަތުގެ އަޑުއެހުން ފެށުމަށް ތައްޔާރުވަމުން ދާއިރު، ކޮންމެވެސް ވަރަކަށް ކްރިމިނަލް ކޯޓު ސަރަހައްދުގައި މީހުން އެބަ އުޅޭ.\nކުރީގެ ރައީސް އަބްދުﷲ ޔާމީނުގެ މައްޗަށް އުފުލާފައިވާ މަނީ ލޯންޑަރިން ދައުވާގެ ޝަރީއަތުގެ ދެވަނަ އަޑުއެހުން ފަށަން ތައްޔާރުވެއްޖެ އެވެ.\nމިއަދުގެ އަޑުއެހުން ވެސް ޓީވީން ވަގުތުން ދުރަށް ދެއްކުމަށް ހަމަޖެހިފައި ވާއިރު، މިއީ ރާއްޖޭގެ ތާރީހުގައި ޝަރީއަތެއް ޓީވީން ދައްކާ ފުރަތަމަ ފަހަރެވެ.\nއެންމެ ފަހުން އޮތް އެ މައްސަލައިގެ އަޑުއެހުމުގައި ގާޒީ އަހްމަދު ހައިލަމް ވިދާޅުވެފައި ވަނީ މިއަދު އޮންނަ އަޑުއެހުމުގައި ހެކިބަސް ނެގުން އޮންނާނެ ކަމަށެވެ.\nދައުލަތުގެ ހެކިވެރިންނަކީ ހަސަން ލުތުފީ، މުއައްވިޒު ރަޝީދު، މުހައްމަދު ވަސީމް އިސްމާއިލް، އަހްމަދު އަދީބު، މޫސާ ޒަމީރު، މުހައްމަދު ލުވޭޒް، މުހައްމަދު ޝަރީފު އަދި އަބްދުﷲ ޒިޔާތު އެވެ. އޭގެ އިތުރުން ގިނަ ކިތާބީ ހެކިތަކެއް ވެސް ދައުލަތުން ހުށަހަޅާފައި ވެއެވެ.\nއޭގެ ތެރޭގައި ހިމެނޭ ހަސަން ލުތުފީ އާއި އަހްމަދު އަދީބުގެ ހެކި ބަސް މިއަދު ނަގާނެ ކަމަށް ނުބެލެވެ އެވެ. މައުލޫމާތު ލިބޭ ގޮތުގައި ލުތުވީ މިވަގުތު ހުންނެވީ ރާއްޖެއިން ބޭރުގަ އެވެ. އަދި އަދީބު ރާއްޖެ އިން ފިލަން މަސައްކަތް ކުރަނިކޮށް، އިންޑިއާ އިން ހިފަހައްޓާ، އަނބުރާ ރާއްޖޭގެ ސިފައިންނާއި ވަނީ ހަވާލުކޮށްފަ އެވެ. އެކަމަކު އަދީބު އަދި މާލެ ގައިނަކެއް ސާފެއް ނޫނެވެ.\nއެންމެ ފަހުން އޮތް އަޑުއެހުމުގައި ދިފާއުން ހުށަހެޅި ފަސް ހުށަހެޅުން ބަލައިގަނެފައި ނުވާއިރު، ދައުލަތުން ހުށަހެޅި އާ ދެ ހެކިން ވެސް ބަލައި ނުގަންނަން ނިންމި އެވެ. އެދުވަހުގެ އަޑުއެހުމުގައި ޔާމީން ވަނީ ދައުވާ އަށް އިންކާރު ކުރައްވާފަ އެވެ.\nޔާމީންގެ މައްޗަށް މަނީ ލޯންޑާ ކުރުމުގެ ދައުވާ ކޮށްފައި ވަނީ މޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރުސީ) ގެ ހިޔާނާތުގެ ފައިސާ ޖަމާވި އެސްއޯއެފް ކުންފުނީގެ އެކައުންޓަކުން އެމަނިކުފާނުގެ އަމިއްލަފުޅު އެކައުންޓަ ފޮނުވި އެއް މިލިއަން ޑޮލަރުން މަންފާ ހޯދައި، މަނީ ލޯންޑާ ކުރި ކަމުގެ ތުހުމަތުގަ އެވެ.\nލައިވް ކުރާތީ ޖެހިލުން ވީތޯއެވެ. ތިޔައީ މެންދުރުގެ އިރު ފެންނަފަދައިން ސާފު މައްސަލައެކެވެ. ޔާމީނުވަނީ އޭނާގެ އެކައުންޓަށް ވަން ފައިސާގެ އަސްލު އޮޅުވާލަން މަސައްކަތްކޮށްފައެވެ. އަދި އޭސީސީއިން ކޮރަޕްޝަނުގެ ފައިސާ ކަމަށް ސައްކުކުރެވޭއޭ ބުނެފައިވަނިކޮށް 1 މިލިޔަން ޑޮލަރު އިންވެސްޓުކޮށް އިން ނަފާ ހޯދުމުގެ މަސައްކަތް ފަށާފައެވެ.


Mi faharau flat dheyn mi ulhenee kon bayakah? | Mihaaru\nހުޅުމާލެ. - ފޮޓޯ: މުހައްމަދު ޔާމީން/ މިހާރު\nމި ފަހަރު ފްލެޓް ދޭން މި އުޅެނީ ކޮން ބަޔަކަށް؟\n12 ސެޕްޓެމްބަރ 2017 - 08:35 95 comments\nފްލެޓަށް އެދި ފޯމު ހުށަހެޅުމަށް އެތައް ހާސް ބަޔަކު ނިދި ނަގާލާފައި، 2014 ވަނަ އަހަރު ހައުސިން މިނިސްޓްރީ ދޮށުގައި ކިޔޫޖެހިގެން ތިބި މަންޒަރު މިހާރު ވެސް ހަނދާނަށް އާދެ އެވެ. ސަރުކާރުގެ ރަސްމީ ގަޑީގައި ފޯމު ހުށަހެޅުމަށް އެއް ބަޔަކު ކިޔޫގައި ޖެހުނީ ކުރީ ރޭގެ މެންދަމެއްހާ އިރެވެ.\nއަޅުގަނޑު ވެސް ފޯމު ހުށަހެޅީ، މާލެ އިން އެކަކަށް ވެސް ފްލެޓެއް ލިބޭނެ ނަމަ އަޅުގަނޑު ވެސް އޭގެ ތެރޭގައި ލައްވާލާނެ ކަމުގެ ޔަގީންކަމާ އެކުގަ އެވެ. ކުޑަ ނަމަވެސް އުންމީދެއް ލިބުނީ، އޭރު ދިރިއުޅެމުން އައި ތަނުގެ ހާލަތު ސާވޭ ކުރުމަށް އެ މިނިސްޓްރީގެ ޓީމެއް ތިން މަސްދުވަސް ތެރޭގައި އަޅުގަނޑުމެން ދިރިއުޅޭ ތަނަށް އަންނާނެ ކަމަށް، ފޯމު ލީތާ މާ ގިނަ ދުވަހެއް ނުވެ އެ މިނިސްޓްރީން އަޅުގަނޑަށް ގުޅާފައި ބުނުމުންނެވެ.\nއަޅުގަނޑު ފޯމު ހުށަހެޅިތާ، މި މަހުގެ 18 ވަނަ ދުވަހަށް ތިން އަހަރު ވާނެ އެވެ. އަދި ހަމަ ގައިމު ވެސް އެ ބުނާ ތިން މަސްދުވަހެއް ނާދެ އެވެ. އަޅުގަނޑު ހުށަހެޅި ފޯމު ވީ އެ މިނިސްޓްރީގެ ކޮން ތަނެއްގައި ކަމެއް، އެ މީހުން ސާވޭ ކުރަން ދިޔައީ ކޮން ތަނަކަށް ކަމެއް ވެސް ނޭނގެ އެވެ.\nނަމަވެސް އިއްޔެ ހައުސިން މިނިސްޓްރީން އެވަނީ، އެ ބުރުގައި ފޯމު ލީ މީހުންގެ ތެރެއިން ފްލެޓް ލިބޭ 661 މީހުންގެ ލިސްޓު އާންމު ކޮށްފަ އެވެ. އެހެންކަމުން، ފްލެޓް ލިބޭ މީހުން މިނިސްޓްރީން އެ ކަނޑައެޅީ ފްލެޓަށް އެދި ހުށަހެޅި ހުރިހާ ފޯމުތައް ބަލައި އިޖުރާއާތުތައް ފުރިހަމަކޮށްފައި ނޫން ކަން ކަށަވަރެވެ.\nހުޅުމާލޭގައި އަޅާފައިވާ ފްލެޓްތަކެއް: ގެދޮރުވެރިކަމުގެ މަޝްރޫއުގައި ގާތްގަނޑަކަށް 15،000 މީހުން ކުރިމަތިލި.\nހަމަ ގައިމު ވެސް ފޯމު ހުށަހެޅި ބައެއް މީހުން ދިރިއުޅޭ ތަންތަން ސާވޭ ކުރުމަށް އެ މިނިސްޓްރީން ނުދެ އެވެ. އެހެން ކަމަށްވާ ނަމަ، ފްލެޓް ދޭން ސަރުކާރުން އެ ނިންމީ ކޮން ގޮތަކުން ބަލައި ދިރާސާކޮށްފައިތޯ ސުވާލު އުފެދެ އެވެ.\nފްލެޓް ލިބޭ މީހުންގެ ލިސްޓު އިއުލާން ކުރީ، އެ ލިސްޓާ މެދު ވެސް ސުވާލު އުފެދޭ ގޮތަށެވެ. މީގެ ކުރީ ފަހަރުތަކުގައި ފްލެޓް ލިބޭ މީހުންގެ ލިސްޓް އާންމު ކުރަނީ، މީހުންގެ ނަންތަކާއި އެޑްރެސްތަކާ އެކުގަ އެވެ. ނަމަވެސް މި ފަހަރު އާންމު ކުރި ލިސްޓުގައި އެފަދަ އެއްވެސް މައުލޫމާތެއް ހިމެނުމުގެ ބަދަލުގައި އާންމު ކުރީ، އެ މީހުން ހުށަހެޅި ފޯމްގެ ނަންބަރު އެކަންޏެވެ.\nއެހެންވީމާ، މި ފަހަރު ފްލެޓް ދޭން މި އުޅެނީ ކޮން ބަޔަކަށްތޯ ސުވާލު އުފެދެ އެވެ.\n"މިހާރު ވާ ގޮތަކީ އެކަކު އަނެކަކު ދަންނާނެ. ނަން ޖެހީމާ އެނގޭނެ އެއީ މިވެނި މީހަކު ކަން. އެހެންވެ އެއީ، ފްލެޓް ލިބޭ މީހުން ސިއްރު ކުރަން ކުރި ކަމެއް. ނަން ޖެހީމާ އަޅުގަނޑަށް އެނގޭނެތާ، ތިން ކުދިންނާ އަންބަކު ގޮވައިގެން އެއް ކޮޓަރީގައި ދިރިއުޅޭ އަޅުގަނޑަށް ފްލެޓް ނުލިބުނު އިރު، ފްލެޓް ލިބިފައި އެ އޮތީ ދަރިއަކު ވެސް ނެތް މީހަކަށް ކަން. އެ ގޮތަށް މީހުން ސިއްރުކޮށްފައި އިއުލާން ކުރީމާ، ނޭނގޭނެތާ ފްލެޓް ލިބުނު މީހަކީ ޝަރުތު ހަމަވާ މީހެއް ކަން ވެސް ނުވަތަ ނޫން ކަން ވެސް. ނޫނީ އޭނާ އަށް ލިބުނީ ކިތައް ޕޮއިންޓު ކަމެއް ވެސް،" ފްލެޓަށް ފޯމް ހުށަހަޅައި ލިސްޓުގައި ނުހިމެނުނު މީހަކު ބުންޏެވެ.\nއޭނާ ބުނި ގޮތުގައި ފްލެޓް ލިބުނީ ކޮން ބަޔަކަށް ކަމާއި އެ މީހުންނަށް ލިބުނު ޕޮއިންޓް އެނގެން އޮންނަން ވާނެ އެވެ. އެހެން ނޫން ނަމަ، ލިސްޓަށް ޝަކުވާ ހުށަހަޅާށޭ ބުންޏަސް ޝަކުވާ ހުށަހެޅޭނެ ގޮތެއް ނޯންނާނެ އެވެ.\nއަރަބިއްޔާ ހުރި ބިމުގައި ހެދި ފްލެޓްތަކާއި ގާކޮށީގައި ހެދި ފްލެޓްތަކަށް ހޮވުނު މީހުންގެ ލިސްޓު، ނަންތަކާއި އައިޑީ ކާޑު ނަންބަރާ އެކު އާންމު ކޮށްފައި. މިފަހަރު އިއުލާން ކުރި ލިސްޓުގައި މިފަދަ ހުރިހާ މައުލޫމާތެއް ވަނީ ސިއްރު ކޮށްފައި.\n"އަޅުގަނޑަށް ޔަގީން ސަރުކާރުން ކޮންމެވެސް ކަންތައްތަކެއް އެބަ ސިއްރު ކުރޭ. ސިއްރު ނުކުރާ ނަމަ، ނަމާއި އެޑްރެސްތަކާ އެކީގައި އިއުލާން ކުރަންވީ. އޭރުން އެނގޭނެ މިއީ އިންސާފުން ކުރި ކަމެއް ކަން. އަޅުގަނޑަށް ޝައްކު އެ މީހުން އެކަން ކޮށްފައި އެ އޮތީ ރަނގަޅަށް ނޫން ކަން. މިހާރު ނޭނގޭނެ އެ ލިސްޓުގައި އެތިބަ މީހުންނަކީ ފްލެޓް ހައްގުވާ މީހުން ކަމެއް ވެސް."\nއޭނާ ބުނި ގޮތުގައި ފްލެޓް ލިބުނީ ކޮން ބަޔަކަށް ކަން ނޭނގޭ ގޮތަށް ލިސްޓެއް ނެރުނީމާ ހުށަހެޅޭނީ އެންމެ ޝަކުވާއެކެވެ. އެއީ ފްލެޓް ނުލިބިއްޖެ ނަމަ ނުލިބުނު ކަމުގެ ޝަކުވާ އެކަންޏެވެ. ފްލެޓް ލިބޭނެ ކަމަށް އެ ލިސްޓުގައި އޮތް މައުލޫމާތަކާ ބެހޭ ގޮތުން އެއްވެސް ޝަކުވާއެއް ހުށައެއް ނޭޅޭނެ އެވެ. އެއީ އެ ލިސްޓުން އެއްވެސް މައުލޫމާތެއް ލިބެން ނެތީމަ އެވެ.\nނަމަވެސް ހައުސިން މިނިސްޓަރު ޑރ. މުހައްމަދު މުއިއްޒު ޓުވިޓާ މެދުވެރިކޮށް ރޭ ވިދާޅުވި ގޮތުގައި ފްލެޓަށް ހޮވުނު މީހުންގެ ލިސްޓު އާންމުކުރި އިރު، ނަމާއި އެޑްރެހުގެ ބަދަލުގައި ހަމައެކަނި ފޯމު ނަންބަރު ހިމެނީ، ފްލެޓް ލިބޭ މީހުންނާއި ނުލިބޭ މީހުންގެ ވެސް ހައްގުތައް ރައްކާތެރި ކޮށްދިނުމުގެ ގޮތުންނެވެ.\nމިނިސްޓަ މުއިއްޒު ރޭގައި ކުރެއްވި ޓުވީޓް\nމިނިސްޓަރު އެހެން ވިދާޅުވި ނަމަވެސް، އެ ގޮތަށް ލިސްޓެއް ނެރުމުން ފްލެޓް ލިބޭ މީހުން ކަނޑައެޅުމުގައި އަމަލު ކޮށްފައިވަނީ، ދެފުށް ފެންނަ ގޮތަކަށް ނޫން ކަމަށް ބެލުމުގެ ފުރުސަތު އެބަ އޮތެވެ. އަދި ފްލެޓް ލިބުނީ ކޮން ބަޔަކަށް ކަން ނޭނގޭ ގޮތަށް ލިސްޓު ނެރުމުން، ބައެއްގެ ހައްގުތައް ރައްކާތެރި ވުމުގެ ބަދަލުގައި އެއަށް ވުރެ ގިނަ ބައެއްގެ ހައްގުތައް ގެއްލިގެން ދިއުމުގެ ފުރުސަތު ވަކިން ބޮޑުވެ އެވެ.\nފްލެޓަށް އެދި 15،000 އަށް ވުރެ ގިނަ މީހުން ފޯމު ހުށަހެޅި އިރު، ލިސްޓުގައި ހިމަނާފައި އޮތީ އެންމެ 661 މީހުންނެވެ. އަދި އެއީ ކޮން ބައެއް ކަން ވެސް ނޭނގޭ ގޮތަށް ލިސްޓު ނެރުމުން ބާކީ ތިބި 14،340 އަށް ވުރެ ގިނަ މީހުންގެ ހައްގުތަކުގެ ދިފާއުގައި ދައްކަން އޮންނާނީ ކޮން ވާހަކައެއް ހެއްޔެވެ؟ ހަމަ ގައިމު ވެސް، އެ ލިސްޓުގައި، ފްލެޓަށް ޝަރުތު ހަމަނުވާ މީހަކު އޮތަސް އެކަމާ ޝަކުވާއެއް ނުކުރެވޭނެ އެވެ.\nމީގެ ކުރިން ވެސް ފްލެޓަށް ޝަރުތު ހަމަވާ މީހުންގެ ލިސްޓު ނެރުނު އިރު، ފްލެޓް ހައްގުނުވާ ނުވަތަ ފްލެޓަށް ޝަރުތު ހަމަނުވާ ބަޔަކު ލިސްޓުގައި ހިމެނިފައިވާ ކަމީ އެންމެން ދަންނަ ހަގީގަތެކެވެ. އެހެންވެ އެ ލިސްޓާ އެއްގޮތަށް ފްލެޓް ނުދިނުމަށް މިނިވަން މުއައްސަސާތަކުން އެންގިވެސްމެ އެވެ. އެފަދަ ނާޖާއިޒު ކަންތައް ހިނގާފައި ހުރި ކަން އެނގެނީ، ފްލެޓް ލިބޭ މީހުންގެ ނަމާއި އެޑްރެސް ހިމަނާފައި އޮތުމުންނެވެ.\nއޭގެ ބަދަލުގައި، ފްލެޓް ލިބެނީ ކޮން ބަޔަކަށް ކަން ނޭނގޭ ގޮތަށް، ހަމައެކަނި ފޯމު ނަންބަރު ޖަހާފައި ލިސްޓު ނެރުމުން، ހަމަހަމަކަމާއި އަދުލުވެރިކަމަށް ވުރެ ބޮޑަށް މަގު ފަހިވެގެން އެ ދަނީ، ނާޖާއިޒު ކަންކަމަށާއި ކޮރަޕްޝަނާއި ފަސާދަ އަށެވެ. މިއީ ގަބޫލު ކުރަން ޖެހޭ ހަގީގަތެވެ.\nދާއިމީ ބޯހިޔާވަހިކަމެއް ނެތި އެއް ތަނުން އަނެއް ތަނަށް ކުއްޔަށް ބަދަލުވަމުން ދިރިއުޅެމުންދާ އެތައް ހާސް ބަޔަކު އުޅޭ އިރު، ސަރުކާރުގެ ވައުދުތަކުގެ ތެރެއިން އެންމެ ލަސް ދުވެއްޔެއްގައި ކުރިއަށް ދަނީ ބޯހިޔާވަހިކަމުގެ ވައުދު ކަމުގައި ބުނެވިދާނެ އެވެ. ފަނަރަ ހާސް ފްލެޓްގެ ވައުދާ އެކު، ވެރިކަމާ ހަވާލުވެ ދައުރު ހަމަވާން ކައިރިވެފައިވާ އިރު ވެސް، ބޯހިޔާވަހިކަމަށް އެދި އާދޭސްކުރާ މީހުންގެ ކިޔޫ ކުރެއް ނުވެ އެވެ.\nފްލެޓަށް ޝަރުތު ހަމަވެ، ފްލެޓް ލިބޭނެ ކަމުގެ އުންމީދުގައި ހަ އަހަރު ހޭދަކޮށްފައިވާ މީހުންގެ ލިސްޓެއް ވެސް އެބަ އޮތެވެ. އެއީ މާލޭގައި ހުރި ޓާޓާ ފްލެޓްތަކަށް ހޮވިފައި ތިބި މީހުންނެވެ. އެ ފްލެޓްތަކަށް ހޮވުނު މީހުންނަށް ވެސް، އޭގެ ސަބަބުން ލިބުނީ އިތުރު ހިތްދަތި ކަމެކެވެ. ދެއިރު ހަމައަށް ރަނގަޅަށް ކައިބޮއެ އުޅެވޭހާ ވެސް ނެތް ބަޔަކު، ފްލެޓް ހޯދުމަށްޓަކައި ބޮޑު އަދަދެއްގެ ޑައުންޕޭންޓެއް ދައްކަން އެންގުމުންނެވެ. އަދި މަހުން މަހަށް ދައްކަން ޖެހޭ އަގު، އެމީހުންނަށް ލިބޭ އާމްދަނީއާ ނުބައްދަލުވުމުންނެވެ.\nޑައުންޕޭމަންޓާއި ފްލެޓްގެ އަގު ކުޑަކޮށްދިނުމަށް އެދި، ދައުލަތުގެ މުއައްސަސާތަކަށް އެ މީހުން އެތައް ޝަކުވާއެއް ހުށަހެޅި އެވެ. ނަމަވެސް އެކަމަށް ހައްލެއް ނުލިބި އެތައް މަހެއް ވުމަށް ފަހު، މިއަދަކީ އަނެއްކާ ވެސް އެ މީހުންނަށް ދީފައިވާ، ލޯނު ހޯދުމުގެ މުއްދަތު ހަމަވާ ދުވަހެވެ.\nޓާޓާ ފްލެޓަށް ހޮވުނު މީހުންނަށް މިދިޔަ މަހުގެ 28 ގައި އެޗްޑީސީން ފޮނުވި ސިޓީއާ އެކުގައި އޮތީ ފްލެޓް ހޯދުމަށްޓަކައި ބޭނުންވާ ލޯނަށް އެދޭ ފޯމެވެ. އެ ފޯމް ފުރާފައި އެމްއެމްއޭ އަށް ހުށަހެޅުމުގެ އެންމެ ފަހު ތާރީޚަކީ މިއަދެވެ.\nޓާޓާ ފްލެޓަށް ހޮވިފައި ތިބި ބައެއް މީހުން ބުނި ގޮތުގައި ލޯނު ހަމަޖެހޭނީ މިއަދުގެ ނިޔަލަށް ފޯމް ހުށަހަޅާ މީހުންނަށް ކަމަށް އެޗްޑީސީން ވަނީ އަންގައިފަ އެވެ. ލޯނު ލިބޭނީ ކޮން ބޭންކަކުން ކަން ކަނޑައަޅަނީ އެމްއެމްއޭ އިން ފޯމުތައް ބަލައި ޗެކް ކުރުމަށް ފަހު ކަމަށް ވިޔަސް، އޮކްޓޫބަރު މަހުގެ 15 ވަނަ ދުވަހުގެ ކުރިން ލޯނުގެ ކަންތައް ހަމަޖައްސަން އެޗްޑީސީން އޮތީ އެމީހުންނަށް އަންގައިފަ އެވެ.\n"އަހަރެމެން މިހެން ތަޅުވަތަޅުވާފަ ފްލެޓް ނުދީ އެހެން ބަޔަކަށް ފްލެޓް ދޭން އަނެއްކާ އެ އިއުލާން ކުރީ. މިއީ އެއްވެސް އިންސާފެއް ނޫން. އެމީހުންނަށް ހުޅުމާލޭން ފްލެޓް ދޭ އިރު ނުޖެހޭ ލޯނެއް ބޮލުގައި އަޅާކަށް ވެސް. އަޅުގަނޑުމެންނަށް ފްލެޓް މި ލިބެނީ 3.8 މިލިއަން ރުފިޔާގެ ލޯނެއް ކޮންމެވެސް ބޭންކަކުން ހޯދީމަ. މީގައި ކޮބާ އިންސާފަކީ،" ޓާޓާ ފްލެޓަށް ހޮވިފައި ހުރި އަންހެނަކު ބުންޏެވެ.\nޓާޓާ ފްލެޓަށް ހޮވިފައި ހުރި، ތިން ކުދިންނާއި ފިރިމީހާއާ އެކު އެއް ކޮޓަރީގެ ތަނެއްގައި ދިރިއުޅޭ އެހެން އަންހެނަކު ބުނި ގޮތުގައި ލޯނަށް ކުރިމަތި ލިޔަސް އެ ލޯނު ލިބޭނެ ކަމުގެ އެއްވެސް ޔަގީންކަމެއް ނެތެވެ. އެއީ އޭނާ އާއި އޭނާގެ ފިރިމީހާއަކީ، އަމިއްލަ މަސައްކަތުން އާމްދަނީ ހޯދާ ބަޔަކަށް ވާތީ އެވެ.\n"ގިނަ މީހުންނަކީ އަމިއްލަ މަސައްކަތް ކުރާ މީހުން. އެމީހުންގެ މުސާރަ ޖަމާއެއް ނުކުރާނެ ބޭންކަކަށް. އެހެންވީމާ ބޭންކުތަކުން ނުބަލާ އެއީ އާމްދަނީ ލިބޭ މީހުންގެ ގޮތުގައެއް. ބޭންކުން ލޯނު މި ދެނީ، އެ ލޯނު އަނބުރާ ދެއްކޭނެ ވަރުގެ އާމްދަނީއެއް ލިބޭ މީހުންކަން ބޭންކަށް ކަށަވަރު ވީމާ. އެހެންވެ، އެ މީހުންނަށް ލޯނު ލިބޭނެ ކަމުގެ އެއްވެސް ގެރެންޓީއެއް ނެތް. އެޗްޑީސީން ދީފަ އޮތް ފޯމު ފުރާކަށް ވެސް ބޭނުމެއް ނުވޭ އެ މީހުންނެއް،" އެ އަންހެން މީހާ ބުންޏެވެ.\nއިތުރު ލިޔުންތައް ބޯހިޔާވަހިކަން ފްލެޓް ހައުސިން މިނިސްޓްރީ ހުޅުމާލެ ހައުސިން ޑރ. މުހައްމަދު މުއިއްޒު ޓާޓާ ގްރޫޕް\nކުއްޔަށް ދޭ ފްލެޓްތައް އަތުލާނަން: މުއިއްޒު


Tiktok 30,000 dolarun joorimanaakohfi\nޓިކްޓޮކް 30،000 ޑޮލަރުން ޖޫރިމަނާކޮށްފި\nޓިކްޓޮކް ރަޝިއާގައި ޖޫރިމަނާ ކުރަން ޖެހުނީ ހަމަނުޖެހުންތަކުގައި ކުޑަކުދިން ބައިވެރި ކުރަން ގޮވާލާ ވީޑިއޯ ކްލިޕްތަކާ ހެދި\nޓިކްޓޮކް، ކުރު ވީޑިއޯ ޝެއަރިން ޕްލެޓްފޯމް 30،000 ޑޮލަރުން ޖޫރިމަނާ ކޮށްފި އެވެ. މިއީ ރަޝިއާގައި ހިނގައިގެން އުޅޭ ކަމެކެވެ. ރަޝިއާގެ ކޯޓަކުން ޓިކްޓޮކްއަށް ކުރި ހުކުމްގައި ބުނެފައި ވަނީ ޖޫރިމަނާ ކުރަން ޖެހުނީ ހަމަނުޖެހުން ހިންގަން ކުޑަކުދިންނަށް ހިތްވަރުދޭ ވީޑިއޯ ކްލިޕްތައް ޝެއާ ކުރުން އާންމު ކަމަކަށްް ހަދާފައިވާތީ ކަމަށެވެ.\nރަޝިއާގައި ޓިކްޓޮކް ހިންގަން ޖެހޭނީ ރަޝިއާގެ ގާނޫނާ އެއްގޮތަށް ކަމަށް ކަނޑައަޅާފައި އޮވެ އެވެ. މިއީ ސޯޝަލް މިޑިއާއަށް ގިންތި ކުރެވޭ ހުރިހާ އެޕްލިކޭޝަނެއް / ޕްލެޓްފޯމަކާ މެދު އެ ގައުމުން އަމަލުކުރާ ގޮތެވެ.\nރަޝިއާގެ އިދިކޮޅު ލީޑަރު އެލެކްސީ ނަވަލްނީއަށް ސަޕޯޓްކޮށް އަދި އޭނާ ދޫކޮށްލުމަށް ގޮވާލައި ޓިކްޓޮކްގައި ޝެއާކޮށްފައި ހުރި ވީޑިއޯ ކްލިޕްތަކުގައި ކުޑަކުދިންނަށް ހިތްވަރު ލިބޭ ގޮތަށް މެސެޖުދީފައި ހުރުން ވަނީ ބޮޑު މައްސަލައަކަށް ވެފަ އެވެ.\nރަޝިއާގެ އިދާރާތަކުން ބުނާ ގޮތުން އެގޮތަށް ހުރި މެސެޖްތައް ޓިކްޓޮކުން ނެގުމަށް އެންގުމުން ވެސް އެއްބާރުލުން ދީފައެއް ނުވެ އެވެ. އެހެންކަމުން ޖޫރިމަނާކު ރުން ނޫން ގޮތެއް ނެތީ އެވެ.\nރަޝިއާގެ އިދިކޮޅު ލީޑަރު ޖަލަށްލުމުން ކުރިމަތިވެފައި އޮތް ޕްރެޝަރު ކޮންޓްރޯލް ކުރުމަށް އެ ގައުމުން އަންނަނީ ސޯޝަލް މީޑިއާ ޕްލެޓްފޯމްތައް ރަޝިއާގައި ހިންގަނީ އޮންނަ ގަވާއިދަށްތޯ ބަލަމުންނެވެ. އޮފިޝަލުން ބުނާ ގޮތުން ޓްވީޓާ ވެސް ހިންގަނީ ގަވައިދާ ޚިލާފަށެވެ. އެހެންކަމުން ހެޔޮވަރުގެ އަދަދަކުން ޖޫރިމަނާ ކުރަން ޖެހެ އެވެ. ރަޝިއާއިން މިދާކަށް ދުވަހު ވެސް ވަނީ ޓްވީޓާ ޖޫރިމަނާ ކޮށްފަ އެވެ.\nޗައިނާ ރަޝިޔާ ޓްވިޓާ + ޓިކްޓިކް\nއިންޑިއާ ކަނޑުގައި އެމެރިކާގެ އަސްކަރީ މަނަވަރެއް!\nކްލައިމެޓް ސަމިޓްގެ ދައުވަތު ޕާކިސްތާނަކަށް ނެތް


MDP in dhanee hunaruveri zuvaanunge musthaqbal kathilamun: Dr Jameel\n"އެމްޑީޕީން ދަނީ ޒުވާނުންގެ މުސްތަގުބަލު ކަތިލަމުން"\nކުރީގެ ހޯމް މިނިސްޓަރު އަދި ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު -- އަވަސް\nދާދި ފަހުން ފުލުހުންގެ ގާނޫނަށް ގެނައި އިސްލާހަކީ ބަދަލު ހިފުމުގެ ގޮތުން ގެނައި އިސްލާހުތަކެއް ކަމަށް ވިދާޅުވެ ވެރިކަން ކުރާ އެމްޑީޕީން ހުނަރުވެރި ޒުވާނުންގެ މުސްތަގުބަލު ކަތިލަމުންދާ ކަމަށް ކުރީގެ ހޯމް މިނިސްޓަރު އަދި ކުރީގެ ނާއިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެ އެވެ.\nޖަމީލް މިހެން ވިދާޅުވީ އެސިސްޓެންޓް ކޮމިޝަނާ އޮފް ޕޮލިސްގެ މަގާމުގައި ހުންނެވި އަބްދުﷲ ފައިރޫޝް ފުލުހުންގެ ވަޒީފާއިން ރިޓަޔާ ކުރެއްވުމާއި ގުޅިގެންނެވެ. ފައިރޫޝްއަށް އެމްޑީޕީން ބޮޑެތި ތުހުމަތުތަކެއް ކުރަމުންދާއިރު ފައިރޫޝްގެ އިސްތިއުފާގެ ފަހަތުގައި ވަނީ ދާދި ފަހުން ފުލުހުންގެ ގާނޫނަށް ގެނައި އިސްލާހު ކަމަށް ގިނަ ބަޔަކު ދެކެއެވެ. ފައިރޫޝް އިސްތިއުފާ ދިނުމުން އެމްޑީޕީގެ ބައެއް އެކްޓިވިސްޓުން ވަނީ އުފާފާޅުކޮށްފައެވެ. އަދި އެމްޑީޕީގެ އިސް ބައެއް ބޭފުޅުންނާއި އެކްޓިވިސްޓުން ގެންދަނީ ފައިރޫޝްއަކީ "ބަޣާވާތް" ކުރި ބޭފުޅެއް ކަމަށް ވިދާޅުވެ އިސްތިއުފާ ދިނަސް އެ މައްސަލަ ބަލަން ޖެހޭނެ ކަމަށް ބުނަމުންނެވެ.\nއެކަމަށް އިޝާރާތް ކުރައްވާ ޖަމީލް މިއަދު ވިދާޅުވީ ފުލުހުންގެ އާ ގާނޫނުގެ މަގްސަދަކީ ބަދަލު ހިފުން ކަަމަށާ ގައުމެއްގެ ގޮތުގައި މިއީ ވަރަށް ނާތަހުޒީބު އަމަލުތަކެއް ކަމަށެވެ. އަދި އެމްޑީޕީ އިސްނަގައި ހުނަރުވެރި ޒުވާނުންގެ މުސްތަގުބަލް ކަތިލުމަށްފަހު އުފާފާޅުކުރުމަކީ ލަދުވެތި އަމަލެއް ކަމަށް ވިދާޅުވިއެވެ. ޖަމީލް އެ އިޝާރާތް ކުރައްވަނީ ފައިރޫޝް އިސްތިއުފާ ދިނުމުން އެމްޑީޕީގެ ބައެއް އެކްޓިވިސްޓުން އުފާފާޅުކުރި ކުރުމަށެވެ. ޖަމީލް ވަނީ ވައުދުވި މިނިވަން، ވަޒީފާގެ ބިރުވެރިކަން ނެތް މުޖުތަމައު ކޮބައިތޯވެސް ސުވާލު ކުރައްވާފައެވެ.\n"މިއަދު ޑރ. ފަައިރޫޝް. މާދަމާ ޝިކާރައަކަށް ވާނީ ކާކުބާ؟ ދިވެހި ގައުމަށް ވަކިން ހާއްސަކޮށް އައްޑޫ ރައްޔިތުންނަށް މި ސަރުކާރުންނާއި އެމްޑީޕީން އަބަދުވެސް ދެނީ ކެހި،" ދެކުނުގެ ފުވައްމުލަކަށް ނިސްބަތްވެވަޑައިގަންނަވާ ޖަމީލް ވިދާޅުވިއެވެ.\nމި އިސްލާހު ހުށައެޅީ ކޮމެޓީ މަރުހަލާވެސް ނިމި ބިލް ފާސްކުރަން މަޖިލީހަށް ފޮނުވާފައިވަނިކޮށެވެ. އެ އިސްލާހަށް އެމްޑީޕީގެ ބައެއް މެންބަރުންވެސް ދެކޮޅު ހައްދަވާ ވާހަކަދެއްކެވިއެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + މޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޑރ. މުހައްމަދު ޖަމީލް އަހުމަދު\n"ހަމަލާއަށް ފަހު އެޅި ފިޔަވަޅެއް ނެތް"\nނަން ބަލައިނުގަނެވެނީ ޝަހީދުންގެ އަގު ވަޒަން ނުކުރާތީ


ACC member kamah kurimathili meehun ge therein emme gina marks Shakeel ah | Mihaaru\nމަޖިލީހުގެ މިނިވަން މުއައްސަސާތަކާ ބެހޭ ކޮމެޓީގެ މެމްބަރު: އޭސީސީ މެމްބަރު ކަމަށް ކުރިމަތިިލި ބޭފުޅުންގެ ތެރެއިން އެންމެ ގިނަ މާކްސް ލިބިވަޑައިގަތީ ޝަކީލަށް -- ފޮޓޯ/މިހާރު\nއޭސީސީ އަށް ކުރިމަތިލެއްވި ބޭފުޅުންގެ ތެރެއިން އެންމެ ގިނަ މާކްސް ލިބިވަޑައިގަތީ ޝަކީލަށް\n29 ޖުލައި 2019 - 22:56 46 comments\nއެންޓި ކޮރަޕްޝަން ކޮމިޝަން (އޭސީސީ) ގެ މެމްބަރުކަމަށް ކުރިމަތިލެއްވި ބޭފުޅުންގެ ތެރެއިން އެންމެ މަތިން މާކްސް ލިބިވަޑައިގަތް ބޭފުޅަކަށް އިބްރާހިމް ޝަކީލް ވެ ވަޑައިގެންފި އެވެ.\nއޭސީސީގގެ މެމްބަރުކަމުގެ ފަސް މަގާމަށް ކުރިމަތިލާން ކުރި އިއުލާނާ ގުޅިގެން 68 ބޭފުޅަކު އެ މަގާމުތަކަށް ކުރިމަތިލިއިރު، ހުރިހާ ބޭފުޅުންގެ ނަންތައް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހަށް ފޮނުއްވި އެވެ. އެކަމަކު، އޭގެ ތެރެއިން ކޮމިޝަނަށް އައްޔަން ކުރަން ރައީސް ފާހަގަ ކުރައްވާ 12 ބޭފުޅެއްގެ ނަން ވަކިން ފާހަގަ ކުރެއްވި އެވެ.\nމަޖިލީހުގެ މިނިވަން މުއައްސަސާތަކާ ބެހޭ ކޮމިޓީން އެ 12 ބޭފުޅުންގެ ނަންތައް ދިރާސާ ކުރުމަށް ފަހު، މާކްސް ދިންއިރު އެންމެ މަތިން މާކްސް ލިބިވަޑައިގަތް ޝަކީލަށް 77.71 މާކްސް ލިބިވަޑައިގަތްއިރު، ދެވަނަ އަށް އާދަމް ޝާމިލަށް 77.28 މާކްސް ލިބިވަޑައިގަތެވެ. އަދި ފާތިމަތު އަނޫލާ އަށް 77.26 މާކްސް، މަރިޔަމް ޝިއުނާ އަށް 76 މާކްސް، އައިޝަތު އަބްދުﷲ އަށް 75 މާކްސް ލިބިވަޑައިގަތެވެ.\nމަގާމަށް ގާބިލް ކަމަށް ކޮމެޓީން ބަލަނީ 75 މާކްސް ނުވަތަ އެ އަށް ވުރެ މަތިން ލިބިގެން ކަމަށް ވާއިރު، އެ މަގާމަށް ކުރިމަތިލެއްވި ކުރީގެ އޮޑިޓާ ޖެނެރަލް އިބްރާހިމް ނިޔާޒަށް ލިބިވަޑައިގަތީ އެ މިންގަނޑަށް ވުރެ ދަށް މާކްސް އެކެވެ. ނިޔާޒަށް ކޮމިޓީން ދީފައިވަނީ 67.47 މާކްސް އެވެ.\nއޭސީސީގެ މެމްބަރުކަމަށް ބޭފުޅުން އައްޔަން ކުރަނީ މިހާރު ތިއްބެވި ފަސް މެމްބަރުންގެ ދައުރު އަންނަ ސެޕްޓެމްބަރު މަހު ހަމަވާތީ އެވެ.\nއިތުރު ލިޔުންތައް ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން ކޮރަޕްޝަން މިނިވަން މުއައްސަސާތަކުގެ ކޮމިޓީ\nބޮޑު ހިޔާނާތް:އެއް އަހަރުން ވެސް މައްސަލަތައް ނުނިމޭނެ\n4 weeks ago 45\nއޭސީސީގެ މެމްބަރުން ވަކިކުރާނެ ކަމުގެ އިންޒާރެއް!\n"އޭސީސީއަށް މި ސަރުކާރުން ލީ މެމްބަރުން ފެއިލްވެއްޖެ"\n16 hours ago 32\nރޭގަނޑު 10 އިން ފަތިހު5އަށް ކާފިއު ހިންގަނީ\nދުސިތު ތާނީގެ މުވައްޒަފުން ނަށަމުން ރިސޯޓް ހުޅުވައިފި\nManager, Accounts Reconciliation\nPosted on: 04 August 2020\nVilla College Manager, Accounts Reconciliation4Aug 2020\nVilla College Administrative Officer/ FSL4Aug 2020


ރައީސް އިންތިހާބަށް ކުރިމަތިލައްވާނެކަމަށް ވިދާޅުވި: މޫސަ\nމަރްޔަމް ލީން 14 މެއި 2022\nއަންނަ 2023 ވަނަ އަހަރުގެ ރިޔާސީ އިންތިހާބުގައި ވާދަކުރައްވާނެކަމަށް ރައީސް އިބްރާހީމް މުހައްމަދު ސޯލިހު ވިދާޅުވިކަމަށް އެމްޑީޕީގެ ކުރީގެ ޗެއަރޕާރސަން ރީކޯ މޫސާ މަނިކު ވިދާޅުވެއްޖެއެވެ.\nރީކޯ މިހެން ވިދާޅުވީ، ކުރިޔަށް އޮތް ރިޔާސީ އިންތިހާބުގައި ރައީސް ޞާލިޙް ވާދަކުރައްވާނެ ކަމަށް ދެކެވަޑައިނުގަންނަވާ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވުމާއި ގުޅިގެންނެވެ.\nމޫސަ ކުރެއްވި ޓުވީޓެއްގައި ވިދާޅުވީ، ރައީސް ނަޝީދު ހެއްދެީ ދޮގެއްކަމަށެވެ. ރައީސް ސޯލިހާއި ރައީސް ނަޝީދާ ދެމީހުން ބައްދަލުވެ ވާހަކަނުދައްކާތާ އެތައް ދުވަހެއްވެއްޖެކަމަށް މޫސަ ވިދާޅުވިއެވެ.\nމޫސަ ވިދާޅުވީ، އޭނައާއި ބައްދަލުވެ ރައީސް ވާހަކަދައްކަވާކަމަށާއި، 2023 ގެ އިންތިހާބުގައި ވާދަކުރައްވާނެކަމަށް ވިދާޅުވިކަމަށެވެ. އަދި ކުރިއަށްވަޑައިގަންނަވާނީ އުސޫލާއެއްގޮތަށްކަމަށް ރައީސް ވިދާޅުވިކަމަށެވެ.\n2023ގެ އިންތިހާބާއި ގުޅޭގޮތުން ރައީސް ވިދާޅުވީ، އިންތިޙާބުގައި ވާދަ ނުކުރައްވަން ނުނިންމަވާކަމަށެވެ. އަދި އެމްޑީޕީގެ ޕްރައިމެރީގައި ވާދަ ނުކުރަވަންވެސް ނުނިންމަވާކަމަށާއި އެފަދަ މަޝްވަރާ އެއްވެސް މިހާތަނަށް ކުރައްވާފައިނުވާ ކަމުގައެވެ.\n2023 ގެ ރިޔާސީ އިންތިހާބުގެ ޕްރައިމެރީގައި ރައީސް ނަޝީދު ވާދަކުރައްވާނެކަމަށް މީގެކުރިން ވަނީ އިއުލާންކުރައްވާފައެވެ.\nއަރުޝީފަށް ނެގީ 14/05/2022 19:27\nއެންމެފަހުން އަޕްޑޭޓްކުރީ 14/05/2022 19:27\nއަފްޝަން އިސްމާއިލް 49 މިނެޓު ކުރިން\nފާތިމަތު އިބްރާހިމް 49 މިނެޓު ކުރިން


ޝަޚުޞިއްޔަތު Archives - Meedhoo Times\n‘މީދޫގެ ތަރި’ ބައިވެރިޔާގެ ޕްރޮފައިލް: އިނާން ހަސަން\n12 މަސް ކުރިން\tޝަޚުޞިއްޔަތު\nރ. މީދޫ ކަށިމާގޭ އުމުރުން 15 އަހަރުގެ އިނާން ހަސަން އަކީ ރ. އަތޮޅު ތަޢުލީމީ މަރުކަޒުގެ ގުރޭޑް9ގައި މިހާރު ތަޢުލީމް ހާސިލްކުރަމުން އަންނަ ދަރިވަރެކެވެ. އެކި މުބާރާތްތަކުގައި ގިނަ ކާމިޔާބީތަކެއް ހާޞިލްކޮށްފައިވާ އިނާން ހަސަން އަކީ މި ދާއިރާއިން ފާހަގަކޮށްލެވޭ ކުއްޖެއްވެސްމެއެވެ. 2002 ވަނަ އަހަރުގެ މެއި މަހުގެ9ވަނަ ދުވަހު އުފަންވި އިނާން ހަސަން އަކީ އެންމެ ކުޑައިރުއްސުރެ ޤުރުއާން ކިޔެވުމަށް ވަރަށް …\n‘މީދޫގެ ތަރި’ ބައިވެރިޔާގެ ޕްރޮފައިލް: މަޢާލް ޝަރީފް\nއުމުރުން 18 އަހަރުގެ މަޢާލް ޝަރީފަކީ ޤުރުއާނުގެ ދާއިރާއިން އެންމެ ގިނަ ރަންވަނަތައް މިހާތަނަށް ހާޞިލްކޮށްފައިވާ އެއް ފަރާތެވެ. އެކި މުބާރާތްތަކުގައި ބައިވެރިވެ ރަންވަނަތަކެއް ހާޞިލްކޮށްފައިވާ މަޢާލް ފާހަގަކުރެވެނީ ވަރަށްވެސް ޝައުޤުވެރިކަމާއިއެކު މި ރޮނގުން ކުރިއަށްދިއުމަށް މަސައްކަތްކުރަމުން އަންނަ ޒުވާނެއްގެ ގޮތުގައެވެ. ޤާރީ ކޯސް ލެވެލް އެކެއްގެ ސެޓްފިކެޓް މިހާރު ހާޞިލްކޮށްފައިވާ މަޢާލް އަކީ އަޑުއަހާލަން ފަސޭހަގޮތަކަށް ޤުރުއާން ކިޔަވަމުން އަންނަ ބައިވެރިޔެކެވެ. އެކަން މަޢާލްއަށް މިހާތަނަށް ބައިވެރިވި އެކި …\n‘މީދޫގެ ތަރި’ ބައިވެރިޔާގެ ޕްރޮފައިލް: ސަޙިއްޔާ އަބްދުލް ޣަނީ\nރ. މީދޫ، ކުރިބޯށި ސަޙިއްޔާ އަބްދުލް ޣަނީ އަކީ ރ. އަތޮޅު ތަޢުލީމީ މަރުކަޒުގެ ގުރޭޑް 12 ގައި ތަޢުލީމް ހާޞިލް ކުރަމުން އަންނަ ދަރިވަރެކެވެ. އެންމެ ކުޑައިރުއްސުރެ ޤުރުއާން ކިޔެވުމަށް ޝައުޤުވެރިކަން ހުންނަ ސަޙިއްޔާވަނީ ޤުރުއާނުގެ ރޮނގުން ފާހަގަކޮށްލެވޭ ގިނަ ކާމިޔާބީތަކެއް ހޯދާފައެވެ. ރަށުގައި ބޭއްވޭ ހުރިހާ ޤުރުއާން މުބާރާތެއްގައިވެސް އެންމެ ކުޑައިރުއްސުރެ ބައިވެރިވަމުން އަންނަ ސަޙިއްޔާ ފާހަގަކޮށްލެވިފައިވަނީ ވަކިން ޙާއްސަކޮށް ކޮންމެ މުބާރާތެއްގައިވެސް ހިތުން ކިޔެވުމުގެ ބައިގައި …\n‘މީދޫގެ ތަރި’ ބައިވެރިޔާގެ ޕްރޮފައިލް: ޢިޔާން އަބްދުލް އަޒީޒް\nއުމުރުން އެންމެ 14 އަހަރުގެ ޢިޔާން އަބްދުލް އަޒީޒަކީ ޤުރުއާނުގެ ރޮނގުގައި މީދޫގައި މިހާރު ފިޔަ ޖަހަމުން އަންނަ ކުދިންގެ ތެރެއިން ފާހަގަކޮށްލެވޭ ކުއްޖެކެވެ. ޤުރުއާން މުބާރާތެއްގެ ނަތީޖާ ފާޅުކުރުމުގެ ރަސްމިއްޔާތެއްގައި ޢިޔާންގެ ނަން ނީވި ނުދާނޭ ބުންޏަސް ދޮގަކަށްނުވާނެއެވެ. ޢިޔާން އަކީ މިވަގުތު ރ. އަތޮޅު ތަޢުލީމީ މަރުކަޒުގެ ގުރޭޑް9ގައި ކިޔަވަމުން އަންނަ ދަރިވަރެކެވެ. ޢިޔާން ފާހަގަކުރެވިފައިވަނީ ރީތި ރާގަކަށް ޤުރުއާން ކިޔަވާ އަދި އަޑުއަހާލަން …\n‘މީދޫގެ ތަރި’ ބައިވެރިޔާގެ ޕްރޮފައިލް: ފަޒްލީނާ އަޙްމަދު\nމިއަހަރުގެ ‘މީދޫގެ ތަރި’ މުބާރާތުގެ ގަދަ އަށަކަށް ދަތުރުކޮށްފައިވާ ބައިވެރިންގެ ތެރެއިން އެންމެ އުމުރުން ދޮށީ ބައިވެރިޔަކީ އުމުރުން 29 އަހަރުގެ ފަޒްލީނާ އަޙްމަދެވެ. ގޮންޖެހުންތަކަކާއިއެކު ނަމަވެސް މުބާރާތުގެ ފުރަތަމަ ބުރު ކަޑައްތުކޮށް ދެވަނަ ބުރަށް ދަތުރުކުރި ފަޒްލީނާގެ މިހާރުގެ އަމާޒަކީ ދެވަނަ ބުރުން ރަނގަޅު ނަތީޖާއެއް ހޯދާ ތިންވަނަ ބުރަށް ދަތުރުކުރުމެވެ. ޤާރީ ލެވެލް 1 ފުރިހަމަކޮށްފައިވާ ފަޒްލީނާ އަޙްމަދު ފާހަގަކުރެވިފައިވަނީ މީދޫގައި މިޙާރު ބާއްވާމުން އަންނަ ހުރިހާ …\n‘މީދޫގެ ތަރި’ ބައިވެރިޔާގެ ޕްރޮފައިލް: އަޒުމާ އިބްރާހިމް\nރ. މީދޫ ސޫރަޖް، އުމުރުން 16 އަހަރުގެ އަޒުމާ އިބްރާހީމަކީ މިވަގުތު ރ. އަތޮޅު ތަޢުލީމީ މަރުކަޒުގެ ގުރޭޑް 10 ގައި ތަޢުލީމް ހާޞިލް ކުރަމުން އަންނަ ދަރިވަރެކެވެ. ތަޢުލީމީ ޙަޔާތުގައި އަންނާނެ އެންމެ މުހިއްމު އެއް އަހަރުވެސް ‘މީދޫގެ ތަރި’ މުބާރާތުގައި އަޒުމާ ބައިވެރިވުމުން އެނގިގެންދަނީ ޤުރުއާން ކިޔެވުމަށް އަޒުމާގެ ހުރި ޝައުޤުވެރިކަމެވެ. މުބާރާތުގައި ބައިވެރިވެފައިވާ އެހެން ބައިވެރިންނެކޭ އެއްފަދައިން އަޒުމާއަކީވެސް މީގެ ކުރިން ރަށު ފެންވަރުގައި ބޭއްވޭ …\n‘މީދޫގެ ތަރި’ ބައިވެރިޔާގެ ޕްރޮފައިލް: ޢައިޝަތު ނަޢުމާ ނަޖީބް\nރ. އަތޮޅު ތަޢުލީމީ މަރުކަޒުގެ ގުރޭޑް 8 ގައި ތަޢުލީމް ހާޞިލް ކުރަމުން އަންނަ އުމުރުން އެންމެ 14 އަހަރުގެ ނަޢުމާއަކީ މިއަހަރުގެ ‘މީދޫގެ ތަރި’ މުބާރާތުގައި ބައިވެރިވެފައިވާ އެންމެ ހަގު ބައިވެރިޔާއެވެ. މިހާރު މީދޫގައި ތިބި ރީތިކޮށް ޤުރުއާން ކިޔަވާ ކުދިންގެ ލިސްޓުގެ ކުރީ ސަފުން ޖާގަ ހޯދާފައިވާ ނަޢުމާ ފާހަގަކޮށްލެވިފައިވަނީ ރީތި އަޑެއްގެ ވެރިޔެއްގެ ގޮތުގައެވެ. 2003 ވަނަ އަހަރުގެ އޭޕްރިލް މަހުގެ 17 ވަނަ ދުވަހު …\nފަޔާޒް އެދި ގޮވަމުންދަނީ އަވަސް ޝިފާއަކަށް – ފަޔާޒަށް އެހީތެރެވެދެއްވާ!\n1 އަހަރު ކުރިން\tޝަޚުޞިއްޔަތު\nއެ ހަބަރު ލިބުނީއްސުރެ އަހަރެންގެ ހަމަ ލޮލަކަށް ނިންޖެއް ނާދެއެވެ. އެކަމާ ފިކުރު ކުރެވެނީއެވެ. ވިސްނެނީއެވެ. ބައެއްފަހަރު ލޮލުން ކަރުނަވެސް ހިލިގެންދެއެވެ. އަނެއްބައިފަހަރު އުންމީދުތައް އާވެ ހިތް ދިރިގެންދެއެވެ. އެހެންނުވާންވީ ކީއްވެގެން ހެއްޔެވެ؟ ވަޒީފާގެ މާހައުލުން ލިބުނު އެ އެކުވެރިޔާގެ ހާލަށްޓަކައި ހިތުގައި އުފެދިފައިވަނީ ނިހާއީ ލޯތްބެވެ. ކުލުނާއި ހަމްދަރުދީއެވެ. ވިންދެއް ޖަހާނަމަ ހަމަ ކޮންމެ ހިތަކަށްމެ އަސަރުތައް ކުރާނޭކަން ގައިމެވެ. ތއެއީ ހަމައެކަނި، ” އަހަރެންގެ ” އެކުވެރިއެއް …\nކާމިޔާބު މީހެއް : އިލަން މަސްކް\n2 އަހަރު ކުރިން\tވިޔަފާރި, ޝަޚުޞިއްޔަތު\nޓެސްލާ މޮޓޯސް ދަންނަން ހެއްޔެވެ؟ ޓެސްލާގެ ކާމިޔާބީއަކީ “އައިސްބާގް” އެއް ކަހަލަ އެއްޗެކެވެ. ލޯމައްޗަށް ފެންނަން ހުރީ ބޮޑެތި ކާމިޔާބީތަކަށް ވިޔަސް އަޑީގައި ވަނީ ނަގާފައިވާ ބޮޑެތި ތަކުލީފް ތަކާއި، ނުހުއްޓާ ކޮށްފައި ހުރި މަސައްކަތްތަކެވެ. އެކަމަކު މިއުޅެނީ ޓެސްލާ މޮޓޯސްގެ ވާހަކަ ދައްކާކަށް ނޫނެވެ. ޓެސްލާ މޮޓޯސްގެ ފައުންޑަރ އިލަން މަސްކްގެ ވާހަކައެވެ. އެއީ ކާމިޔާބު މީހެކެވެ. ޓެސްލާ މޮޓޯސް، ސްޕޭސް އެކްސް އަދި ސޯލަރސިޓީ މިއީ ހުސް …\nކާމިޔާބު މީހެއް : ޖެކް މާ\n2 އަހަރު ކުރިން\tޝަޚުޞިއްޔަތު\nޖެކް މާ އޭ ބުނީމަ ތީގެ ތެރެއިން ކިތައް ބޭފުޅުންނަށް ގޫގުލް ސާޗް ކޮށްލައް ޖެހުންހެއްޔެވެ؟ ހަމަގައިމުވެސް މީގެ ދެއަހަރުކުރިން ހަމަ އެ ސުވާލު ކޮށްގެން މީހުން ގޫގުލް ސާޗްކުރިވަރަކަށް މިއަދު ކުރާކަށް ނުޖެހޭނެއެވެ. އެއަށްވުރެ ގިނަ ބައެއްގެ މަޤްބޫލްކަން ޖެކް މާ ވަނީ ހޯދާފައެވެ. އަލީބާބާ، އަލީއެކްސްޕްރެސް އަދި އަލީޕޭ ބުނީމަ ވަރަށް ގިނަ ބަޔަކަށް “ޖެކް މާ” ރެއަކާލާނެއެވެ. 23 ބިލިޔަން ޑޮލަރު މިހާރު މިލްކިއްޔާތުގައި ހުރިކަމަށް …


SunOnline: Masverikamuge bill Raees thasdheegu kuravvaifi\nމަސްވެރިކަމުގެ ބިލު ރައީސް ތަސްދީގުކުރައްވައިފި\nނަޖާހު މަސްއޫދު 16 Sep 2019, 16:10\nމަސްވެރިކަމުގެ ބިލު ރައީސް މިއަދު ރައީސް ވަނީ ތަސްދީގު ކުރައްވާފައި --\nބަދަލުތަކާ އެކު ރައްޔިތުންގެ މަޖިލީހުން ފާސްކުރި މަސްވެރިކަމުގެ ބިލު ރައީސް އިބްރާހިމް މުހައްމަދު ސޯލިހު ތަސްދީގު ކުރައްވައިފި އެވެ.\nމަސްވެރިކަމުގެ ބިލު ރައްޔިތުންގެ މަޖިލީހުން ފާސް ކުރީ މި މަހުގެ ފަސް ވަނަ ދުވަހު އެވެ. ބިލު ފާސްކުރީ ޖަލްސާގައި ބައިވެރިވި 55 މެމްބަރުންގެ އިއްތިފާގުންނެވެ.\nމި ބިލަށް އަމަލުކުރަން ފަށާތާ 100 ދުވަހުގެ ތެރޭގައި މަސްވެރިންނާއި، ފަޅުވެރިންނާއި، އޮޑިވެރިން އަދި އޮޑިދޯނިފަހަރުގެ މައުލޫމާތު ހިމެނޭ ދަފްތަރެއް އެކުލަވާލަން ޖެހޭނެ އެވެ.\nމީގެ އިތުރުން މަސްވެރިކަމުގެ ބާވަތްތައް ކަނޑައެޅުމާއި މަސްވެރިކަމުގެ މެނޭޖްމަންޓް ޕްލޭންތައް އެކުލަވާލުމާއި، ދިވެހިރާއްޖޭގެ ކަނޑުގެ ސަރަހައްދުގައި ކުރުން މަނާ މަސްވެރިކަމުގެ ބާވަތްތައް ކަނޑައެޅުން ވެސް ބިލުގައި ހިމެނެ އެވެ. އަދި އެކުއަކަލްޗަރ ތަރައްގީކުރުމުގެ އުސޫލުތައް ވެސް މި ބިލުގައި ބަޔާންކޮށްފައިވެ އެވެ.\nމަސްވެރިންގެ އިޖްތިމާއީ ރައްކާތެރިކަމާއި ޕެންޝަން ކަށަވަރުކޮށްދިނުމާއި، މަސްވެރިކަމާ ގުޅޭ ތައުލީމާއި ތަމްރީން ހޯދައިދިނުމާއި، މަސްދޯނިފަހަރާއި ބޯޓުފަހަރު ބަނުމުގެ ވިޔަފާރި ފުޅާކުރުމާއި މޫސުމަށް އަންނަ ބަދަލުތަކަށް ހޭނުމާއި، ލިބޭ ގެއްލުން ކުޑަކުރުމަށް މަސައްކަތްކުރުމާއި، އައިންމަތި ދޫނި، ބިސްއަޅާ އާލާވާ ރަށްރަށާއި ފިނޮޅުފަދަ ތަންތަން ހިމާޔަތްކުރުމާއި އެކްޝަން ޕްލޭންތައް ތައްޔާރުކުރުންފަދަ ކަންކަންވެސް މި ބިލުގައި ހިމަނާފައިވެ އެވެ.\nއިސްލާހުގައި ހިމެނޭ ކަންކަމުގެ ތެރެއިން އެންމެ ހާއްސަކޮށް ފާހަގަ ކުރެވެނީ މަސް ޕްރޮސެސްކުރާ ތަންތަނާއި، ގޭދޮށު މަސްފެކްޓްރީތަކާއި އައިސްޕްލާންޓްތައް ގާއިމުކުރުމާ ބެހޭ ގޮތުން ހިމަނާފައިވާ ކަންތައްތަކެވެ.\nމި ބިލު ތަސްދީގު ކުރުމާ އެކު ކުރިން އަމަލު ކުރަމުން އައި މަސްވެރިކަމުގެ ގާނޫނު މިހާރު ވަނީ އުވިގެން ގޮސްފަ އެވެ.\nމަސްވެރިކަމުގެ ބިލު އެޓާނީ ޖެނެރަލްގެ އޮފީހުން އެކުލަވާލާފައި ވަނީ ދުނިޔޭގެ ކާބޯތަކެތީގެ ޖަމިއްޔާ (ޑަބްލިއުއެފްޕީ)އާއި، ފިޝަރީޒް މިނިސްޓްރީގެ ފަންނީ މުވައްޒަފުންގެ އެހީތެރިކަމަކާއެކު އެވެ. މި ބިލު ފާސްކުރީ މަސްވެރިންނާއި އާންމުންނާއި ރައްޔިތުންގެ މަޖިލީހުގެ މެމްބަރުން ހުށަހެޅި ހިޔާލުތަކާ އެއްގޮތަށް ބިލު ބަދަލުކުރުމަށް ފަހު އެވެ.\nކޮށީގައި ފާނަ ބޮޑުކުރުމުގެ މަޝްރޫއެއް ފަށަނީ


ކޮންސަލްޓަންޓް ސަބްސްޕެޝަލިސްޓް އިން ޕީޑިއަޓްރިކް އިންފެކްޝަސް ޑިޒީސް\nމަޤާމް :ކޮންސަލްޓަންޓް ސަބްސްޕެޝަލިސްޓް އިން ޕީޑިއަޓްރިކް އިންފެކްޝަސް ޑިޒީސް\nމި ހޮސްޕިޓަލުގެ، ތިރީގައިމިވާ މަގާމަށް މީހަކު ބޭނުންވެއްޖެއެވެ. މިމަގާމަށް ބޭނުންވަނީ، މަސައްކަތަށް ޝައުޤުވެރިކަންހުރި، ޤާބިލްފަރާތެކެވެ.\nކްލިނިކަލް ޑިޕާޓްމަންޓް، ޕީޑިއެޓްރިކްސް އެންޑް ސްޕީޗްތެޕީ ސެކްޝަން / އިންދިރާ ގާނދީ މެމޯރިއަލް ހޮސްޕިޓަލް / ސެކްޝަން، މާލެ\n-1މެޑިކަލް އޮފިސަރގެ ޝަރުތު ހަމަވުމާއެކު، މޯލްޑިވިސް މެޑިކަލް ކައުންސިލް ގަބޫލުކުރާ3އަހަރަށްވުރެ ކުރުނޫން އެމް.ޑީ / އެމް.އެސް ނުވަތަ އެއާ އެއްފެންވަރުގެ ޑިގްރީއެއް މެޑިކަލް ސްޕެޝަލިޓީއަކުން ހާސިލްކުރުމަށްފަހު، މޯލްޑިވްސް މެޑިކަލް ކައުންސިލް ގަބޫލުކުރާ2އަހަރަށްވުރެ ކުރުނޫން ފެލޯޝިޕް ޕްރޮގްރާމެއް މެޑިކަލް ސަބް ސްޕެޝަލިޓީއަކުން ހާސިލްކޮށްފައިވުމާއެކު، މޯލްޑިވްސް މެޑިކަލް ކައުންސިލްގައި ރަޖިސްޓްރީކޮށް ޕްރެކްޓިސް ކުރުމުގެ ހުއްދަ ލިބިފައިވުން.\n-2މެޑިކަލް އޮފިސަރގެ ޝަރުތު ހަމަވުމާއެކު، މޯލްޑިވިސް މެޑިކަލް ކައުންސިލް ގަބޫލުކުރާ3އަހަރަށްވުރެ ކުރުނޫން އެމް.ޑީ / އެމް.އެސް ނުވަތަ އެއާ އެއްފެންވަރުގެ ޑިގްރީއެއް މެޑިކަލް ސްޕެޝަލިޓީއަކުން ހާސިލްކުރުމަށްފަހު، މޯލްޑިވްސް މެޑިކަލް ކައުންސިލް ގަބޫލުކުރާ3އަހަރު ދުވަހަށްވުރެ ކުރުނޫން ޑީ.އެމް / އެމް.ސީ.އެޗް ނުވަތަ އެފެންވަރުގެ ޑިގްރީއެއް މެޑިކަލް ސަބް ސްޕެޝަލިޓީއަކުން ހާސިލްކޮށްފައިވުމާއެކު، މޯލްޑިވްސް މެޑިކަލް ކައުންސިލްގައި ރަޖިސްޓްރީކޮށް ޕްރެކްޓިސް ކުރުމުގެ ހުއްދަ ލިބިފައިވުން.\nސީ.އެސް 16-1 ގްރޭޑްގެ ޝަރުތު ފުރިހަމަވެ،2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު ދުވަހު %85 އިން މަތިން މާކްސް ލިބިފައިވުން.\nސީ.އެސް 162- ގްރޭޑްގެ ޝަރުތު ފުރިހަމަވެ،2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު ދުވަހު %85 އިން މަތިން މާކްސް ލިބިފައިވުން.\nސީ.އެސް 163- ގްރޭޑްގެ ޝަރުތު ފުރިހަމަވެ،2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު ދުވަހު %85 އިން މަތިން މާކްސް ލިބިފައިވުން.\nސީ.އެސް 164- ގްރޭޑްގެ ޝަރުތު ފުރިހަމަވެ،2އަހަރު މަސައްކަތްކޮށް މަސައްކަތުގެ ފެންވަރު ބެލުމުގެ ނިޒާމުން ވިދިވިދިގެން2އަހަރު ދުވަހު %85 އިން މަތިން މާކްސް ލިބިފައިވުން.\nހަމަޖެހިފައިވާ އުސޫލުގެ މަތިން ބަންދު ދުވަހުގެ ފައިސާ ލިބޭނެއެެވެ.\nއިންފެކްޝަސް ޑިސީސްއާއި ގުޅުންހުރި ކޭސްތައް އަވަހަށް ދެނެގަތުމާއި ފަރުވާ ދިނުމަށްޓަަކައި ގުޅުންހުރި ޓެސްޓުތައް ހެދުމާއި އެފަދަ ބައްޔަކަށް ޑައިގްނޯސް ވެއްޖެނަމަ، އެކަމަށް ފަރުވާފެށުން.\nއިންފެކްޝަސް ޑިސީސްއެއް ފެތުރިގެންދާ ހާލަތެއްގައި އެކަން ކޮންޓްރޯލްކުރުމުގައި އިސްކޮށް ހަރަކާތްތެރިވުން.\nހޮސްޕިޓަލުގެ އިންފެކްޝަން ކޮންޓްރޯލް ކުރުމުގެ ޕްރޮގްރާމްތަކުގައި އަމަލީގޮތުން ހަރަކާތްތެރިވުން.\nއިންފެކްޝަސް ޑިސީސްއާއި ގުޅުންހުރި ކަމެއްގައި ކުޑަކުދިންގެ ޑޮކްޓަރެއް ނުވަތަ ސިއްހީ މަރުކަޒަކުން، ހެލްތު ސެންޓަރަކުން ގުޅުމުން އެއަށް ޖަވާބުދާރީވުން.\nކޮންމެ ހަފްތާއަކު3ދުވަހު ޕީޑިއެއްޓްރިކް އޯ.ޕީ.ޑީ ހެދުން.\nއިންފެކްޝަސް ޑިސީސް އަދި އިމުނައިޒޭޝަންއާއި ގުޅުންހުރި ޕަބްލިކް ހެލްތު ޕްރޮގްރާމް ތަކުގައި ބައިވެރިވުން.\nއާއްމު ވަމުން އަންނަ "އެންޓިމައިކްރޯބަޔަލް ރެސިސްޓެންސް" މަދުކުރުމަށް އިސްނަގައިގެން މަސައްކަތްކުރުން.\n7- ނެޝަނަލް ޕޮލިސީ ގައިޑްލައިން އަދި ޕްރޮޓޮކޯލްތަކާއި އެއްގޮތަށް އިންފެކްޝަސް ޑިސީސް އަދި އެންޓިމައިކްރޯބަޔަލް ރެސިސްޓެންސްއާއި ގުޅޭގޮތުން ސީ.އެމް.އީތައް ކްލިނިކަލް ސްޓާފުންނަށް ނަގައިދިނުން.\n8- އިންފެކްޝަސް ޑިސީސް އަދި އެންޓިމައިކްރާބަޔަލް ރެސިސްޓެންސްއާއި ގުޅުންހުރި އޮޕަރޭޝަނަލް އަދި ބަޔޯމެޑިކަލް ރިސާޗްތައް ހިންގުން.\n9-އިންފެކްޝަސް ޑިސީސް އަދި އެންޓިމައިކްރާބަޔަލް ރެސިސްޓެންސްއާއި ގުޅުންހުރި ނެޝަނަލް ޕްރޮގްރާމް ތަކަށް ލަފާ އަދި ސްޕޯޓް ދިނުމުގައި ހޮސްޕިޓަލުގެ ފަރާތުން ފޯކަލް ޕޮއިންޓެއްގެ ގޮތުގައި ހަރަކާތްތެރިވުން.\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމް ސިވިލް ސަރވިސް ކޮމިޝަނުގެ ވެބްސައިޓުން އަދި މިހޮސްޕިޓަލުގެ ވެބްސައިޓުންނާއި މި ހޮސްޕިޓަލުގެ 11 ވަނަ ފަންގިފިލާގެ ރިސެޕްޝަން ކައުންޓަރުން ލިބެންހުންނާނެއެވެ.)\nކަނޑައަޅާފައިވާ ގަވައިދު ތަކާއި އުސޫލުތަކާއި އެއްގޮތަށް މީހަކު ހޮވުމަށް ބަލާނެ ކަންތައްތައް މި ހޮސްޕިޓަލުގެ ވެބްސައިޓުން ލިބެން ހުންނާނެއެވެ.\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 28 ޖަނަވަރީ 2020 ވާ އަންގާރަ ދުވަހުގެ 13.30 ގެ ކުރިން، މި ހޮސްޕިޓަލުގެ 11 ވަނަ ފަންގިފިލާގެ ހިއުމަން ރިސޯސަސް ޑިޕާޓްމަންޓް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލްކުރައްވާނަމަ ކުރައްވާނީ[email protected] މެއިލަށެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމިވަޒީފާއަށް އެދި ހުށަހަޅާ ފަރާތްތަކުގެ ތެރެއިން ތަޢުލީމީ ފެންވަރާއި ތަޖުރިބާއަށް ބަލައި، ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސް ލިބޭ 10 ފަރާތެއް ޝޯޓްލިސްޓް ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 30 ޖަނަވަރީ 2020 އާއި 06 ފެބްރުއަރީ 2020 އާއި ދެމެދު، މި ހޮސްޕިޓަލުގެ 11 ވަނަ ފަންގިފިލާގެ ހިއުމަން ރިސޯސަސް ޑިޕާޓްމަންޓުގައެވެ.\nއިންޓަރވިއު ބާއްވާތާ ރަސްމީ ބަންދުނޫން5ދުވަހުގެ ތެރޭގައި " ވަޒީފާއަށް ކުރިމަތިލީ ފަރާތްތަކަށް ޕޮއިންޓް ލިބުނު ގޮތުގެ ޝީޓް (އޭ2 ފޯމް)" އާއްމުކޮށް ފެންނާނޭހެން މި އިދާރާގައި އަދި އިދާރާގެ ވެބްސައިޓުގައި އާއްމުކުރެވޭނެއެވެ. ވަޒީފާއަށް ކުރިމަތިލީ ފަރާތްތަކަށް ޕޮއިންޓް ދެވިފައިވާ ގޮތާމެދު ޝަކުވާއެއް އޮތްނަމަ އޭ2 ފޯމް އާއްމުކުރާ ދުވަހުން ފެށިގެން ރަސްމީ ބަންދު ނޫން5ދުވަހުގެ ތެރޭގައި އެ ޝަކުވާއެއް މި އިދާރާއަށް ހުށަހަޅަން ވާނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3335221 ނަންބަރު ފޯނަށް، ނުވަތަ 3335343 ނަންބަރު ފޯން އަށެވެ. އީ-މެއިލް ކުރާނީ [email protected] އަށެވެ.


ދިވެހި - Surah الدخان | القرآن الكريم للجميع\nSurah الدخان - Aya count 59\nހަމަކަށަވަރުން، ތިމަންރަސްކަލާނގެ އެފޮތް (އެބަހީ: قرآن) ބާވައިލެއްވީ ބަރަކާތްތެރިވެގެންވާ ރެޔެއްގައެވެ. ހަމަކަށަވަރުން، إنذار ކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ.\nއެ ރޭ، ކަނޑައެޅިގެންވާ ކޮންމެކަމެއް ބަޔާންކުރައްވަތެވެ.\n(އެއީ) ތިމަންރަސްކަލާނގެ حضرة ން އައި أمر އެއް ކަމުގައެވެ. ހަމަކަށަވަރުން، رسول ން ފޮނުއްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ.\n(އެއީ) ކަލޭގެފާނުގެ ވެރިރަސްކަލާނގެ حضرة ން ފޮނުއްވާ رحمة އެއް ކަމުގައެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.\n(އެއީ) އުޑުތަކާއި، ބިމާއި، އެދެމެދުގައިވާހާ ތަކެއްޗެއްގެ ވެރިރަސްކަލާނގެއެވެ. ތިޔަބައިމީހުން يقين ކުރާ ބަޔަކު ކަމުގައިވާނަމައެވެ.\nއެކަލާނގެ މެނުވީ އެހެން إله އަކުނުވެއެވެ. ދިރުއްވަނީވެސް، އަދި މަރުގަންނަވަނީވެސް، ހަމަ އެކަލާނގެއެވެ. އެއީ ތިޔަބައިމީހުންގެ ވެރިރަސްކަލާނގެއެވެ. އަދި ތިޔަބައިމީހުންގެ އިސްވެދިޔަ ކާބަފައިންގެވެސް ވެރިރަސްކަލާނގެއެވެ.\nއަދި ކިއެއްތަ! އެއުރެން شك ކަމެއްގައި ކުޅެކުޅެ ތިބެތެވެ.\nފަހެ، ފާޅުވެގެންވާ ދުމަކާއިގެން އުޑު އަންނަނިވި ދުވަހަށް انتظار ކުރާށެވެ!\nއެ، ދުން މީސްތަކުން ފޮރުވައިލާނެތެވެ. (އަދި އެއުރެން ބުނާނެތެވެ.) މިއީ ވޭންދެނިވި عذاب އެކެވެ.\nއަޅަމެންގެ ވެރިރަސްކަލާކޮ! އަޅަމެންގެ ކިބައިން عذاب ފިއްލަވާނދޭވެ! ހަމަކަށަވަރުން، އަޅަމެން إيمان ވާހުށީމުއެވެ.\nއެއުރެން نصيحة ލިބިގަންނާނީ ކޮންފަދައަކުން ހެއްޔެވެ؟ އެއުރެންގެ ގާތަށް ބަޔާންވެގެންވާ رسول އަކު ވަނީ ވަޑައިގެންފައެވެ.\nދެން އެއުރެން އެކަލޭގެފާނަށް ފުރަގަސްދިނޫއެވެ. އަދި އެއުރެން ބުނޫއެވެ. އެކަލޭގެފާނީ، އުނގަންނައިދެވިފައިވާ މޮޔައެކެވެ.\nހަމަކަށަވަރުން، ތިމަންރަސްކަލާނގެ ކުޑަހިނދުކޮޅަކަށް عذاب ފިއްލަވާހުށީމެވެ. ހަމަކަށަވަރުން، ތިޔަބައިމީހުންނީ، (كافر ކަމަށް) އެނބުރި އަންނާނޭ ބަޔެކެވެ.\nބޮޑުވެގެންވާ، ގަދަފަދަ ހިއްޕެވުމަކުން ތިމަންރަސްކަލާނގެ ހިއްޕަވާ ދުވަސް ހަނދުމަކުރާށެވެ! ހަމަކަށަވަރުން، ތިމަންރަސްކަލާނގެ (އެއުރެންގެ ކިބައިން އެދުވަހުން) ބަދަލުހިއްޕަވާހުށީމެވެ.\nހަމަކަށަވަރުން، ތިމަންރަސްކަލާނގެ އެއުރެންގެ ކުރިން فرعون ގެ قوم ގެމީހުން امتحان ކުރެއްވީމެވެ. އަދި އެއުރެންގެގާތަށް މާތްވެގެންވާ رسول އަކު ވަޑައިގަތެވެ.\n(ވިދާޅުވަމުންނެވެ.) އޭ اللَّه ގެ އަޅުތަކުންނޭވެ! ތިޔަބައިމީހުން ތިމަންކަލޭގެފާނަށް تَبع ވާށެވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުންގެ ގާތަށް ފޮނުއްވެވި އަމާނާތްތެރި رسول އަކީމެވެ.\nއަދި (ވިދާޅުވަމުންނެވެ.) ތިޔަބައިމީހުން اللَّه ގެ މައްޗަށް ބޮޑާވެނުގަންނަހުށިކަމެވެ! ހަމަކަށަވަރުން، ތިމަންކަލޭގެފާނު ތިޔަބައިމީހުންގެ ގާތަށް ބަޔާންވެގެންވާ دليل އެއް ގެންނަވާހުށީމެވެ.\nތިޔަބައިމީހުން ތިމަންކަލޭގެފާނު رجم ކުރުމުން ސަލާމަތްކުރެއްވުންއެދި ތިމަންގެ ވެރި، އަދި ތިޔަބައިމީހުންގެވެސް ވެރިރަސްކަލާނގެ حضرة ން، ހަމަކަށަވަރުން، ތިމަންކަލޭގެފާނު ރައްކާތެރިކަން ލިބިގަންނަމެވެ.\nއަދި ތިޔަބައިމީހުން ތިމަންކަލޭގެފާނަށް إيمان ނުވިނަމަ، ފަހެ، ތިޔަބައިމީހުން ތިމަންކަލޭގެފާނާ ވަކިވާށެވެ!\nފަހެ، އެކަލޭގެފާނުގެ ވެރިރަސްކަލާނގެއަށް އެކަލޭގެފާނު دعاء ކުރައްވައި ވިދާޅުވިއެވެ. މިބައިމީހުންނީ ކުށްވެރިވެގެންވާ ބަޔެކެވެ.\n(އެކަލާނގެ وحى ކުރެއްވިއެވެ.) ފަހެ، ތިމަންރަސްކަލާނގެ އަޅުތަކުންނާއިގެން ރޭގަނޑެއްގައި ކަލޭގެފާނު ހިންގަވައި ވަޑައިގަންނަވާށެވެ! ހަމަކަށަވަރުން، ތިޔަބައިމީހުންގެ ފަހަތުން (فرعون އާއި، އޭނާގެ لشكر) އަންނާނެތެވެ.\nއަދި ކަނޑު އެއޮތްގޮތަށް (އެބަހީ: އެ ކަނޑު އިރުއްވެވިގޮތަށް) ހިމޭންކަމާއެކު ދޫކޮށްލައްވާށެވެ. ހަމަކަށަވަރުން، އެއުރެންނީ غرق ކުރައްވާނޭ لشكر އެކެވެ.\nކިތައްކިތައް ބަގީޗާއާއި، ކިތައްކިތައް އާރު، އެއުރެން ދޫކުރިހެއްޔެވެ؟\nއަދި ދަނޑުތަކާއި، ރީތި ގޭގެވެސްމެއެވެ.\nއަދި އުފަލުގައި އެއުރެން ދިރިއުޅުނުކަމުގައިވި نعمة ގެ ތަނަވަސް ދިރިއުޅުމެވެ.\n(ކަންތައްހުރީ) އެފަދައިންނެވެ. އަދި ތިމަންރަސްކަލާނގެ އެތަކެތި އެހެންބަޔަކަށް ވާރުތަކުރެއްވީމެވެ.\nފަހެ، އެއުރެންގެ މައްޗަކަށް އުޑެއްވެސް، އަދި ބިމެއްވެސް (ހިތާމަކޮށް) ނުރޮއެވެ. އަދި އެއުރެންނީ مهلة ދެއްވާފައިވާ ބަޔަކުކަމުގައި ނުވެތެވެ.\nހަމަކަށަވަރުން، ނިކަމެތިކަންދެނިވި عذاب ން، ތިމަންރަސްކަލާނގެ إسـرآءيـل ގެދަރިން މިންޖުކުރެއްވީމެވެ.\n(އެއީ) فرعون ގެ ކިބައިންނެވެ. ހަމަކަށަވަރުން (ފުރެދުމުގައި) ހައްދުފަހަނަޅައިފައިވާ މީހުންގެ ތެރެއިން ކިބުރުވެރިޔަކު ކަމުގައި އޭނާ ވިއެވެ.\nއަދި ހަމަކަށަވަރުން، ތިމަންރަސްކަލާނގެ ދެނެވޮޑިގަތުމުގެމަތިން عالم ތަކުގެ މައްޗަށް އެއުރެން خيار ކުރެއްވީމެވެ.\nއަދި ބަޔާންވެގެންވާ امتحان އެއް އޭގައި އެކުލެވިގެންވާ ހެކިތައް ތިމަންރަސްކަލާނގެ އެއުރެންނަށް ދެއްވީމެވެ.\nހަމަކަށަވަރުން، މިބައިމީހުން ބުނާކަން ކަށަވަރެވެ.\nއެއީ ތިމަންމެންގެ ފުރަތަމަ މަރުކަމުގައިމެނުވީ ނުވެތެވެ. އަދި ތިމަންމެންނީ، އަލުން ދިރުއްވައި ފޮނުއްވާނޭ ބަޔަކުކަމުގައި ނުވަމުއެވެ.\nފަހެ، ތިޔަބައިމީހުން ތެދުވެރިންކަމުގައިވަނީނަމަ، ތިމަންމެންގެ ކާބަފައިން (ދިރުވައި) ގެނެސްބަލާށެވެ!\nރަނގަޅީ އެއުރެން ހެއްޔެވެ؟ ނުވަތަ تُبّع ގެ قوم ގެމީހުންނާއި، އެއުރެންގެ ކުރިންއުޅުނު މީހުން ހެއްޔެވެ؟ ތިމަންރަސްކަލާނގެ އެއުރެން ހަލާކުކުރެއްވީމެވެ. ހަމަކަށަވަރުން، އެއުރެންވީ ކުށްވެރިން ކަމުގައެވެ.\nތިމަންރަސްކަލާނގެ، އުޑުތަކާއި، ބިމާއި، އެދެމެދުގައިވާހައި ތަކެތި، ކުޅިވަރެއްގެ ގޮތުގައި ނަހައްދަވަމެވެ.\nحق ގޮތުގައި މެނުވީ ތިމަންރަސްކަލާނގެ، އެ ދެތަނެއް ނަހައްދަވަމެވެ. އެހެނެއްކަމަކު، އެއުރެންކުރެ ގިނަމީހުންނަކަށް (އެކަމެއް) ނޭނގެތެވެ.\nހަމަކަށަވަރުން، ނިޔާކުރެއްވުމުގެ ދުވަހަކީ، އެއުރެން އެންމެންނަށް ކަނޑައަޅުއްވާފައިވާ ميعاد އެވެ.\n(އެއީ) އެއްވެސް އެހީތެރިޔަކަށް، އަނެއް އެހީތެރިޔެއްގެ ކިބައިން އެއްވެސްކަމެއް ފުއްދައިނުދެވޭނޭ ދުވަހެވެ. އަދި نصر ލިބޭނޭ ބަޔަކުކަމުގައިވެސް އެއުރެން ނުވެތެވެ.\nاللَّه رحمة ލެއްވި މީހުން މެނުވީއެވެ. ހަމަކަށަވަރުން، އެކަލާނގެއީ، عزيز ވަންތަ، رحيم ވަންތަ ރަސްކަލާނގެއެވެ.\nހަމަކަށަވަރުން، زقّوم ގަހަކީ (ނަރަކައިގައި) ފާފަވެރިޔާގެ ކާނާއެވެ.\nތެޔޮކުނޑިފަދައިން ބަނޑުތަކުގައި އެ ކެކޭނެތެވެ.\nކެކިކެކިހުންނަ ފެން ކެކޭފަދައިންނެވެ.\n(زبانية ملائكة ންނަށް އަންގަވާނެތެވެ.) ގަދަފަދަކަމާއެކު އެމީހާ ނަރަކައިގެ މެދަށް ދަމައި ގެންދާށެވެ!\nދެން އޭނާގެ ބޮލަށް، ކެކި އުތުރިއަރާ ހޫނުފެނުގެ عذاب އޮއްސާށެވެ!\n(އަދި އޭނާޔަށް އަންގަވާނެތެވެ.) ކަލޭ (عذاب ގެ) ރަހަ ދެކޭށެވެ! ކަލެޔަކީ ހަމަ، ބާރުގަދަ މާތް މީހަކީމުއެވެ.\nހަމަކަށަވަރުން، މިއީ ތިޔަބައިމީހުން އެކަންތަކާމެދު شك ކޮށްއުޅުނު ކަންތަކެވެ.\nހަމަކަށަވަރުން، تقوى ވެރިން ތިބޭހުށީ އަމާންކަން ލިބިގެންވާ ތަނެއްގައެވެ.\nސުވަރުގެތަކާއި، ފެންއާރުތަކުގެ نعمة ގައެވެ.\nއެއުރެން ލައިއުޅޭހުށީ، سُندس އާއި، إستبرق ފޭރާމެވެ. ތިބޭހުށީ އެއްބަޔަކު އަނެއްބަޔަކާ ކުރިމަތިލައިގެންނެވެ.\n(ކަންހުރީ) އެފަދައިންނެވެ. އަދި ތިމަންރަސްކަލާނގެ އެއުރެން حورالعين ންނާ ކާވެނިކޮށްދެއްވާހުށީމެވެ.\nއެތާނގައި އަމާންކަންމަތީގައި ތިބޭ حال، ހުރިހާ ބާވަތެއްގެ މޭވާ ގެނައުމަށް އެއުރެން އެދޭނެތެވެ.\nފުރަތަމަފަހަރު މަރުވި މަރުވުން ފިޔަވައި، އެތާނގައި އެއުރެން މަރުގެ ރަހައެއް ނުދެކޭނެތެވެ. އަދި ނަރަކައިގެ عذاب ން، އެކަލާނގެ އެއުރެން ސަލާމަތްކުރައްވާނެތެވެ.\nކަލޭގެފާނުގެ ވެރިރަސްކަލާނގެ حضرة ން އައި فضل ވަންތަވެރިކަމެއްގެ ގޮތުގައެވެ. ބޮޑުވެގެންވާ نصيب ލިބުމަކީ ހަމައެއީއެވެ.\nފަހެ، ތިމަންރަސްކަލާނގެ، އެފޮތް ކަލޭގެފާނުގެ ބަހުން ފަސޭހަކޮށްދެއްވިކަން ކަށަވަރީ، އެއުރެން ހަނދުމަކުރުމަށްޓަކައެވެ.\nފަހެ، ކަލޭގެފާނު ބަލަބަލައި ހުންނަވާށެވެ! ހަމަކަށަވަރުން، އެއުރެންވެސް ބަލަބަލައި ތިބޭނެތެވެ.


Gaza Ge Mi Zuvaana Nidhany Ves Harufa Aai Baazu Thah Kairee! - Vaguthu\nޣައްޒާގެ މި ޒުވާނާ ނިދަނީވެސް ހަރުފަ އާއި ބާޒުތައް ކައިރީ!\nޣައްޒާގެ ޒުވާނަކު އޭނާ ގެންގުޅޭ ޖަނަވާރުތަކާއި އެކު\nޣައްޒާގެ ހާލަތު މުޅި ދުނިޔޭގެ އެންމެނަށްވެސް އެނގެއެވެ. ގަދަކަމުން ފަލަސްތީނުގެ ބިންތަކަށް ވެރިވެގަތްފައިވާ އިސްރާއިލުން އެމީހުންގެ ބިންތައް ނުހައްގުން އަދިވެސް ފޭރެމުން ދާއިރު، ޣައްޒާގެ ރައްޔިތުން ތިބެނީ ކޮންމެ ވަގުތެއްގައިވެސް އިސްރާއިލް ސިފައިންގެ ފަރާތުން ހަމަލާ އެއް އައިސްދާނެކަމުގެ ބިރުވެރިކަމުގެ ތެރޭގައެވެ. ނަމަވެސް އެ ބިރުވެރިކަމުގެ ތެރޭގައިވެސް ފޮޓޯ އިން އެ ފެންނަ ޒުވާނާ ހިތްހަމަޖައްސައިލަނީ ވަރަށްވެސް އާދަޔާ ޙިލާފް ގޮތަކަށެވެ.\nޣައްޒާގައި ހަރަކާތްތެރިވާ "ވަގުތު"ގެ ނޫސްވެރިޔާ މައުލޫމާތު ދެމުން ބުނެފައި ވަނީ މި ޒުވާން ކުއްޖާ ހަރުފަތަކާއި ބާޒު ގެންގުޅެން ވަރަށް ލޯބި ކުރާ ކަމަށާއި، އޭނާ ދިރިއުޅޭ ގޭގައި އެ ޖަނަވާރުތަކަށް ވަކިން ކޮޓަރި އެއްވެސް ޙާއްސަ ކޮށްފަައި ހުންނަ ކަމަށެވެ. އަދި ބައެއް ރޭރޭ އެ ޒުވާނާ ނިދަނީވެސް އެ ޖަނަވާރުތަކާއި އެއްކޮށް ކަމަށް ބުނެފައިވެއެވެ.\nބައެއް ފަހަރު އޭނާ އެ ޖަނަވާރުތައް މީހުންނަށް ވިއްކާވެސް ހަދައެވެ. ފޮޓޯތަކުން ފެންނަ ގޮތުގައި އޭނާގެ ކޮޓަރީގައި ކުޅޭކުޅޭ ރާމާ މަކުނެއްވެސް ހަރުކޮށްފައި ވެއެވެ. އަދި އެ ކޮޓަރި ތެރޭގައި ތަފާތު އެކި ޒާތްޒާތުގެ ހަރުފަތައްވެސް ފެންނަން ހުރިއިރު، އޭނާ ގެންގުޅޭ ބާޒު އަތް މައްޗައް ލައިގެން އިންނަ މަންޒަރުވެސް ފެނެއެވެ.\nޣައްޒާ ފަދަ ތަނެއްގައި ޒުވާނަކު މިފަދަ ކަމެއް ކުރާތީ ބައެއް މީހުންނަށް ގަބޫލުވެސް ނުކުރެވެއެވެ. ނަމަވެސް، އެ ޒުވާނާ ޖަނަވާރުތަކަށް ލޯބި ކުރާ ކަމީ ރަނގަޅު ސިފައެކެވެ. އަދި މިކަމަށް އިސްރާއިލް ސިފައިން ހުރަސް ނާޅައިފިނަމަ ކިތަންމެހައިވެސް ރަނގަޅެވެ.\nޑިސެމްބަރު 3, 2019 20:32\nމާރުކޭޓު މިއަދު ރޯކަޱުމަސް ވިއްކާއެބަ ހަހަހާ\nޑިސެމްބަރު 3, 2019 20:34\nޑިސެމްބަރު 4, 2019 01:04\nއަޖައިބެއް...އިންސާނުން ކާން ނުލިބިގެން މަރުވަމުންދާއިރު ޖަނަވާރުތަކަކަށް ހިމާޔަތް ދީގެން...ކޮންފަދަ ނުބައި ފާލެއްތޯ...އިންސާނުންނަށްވުރެ ޖަނަވާރުން ހުރުމަތްތެރިކަން ބޮޑީތޯ...


ހިތަދޫ ކޮވިޑް ހޮސްޕިޓަލުގައި ބަނދެގެން ފަރުވާ ދޭން އުޅުނު މީހާ ނިޔާވެއްޖެ - AO News\nހިތަދޫ ކޮވިޑް ފެސިލިޓީގައި ފަރުވާދެމުން އައި ޢުމުރުން 85 އަހަރުގެ މީހަކު ނިޔާވެއްޖެއެވެ.\nމިމީހާއަކީ މީގެ ދެތިން ދުވަސް ކުރިން ބަނދެގެން ފަރުވާދޭން އުޅުނު ކަމުގެ ތުހުމަތު ބަލިމީހާގެޢާއިލާއިން ކޮށްފައިވާ މީހެކެވެ. އިއްޔެކޮވިޑް ހޮސްޕިޓަލުގައި ފަރުވާ ދެމުން އައީވެސް އެމީހާއަށް އެކަންޏެވެ.\nމީގެ 17 ދުވަސް ކުރިން ކޮވިޑް ފެސިލިޓީގައި އެނދުމަތިކޮށްގެން ފަރުވާ ދޭން ފެށި މިމީހާ ބަނދެގެން ފަރުވާ ދިނުމަށް އެ ފެސިލިޓީގެ ޑޮކްޓަރުން މަސައްކަތްކުރި މައްސަލަ ފެންމަތިވެ، އޭނާގެ އާއިލާއިން ވަނީ މިކަމާއި ކަންބޮޑުވުން ފާޅުކޮށްފައެވެ.\nއުމުރުން ދުވަސްވީ މި މީހާއަކީ ނަފްސާނީ މައްސަލަތަކެއް ހުންނަ މީހެކެވެ. އޭނާގެ ހާލަތު އާއިލާއިން ވަރަށް ރަގަޅަށް ކިޔައިދީފައިވާއިރު، އާއިލާގެ ފަރާތުން އެހީތެރިއަކު ބެހެއްޓުމުގެ ހުއްދަ އަށްވެސް ވަނީ އެދިފައެވެ. އެހެންނަމަވެސް އާއިލާއަށް އެ ހުއްދަ ދީފައިނުވާއިރު ފެސިލިޓީގައި ބަލިމީހާއަށް އެކަށީގެންވާ ގޮތެއްގައި އަޅާނުލާކަމުގެ ތުހުމަތު ވެސް އާއިލާއިން ވަނީ ކޮށްފައެވެ. އަދި ކެއިން ބުއިމުގެ ކަންކަމުގައި ވެސް އަމަލުކުރާ ގޮތާމެދު އާއިލާއިން ކަންބޮޑުވުން ފާޅުކޮށްފައިވާއިރު، އާއިލާއިން ވަނީ އެތަނުގައި އެހީތެރިއަކު ބެހެއްޓުމަށް ހުއްދަ ނުދިނުމުން ބަލި މީހާގެ ހާލަތު އިތުރަށް ގޯސްވެފައިވާކަމަށް ބުނެފައެވެ.\nމީގެ އިތުރުން އާއިލާގެ ފަރާތުން ބުނީ، ކުއްލިއަކަށް ހޮސްޕިޓަލުން ގުޅާފައި ބައްޕަ ބަންނަން އާއިލާގެ ހުއްދަ ބޭނުންވެޔޭ ބުނި ކަމަށާއި، އެކަމަށް އެދުމުން އާއިލާއިން ދެކޮޅު ހަދާފައިވާކަމަށެވެ. އަދި އޭގެ ފަހުން އަނެއްކާ ވެސް ހޮސްޕިޓަލުން އާއިލާއަށް ގުޅާ، އެއްޗެއްގައި ސޮއިކުރަން ބޭނުންވާ ކަމަށް ބުނި ނަމަވެސް ސޮއިކޮށްފައިނުވާކަމަށް އެ ފަރާތުން ވަނީ ބުނެފައެވެ.\nމިމީހާއާއެކު ކޮވިޑް ޖެހިގެން އައްޑޫސިޓީގައި ނިޔާވި މީހުންގެ ޢަދަދު5އަށް އަރާފައިވެއެވެ. މިހަފްތާގެ ތެރޭ ވެސް އައްޑޫ ކޮވިޑް ހޮސްޕިޓަލުގައި ފަރުވާ ދެމުން ދިޔަ ފުވައްމުލަކު މީހަކު ނިޔާވި ނަމަވެސް ހޮސްޕިޓަލުން ޢާއްމު ކުރާ ތަފާސް ހިސާބުތަކުގައި އައްޑޫސިޓީން މިބަލީގައި ނިޔާވި މީހުންގެ ޢަދަދު ކަމަށް ހިމަނާފައިވަނީ3އެވެ.\nހިތަދޫ ކޮވިޑް ހޮސްޕިޓަލްއައްޑޫ ކޮވިޑް މަރުއައްޑޫ ކޮވިޑް ފެސިލިޓީއޭއީއެޗް\nހިތަދޫ ކޮވިޑް ފެސިލިޓީގައި އުމުރުން ދުވަސްވީ މީހަކު ބަނދެގެން ފަރުވާދޭން މަސައްކަތްކޮށްފި\nއޭއީއެޗް ސަރަހައްދުގައި އިންޓަރނޭޝަނަލް ފެންވަރަށް ސިއްހީ ޚިދުމަތް ދެވޭ ތަންތަން ގާއިމުކުރަން ބޭނުން: އަލީ ނިޒާރު\nއޭއީއެޗް އަށް ދެ ނަރުހުން ހޯދަނީ\nއައްޑޫ ސިޓީން މިއަދު ކޮވިޑަށް ފައްސިވީ ތިން މީހުން\nMaruveema body ves hawaale nukuri


Karan Johar Ranveer Singh aa Air India mascot aa alhaa kiyaifi\nކަރަން ޖޯހަރު ރަންވީރު ސިންގާއި އެއާ އިންޑިއާ މެސްކޮޓާ އަޅާ ކިޔައިފި\nފިލްމްމޭކަރ ކަރަން ޖޯހަރު، މަޝްހޫރު ފިލްމްސްޓާރ ރަންވީރު ސިންގް އިންޓަނޭޝަނަލް ފިލްމް ފެސްޓިވަލް (އައިއެފްއެފްއައި) ލައިގެން ހުރި އެއްޗެއްސާއި އެއާ އިންޑިއާ މެސްކޮޓާ އަޅާ ކިޔައިފި އެވެ.\nއިންސްޓަގްރާމްގައި ކަރަން ޝެއާ ކުރި ވީޑިއޯއެއްގައި ފެންނަގޮތުން ކަރަން ޖޯހަރު ވަނީ ފްލައިޓް ތެރޭގައި ރަންވީރު ސިންގްގެ އައުޓްފިޓާ ބެހޭގޮތުން ސުވާލުތަކެއްކޮށް ކުޑަ އިންޓަވިއުއެއް ވެސް ނަގާފަ އެވެ.\nރަންވީރު ހާމަކުރި ގޮތުގައި އޭނާ ލައިގެން ހުރީ ސަބްޔަސާޗީގެ އައުޓްފިޓެކެވެ. މި އައުޓްފިޓަށް ކޮމެންޓްކުރަމުން ކަރަން ފުރަތަމަ ބުނީ މި ވައްތަރީ މަގުމަތީގައި ޖަހާފައި ހުންނަ ސްޓޮޕް ސައިން އަކާކަމަށާއި އެހެންނަމަވެސް އޭނާ ވަނީ ފަހުން އެ އެއާ އިންޑިއާ މެސްކޮޓް މަހަރާޖާއާ އަޅާކިޔާފަ އެވެ.\n2021 ވަނަ އަހަރުގެ އައިއެފްއެފްއައިގައި ވަރުގަދަ ޕާފޯމަންސްތަކެއް ހުށަހަޅައިދީ އޭނާގެ ހުނަރުތައް ދައްކާލާފަ އެވެ. އެހެންނަމަވެސް ކަރަން ޖޯހަރު މިފަހަރުގެ އިވެންޓްގައި ފެނިގެންދިޔައީ ހޯސްޓްގެ ގޮތުގަ އެވެ.\nފިލްމް ފެސްޓިވަލަށް އެކުގައި ދަތުރުކުރުމުގެ އިތުރުން ކަރަން ޖޯހަރާއި ރަންވީރު ސިންގް އަންނަނީ އެމީހުންގެ ކުރިއަށް އޮތް ފިލްމް "ރޮކީ އޯރް ރާނީ ކީ ޕްރޭމް ކަހާނީ" ގެ ފިލްމްގައި ވެސް އެކުގައި މަސައްކަތްކުރަމުންނެވެ.\nމި ފިލްމްގައި ރޮކީގެ ރޯލުން ރަންވީރު ފެންނައިރު މިއީ5އަހަރުގެ ދުވަހުގެ މެދުކެނޑުމަކަށްފަހު ކަރަން ޑައިރެކްޓްކުރާ ފުރަތަމަ ފިލްމެވެ. މި ފިލްމްގައި ރަންވީރުގެ އިތުރުން ދެން ހިމެނޭ ތަރިންނަކީ އާލިއާ ބަޓް، ޝަބާނާ އަޒްމީ އާއި ހެމާ މާލިނީ އަދި ދަރްމެންދްރާ އެވެ. ދޭތެރެއަކުން އާލިއާއާއި ރަންވީރުގެ ފިލްމް ޝޫޓިންތައް ސޯޝަލް މީޑިއާގައި ވައިރަލްވެ ދައުރުވެ އެވެ.\nކޭކޭއާރް ބަލިވަމުންދިޔަ ވަގުތު ޝާހްރުކް އަހަންނަށް ވަރަށް އެއްޗެހި ކީ: ޖޫހީ\nއަޖޭގެ މަންމައަށް ކާޖޮލް ކިޔަނީ އާންޓީ\nއުގްލީ ޕޯސްޓަރުގައި ކަންގްނާ ނެތުމުން ކަރަން ހޫނުފެނަށް


M7 print ge "M7 minivan promo" fashaifi\nވިޔަފާރި - އެމް 7\nއެމް7ޕްރިންޓްގެ "އެމްސެވަން މިނިވަން ޕްރޮމޯ" ފަށައިފި\nޕްރޮމޯޝަން ކުރިއަށް ގެންދިއުމަށް ހަމަޖައްސާފައިވަނީ ޖުލައި 10 އިން 30 ސެޕްޓެމްބަރަށް\nޕްރޮމޯޝަންގެ ދުވަސްވަރު ޕްރިންޓް ކުރާ ބާވަތްތަކުން ޚާއްސަ އަގުތަކެއް ވަނީ ހަމަޖެހިފައި\nކ. މާލެ 10 ޖުލައި 2019 | ބުދަ 15:27 7,996\nއެމް7 މިނިވަން ޕްރޮމޯ ޕޯސްޓަރު - ރާއްޖެއެމްވީ\nއެންމެ ޒަމާނީ ވަސީލަތްތަކާއި އެކު ޕްރިންޓް ކުރުމުގެ ޚިދުމަތް ދެމުން އަންނަ އެމް7ޕްރިންޓުން މިނިވަން ދުވަހުގެ މުނާސަބަތުގައި" އެމްސެވަން މިނިވަން ޕްރޮމޯ 2019" ގެ ނަމުގައި ޚާއްސަ ޕްރޮމޯޝަނެއް ފަށައިފިއެވެ.\nޕްރިންޓް ކުރުމުގެ ޚިދުމަތް ފޯރުކޮށްދޭތާ 24 އަހަރު ވެފައިވާ އެމް7ގެ މިއަހަރުގެ މިނިވަން ޕްރޮމޯޝަން ކުރިއަށް ގެންދިއުމަށް ހަމަޖައްސާފައިވަނީ މިހިނގާ ޖުލައި މަހުގެ 10 އިން ފެށިގެން 30 ސެޕްޓެމްބަރުގެ ނިޔަލަށެވެ.\nއެމް7 ގެ ފްރަންޓް އޮފީސް ހުންނަނީ އަމީނީމަގު އެމް7ޓަވަރ ގެ 1 ވަނަ ފަންގިފިލާގައެވެ.\nކަސްޓަމަރުންނަށް އިތުރަށް ފަސޭހަ ކުރުމަށްޓަކައި ހެނދުނު 8:30 އިން ރޭގަނޑު 9:45 އަށް ފޯނު 3307787، ވައިބަރ 7567720، 9197787 އިން ވެސް އޯޑަރ ބަލައިގަތުން ވެސް ވަނީ ހަމަޖެހިފައެވެ.\n"އަޅުގަނޑުމެންގެ ބޭނުމަކީ މިނިވަން ދުވަސް ފަދަ ދުވަސްތައް ވަރަށް ކުލަ ގަދަ ގޮތަކަށް، އުފާވެރި ގޮތެއްގައި ކަސްޓަމަރުންނާއި ހިއްސާކުރެވިގެން ފާހަގަ ކުރުން. އެހެންވެ މިނިވަން ޕްރޮމޯޝަން މި ފެށީ" އެމް7 ގެ މެނޭޖިން ޑިރެކްޓަރ މުހައްމަދު އަބްދުއްސައްތާރު ވިދާޅުވިއެވެ.މި ޕްރޮމޯޝަންގެ ދުވަސްވަރު ޕްރިންޓް ކުރާ ބާވަތްތަކުން ޚާއްސަ އަގުތަކެއް ވަނީ ހަމަޖެހިފައެވެ.\nސައްތާރު ވިދާޅުވީ އެންމެ ގިނަ މީހުން ޕްރިންޓް ކުރަން އަންނަ ކެންވަސް ޕްރިންޓާއި ވިޔަފާރިއާއި ގުޅުން ހުރި ތަކެތި އަދި އެހެން ބާވަތްތައް ޕްރިންޓްކުރަން ޚާއްސަ ރޭޓްތަކެއް ވަނީ ކަނޑައަޅާފައި ކަމަށެވެ. އަދި މިނިވަން ދުވަހާއި އީދު ދުވަހާއި ގުޅިގެން ހިންގާ ހަރަކާތްތަކަށް ބޭނުންވާ ތަކެތި އައިޑެންޓިފައި ކޮށްފައި އިވެންޓް ބާއްވަވާ ފަރާތްތަކުން ފޮނުވާ ލިސްޓަކަށް ވާނަމަ އަގުތައް އަދި ޚިދުމަތް ޚާއްސަ ވެގެން ދާނެ ކަމަށެވެ.\nބައެއް ބާވަތްތަކުން ހީވެސް ނުކުރާ މިންވަރަށް ޑިސްކައުންޓް ލިބޭނެ. އެމް7ގެ ތަފާތަކީ ކޮލިޓީ ދަމަހައްޓާނެ. ބޭނުން ކުރަނީ އެންވައިރަމަންޓް ސަސްޓެއިނަބިލިޓީ އުސޫލްތައް ދަމަހައްޓާ ކުންފުނިތަކުން ގެންނަ އިންކް އާއި ހޯދާ ތަކެތި." ސައްތާރު ވިދާޅުވިއެވެ.


3 Atoll akun masthuvaa thakehchaa eku3meehaku hayyrukohfi - vNews.mv\nތިން އަތޮޅަކުން މަސްތުވާތަކެއްޗާއެކު ތިން މީހަކު ހައްޔަރުކޮށްފި\nމަރްޔަމް ލީން 22 February 2021, 16:07\nމި ތިން އޮޕަރޭޝަން ހިންގާފައިވަނީ ހދ. ނޮޅިވަރަމާއި ރ. ދުވާފަރުގެ އިތުރުން ނ. ވެލިދޫގައެވެ.\nނޮޅިވަރަމުގައި ހިންގި އޮޕަރޭޝަނީ މަސްތުވާތަކެތީގެ ވިޔަފާރިކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އިންޓެލިޖެންސާއި ކުޅުދުއްފުށި ޕޮލިސް އަދި ނޮޅިވަރަމް ޕޮލިސް ސްޓޭޝަން ގުޅިގެން ހިންގި އޮޕަރޭޝަނެއްކަމަށް ފުލުހުން މައުލޫމާތުދެއެވެ.\nމިމަހުގެ 21 ވަނަ ދުވަހު ކުރިއަށް ގެންދިޔަ އެއޮޕަރޭޝަނުގައި 31 އަހަރުގެ ދިވެހި ފިރިހެނަކާއި 40 އަހަރުގެ ދިވެހި ފިރިހެނަކު ހައްޔަރުކޮށްފައިވެއެވެ. އަދި އެމީހުން ދިރިއުޅޭތަން ކޯޓު އަމުރެއްގެ ދަށުން ބަލައިފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި ފަސް ސެލޯފިން ކޮޅު ފެނިފައިވާކަމަށް ފުލުހުން ބުނެއެވެ.\nމި މައްސަލައާ ގުޅިގެން އެ މީހުންގެ ބަންދާމެދު ގޮތެއް ނިންމުމަށް ކުޅުދުއްފުށި މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބޭތިއްބުމަށް ހަތް ދުވަހުގެ މުއްދަތު ދީފައިވެއެވެ.\nވެލިދޫގައި ހިންގި އޮޕަރޭޝަނަކީ ވެލިދޫގައި މަސްތުވާތަކެތި ގެންގުޅޭކަމަށް ފުލުހުންގެ އިންޓެލިޖެންސަަށް ލިބުނު މައުލޫމާތަކާ ގުޅިގެން އިންޓެލިޖެންސާއި ވެލިދޫ ޕޮލިސް ސްޓޭޝަން ގުޅިގެން ހިންގި އޮޕަރޭޝަނެކެވެ.\nފުލުހުން ބުނީ، މިމަހުގެ 21 ވަނަ ދުވަހު ހިންގި އެ އޮޕަރޭޝަނުގައި އެ ރަށު ގެއެއް ކޯޓު އަމުރެއްގެ ދަށުން ބަލައިފާސްކުރި އިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި އަށް ސެލޯފިންކޮޅާއި ރަބަރު ޕެކެޓެއް ފެނިފައިވާކަމަށެވެ.\nމީގެއިތުރުން، މިމަހުގެ 20 ވަނަ ދުވަހު ދުވާފަރުގައި ހިންގި މަސްތުވާތަކެތީގެ އޮޕަރޭޝަނަކީވެސް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްކަމަށް ފުލުހުން ބުނެއެވެ.\nފުލުހުންގެ އިންޓެލިޖެންސާއި ދުވާފަރު ޕޮލިސް ސްޓޭޝަން ގުޅިގެން ހިންގި އެ އޮޕަރޭޝަނުގައި 33 އަހަރުގެ ދިވެހި ފިރިހެނަކު ހައްޔަރުކޮށް ބަލައިފާސްކުރިއިރު މަސްތުވާތަކެތި ކަމަށް ޝައްކުކުރެވޭ އެއްޗެއް ހުރި 15 ހޮޅިކޮޅު ފެނިފައިވާކަމަށް ފުލުހުން ވަނީ މައުލޫމާތުދީފައެވެ.\nމި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ދުވާފަރު މެޖިސްޓްރޭޓް ކޯޓަށް ހާޒިރުކުރުމުން މިނިސްޓްރީ އޮފް ހޯމްއެފެއާޒުން ކަނޑައަޅާތަނެއްގައި ބަންދުގައި ބެހެއްޓުމަށް ހަތް ދުވަހު ގެ މުއްދަތު ދީފައިވެއެވެ.


galehiri: ދިވެހިރާއްޖެއަށް ނުދިޔުމަށް އިބްލީސް ނިންމުން\nދިވެހިރާއްޖެއަށް ނުދިޔުމަށް އިބްލީސް ނިންމުން\nބޭބެއެއްގެ ބޭސްފަރުވާއަށް އެ މީހާ ގޮވައިގެން ހިންދުކަރައަށް ދިޔަ ދިވެއްސަކާއި ބޮޑު ފައްޅިއެއް ހުންނަ ހިސާބަކުން މީހަކާއި ދިމާވިއެވެ. ބަލާބެލުމަށް އެއީ ދިވެހިންގެ މީހެކޭ ހީކޮށް އެ މީހާގެ ކައިރިއަށް ޖެހިލުމުން ދިވެހިބަހުން އެ މީހާ ބުންޏެވެ.\n"ކަލެއަށް ތިޔަ ހީވިގޮތް އެހާ ގޯހެއްނޫނެވެ. މަށަކީ ކަލޭމެންގެ ރާއްޖޭގައި ވަރަށްގިނަ މަސައްކަތްތަކެއް ކުރަން ޖެހިގެން ވަރަށްގިނަ ދުވަހު އެ ތާނގައި އުޅުނު މީހަކީމެވެ. އެ މަސައްކަތުގެ ބޮޑުބަޔެއް މިހާރުވަނީ ނިމިފައެވެ. ދެންހުރި މަސައްކަތަކީ އެ ތާނގައި އަހަރެން ނެތްކަމަށް ވިއަސް މަޑުމަޑުން ހިނގަމުން ގޮސް ނިމުމަކަށް ދާނެ މަސައްކަތްތައް ކަމަށް އަހަންނަށް ގަބޫލުކުރެވޭތީ ކަލޭމެންގެ ރާއްޖެއަށް ދެން ނުދާން އަހަރެން މިހުރީ ނިންމައިގެންނެވެ."\nމި ވާހަކަ ދައްކާ މީހަކީ ބޭރުން ދިވެހިރާއްޖެއަށް އައިސް ރާއްޖޭގައި ވިހި ތިރީސް އަހަރު ވަންދެން އުޅޭ މީހުނަށްވުރެ ދިވެހިބަހުން ވާހަކަދެއްކުމުގެ ގޮތްގަނޑާއި ވައްޓަފާޅި ރަނގަޅު މީހެކެވެ.\nމިހެންވެ، މި ކަމާއި ދިވެހިންގެމީހާ ޙައިރާންވެފައި ހުއްޓައި ދިވެހިންގެ ތެރެއިން ނަން މަޝްހޫރު ތިންހަތަރު މީހެއްގެ ނަން ކިޔައިފައި މިހާރު އެ މީހުން އެކަކު އަނެކާއާއި ގުޅޭ މިންވަރާއި އެ މީހުން ކުރަމުން ގެންދާ ކަންކަމާއި އޭގެ ސަބަބުން ތަނަށް އަންނަނީ ކޮންކަހަލަ ބަދަލުތަކެއްތޯ އެ މީހާ އަހައިލިއެވެ.\nދިވެހިންގެ މީހާ ބުންޏެވެ.\n"އެ މީހުން އެބަ އުޅެއެވެ. އެއީ ބައެއްފަހަރު އޭގެ އެކަކު އަނެކާއާއި ހިފައިގަންނަ ހިސާބަށް ރުޅިވެރިކަން ގޮސް އެއްވެސް ގުޅުމެއް ގާތްކަމެއް ނެތް ބަޔެއްކަމަށް މީހުންނަށް ފެނުނަސް ޙަގީގަތުގައި ވަރަށް ގުޅުން އޮތް ބަޔެއްކަމަށް މިހާރު ވަރަށް ގިނަމީހުން ގަބޫލުކުރާ ބަޔެކެވެ. މި ދުވަސްވަރު އެކަހަލަ އަޑުތައް ވަރަށް ގަދައެވެ."\nދިވެހިބަހުން ވާހަކަދައްކާ ބޭރުމީހާ ބުންޏެވެ.\n"ތިޔަ ބުނީ ރަނގަޅަށެވެ. އެ މީހުންނަކީ ވަރަށް ގުޅެންޖެހޭ ބަޔެކެވެ. ގުޅެންވާނެ ބަޔެކެވެ. ނުގުޅި ނުއުޅެވޭނެ ބަޔެކެވެ. އަދި އެއީ މިހާރު އަހަރެންގެ ނުހަނު ގާތް ބަޔެކެވެ. އެ ތާނގައި އަހަރެން ކުރި މަސައްކަތުގައި އަހަންނަން އެންމެބޮޑަށް އެހީތެރިކަން ފޯރުކޮށްދިނީ ވެސް އެ މީހުންނެވެ. އެހެންވެ އަހަރެން ވެސް އަހަރެންގެ ހިތްހެޔޮކަމާއި ގާތްކަން އެ މީހުންނަށް ފޯރުކޮށްދިނީމެވެ. މިހެންވެ އެ ތާނގައި އަހަރެންކުރި މަސައްކަތުގެ ބޮޑުބަޔެއް ވެސް މިހާރުވާނީ އެ މީހުންނާއި ޙަވާލުކޮށްފައެވެ. އެ މީހުން ވަރަށް ފަރުވާތެރިކަމާ އެކު އެ މަސައްކަތް ކުރަމުން ގެންދާނެއެވެ.\nކަލޭމެންގެ ރާއްޖޭގައި އަހަރެން ކުރި އެންމެބޮޑު މަސައްކަތަކީ އެ ވެށީގެ ދުޅަހެޔޮކަމަށްޓަކައި ކުރި މަސައްކަތެވެ. ވެށީގެ ދުޅަހެޔޮކަމާއި ހަށީގެ ދުޅަހެޔޮކަމާއި މިއީ ދެ ކަމެކެވެ. ވެށީގެ ދުޅަހެޔޮކަމުގެ ފައިދާ މިހާރު އެ ދަނީ ބާރު ސްޕީޑްގައި ފެންނަމުންނެވެ. އަހަރެން މި ބުނި ވެށީގެ ދުޅަހެޔޮކަމަށް އެކިމީހުން ކިޔަނީ އެކި ނަމެވެ. ގިނަ މީހުން ކިޔަނީ ޑިމޮކްރަސީއެވެ. މި ނަން ވެސް މުޅިއަކުން ގޯހެއްނޫނެވެ. އެހެނީ ބޭނުންވަނީ ކޮންމެހެން ނަމެއްނޫނެވެ. ބޭނުންވަނީ ކަމެވެ. އެ ކަން ހިނގަމުން އެހެރަ ދަނީ ނޫންހެއްޔެވެ. ޑިމޮކްރަސީގެ ބޭނުންތެރި ކަމާއި އޭގެ ސަބަބުން ޚޮދު އެ މީހުންނަށް ވެސް ލިބޭނޭ ފައިދާތައް އަހަރެން ވާނީ އެ މީހުންނަށް ނުހަނު ރަނގަޅަށް އޮޅުންފިލުވައި ދީ އެ މަގަށް އެ މީހުން ތަރުބިއްޔަތުކޮށް ހާނާފައެވެ. މިހެންވީމާ އެ ޑިމޮކްރަސީގެ ތެރެއިން ފެއަށް ޖެހިލުމަކީ މިހާރަކު އެ މީހުން ކުރާނޭ ކަމެއްނޫނެވެ. އަދި ކުރެވޭނޭ ކަމެއް ވެސް ނޫނެވެ. އަހަރެން ހީކުރި ވަރަށްވުރެ މާ މޮޅަށް އެ މީހުން އެ މަސައްކަތް އެބަ ކުރެއެވެ.\nދެނެހުރިންހެއްޔެވެ. ވެށީގެ ދުޅަހެޔޮކަން އާލާވެ ތަރައްގީގެ އުސް ކުންނުތަކަށް ދެވޭނީ ޒަމާނީ ޑިމޮކްރަސީގެ އައްސޭރިތަކަށް ފަސޭހަކަމާއި މިނިވަންކަމާ އެކު އިންސާނާއަށް ވާޞިލުވެވޭ މިންވަރަކުންނެވެ. މި ކަމަށްޓަކައި ވަކިވަކި ބައިތަކެއް ހެދި އެ ބައިތައް އެއްބަޔަކު އަނެއް ބަޔަކަށް ވުރެ ކުރި އަތުލުމަށް ގަދައަޅައި މަސައްކަތްކުރުން އައުލާކަން ބޮޑެވެ. މިހެންމެ މި ބައިތައް ކުރިއަރައި ދިޔުމުގައި އެ މީހުންގެ ތެރޭ ފޯރުންތެރިކަން ހުރި ފަރާތްތަކުން އެއަށްވުރެ ދަށް ފަރާތްތަކަށް އެހީތެރިކަމުގެ އަތެއް ފޯރުކޮށްދިނުމަކީ ކުރަންޖެހޭ ކަމެކެވެ.\nމިކަހަލަ އެހީތެރިކަމަށް ރިޝްވަތާއި ފަސާދައިގެ ނަން އެކި ތަންތާނގައި ބޭނުންކުރިއަސް އަހަރެން ދެކެނީ އެއީ ޒަމާނީ ޑިމޮކްރަސީގެ އައްސޭރިތަކަށް ފަސޭހަކަމާއި މިނިވަންކަމާ އެކު ވާޞިލު ވުމަށްޓަކައި ކުރާ ލުއި ހޭދައެއް ކަމަށެވެ. މި ހޭދަ ކުރުމަށްޓަކައި ބޭނުންވާ ފައިދާގެ ތަނަވަސްކަން ޒަމާނީ ޑިމޮކްރަސީގެ ތެރެއިން ލިބެން އޮތް ގޮތަކުން ލިބެން އޮތް މަގަކުން ހޯދުމަކީ މައްސަލައެއް ނޫނެވެ. މިހެންމެ އެ ކަން ކުރެވެން އޮތް ޒަމާނީ ޑިމޮކްރަސީގެ ރިވެތި ހަމަތަކާ އެއްގޮތަށް ޒިންމާދާރު ކަމާ އެކު އެ ކަން ކުރުމަކީ ވެސް މައްސަލައެއް ނޫނެވެ. އެއީ ކޮންމެހެން ކުރަންޖެހޭ ކަމެކެވެ.\nމި ކަން ކުރުމުގައި އެކި ފަހަރު އެކި ނަން ޚިޔާރުކޮށް ތަނުގެ އާބުހަވާއާއި ރައްޔިތުން އާސޯޚުކޮށް އެ މީހުންނަށް ވާނުވާ ނޭންގުން އައުލާކަން ބޮޑެވެ. މި ގޮތަށް ޚިޔާރުކުރާ ނަންނަމުގެ ތެރޭ ދީނުގެނަމާއި ގައުމުގެނަމާއި އެކި ގާނޫނުގެ ނަމާއި ފަޅުރަށްރަށުގެ ނަމާއި ކުތުބުޚާނާ ތަކުގެ ނަން ބޭނުން ކުރާށެކޭ ކޮންމެހެން އަހަރެން ނުބުނަމެވެ. އެކަމަކު އެ ނަންނަން ބޭނުންކުރަންޏާ ބޭނުންކުރުމަކީ ވެސް މައްސަލައެއް ނޫނެވެ. އެއީ ބޭރުފުށުގެ ނަމެކެވެ. ކަމަކީ އެތެރެފުށުގެ މުޅިން އެހެން ކަމެކެވެ. އެ ކަން އެ ކުރަނީތާއެވެ."\nބޭރުމީހާގެ ވާހަކަ ނިންމައިލަން ޖެހުނީ ފައްޅީގެ ރަނގަބީލުގެ އަޑަށް އެ ދިމާލަށް އެ މީހާ ހިނގައިގަތުމުންނެވެ. ހިނގައިގަންނަމުން ހިކި ހީލުމަކުން ހީލަމުން ބުންޏެވެ. "އަހަންނަކީ ކާކުކަން ކަލޭގެ ބޭބެއަށް އެނގުން ގާތެވެ. އޭނާކުރެން އަހައި ބަލާށެވެ. އެކަމަކު އެއީ އަހަރެންގެ ގާތް މީހެއްނޫނެވެ. އޭނާ އެ ހުރީ ޒަމާނީ ޑިމޮކްރަސީއާއި މާ ދުރުގައެވެ. އެހެން އުޅެގެން ތަރައްގީގެ އުސް ކުންނުތަކަށާއި ޒަމާނީ ޑިމޮކްރަސީގެ އައްސޭރިތަކަށް ވާޞިލު ނުވެވޭނެއެވެ." މިހެން ބުނެފައި ހިނގައިގަތީއެވެ.\nދިވެހިމީހާ އެ މީހުން ތިބޭ ހޮޓަލަށް ގޮސް އޭނާއާއި ތިމާގެ ބޭބެއަށް މި ވާހަކަ ކިޔައިދީފައި އެއީ ކާކުތޯ އެހީމާ ބޭބެ ބުންޏެވެ.\n"ދެން އެއްގޮތަކަށް ވެސް އެ ހިސާބަށް ގޮސްގެން ނުވާނެއެވެ. އެއީ ކާކުކަން އެނގޭތޯ އަމިއްލައަށް ވިސްނޭތޯ ބަލާށެވެ. ނުވިސްނޭނަމަ ރާއްޖެއަށް ގޮސް އެއީ ކާކުކަން ބުނެދޭނަމެވެ. މާދަމާ ފުރަންޖެހޭ ނޫންހެއްޔެވެ."\nބޭބެ ބުނި ބުނުމަށް އެއީ ކާކުތޯ ވިސްނުމަކުން ވެސް އެއީ ކާކުކަމެއް ނޭނގުނެވެ. ވަނީ ޝައްކެކެވެ. އެއީ ދިވެހިރާއްޖޭގައި އޭނާގެ ގާތް ބައެއް މީހުންގެ ނަންތައް ބުނެދީފައި ވުމާއި އެ މީހުންގެ ކަންތައްތައް ހުންނަގޮތުންނެވެ.\nއަނެއްދުވަހު ހިންދުކަރައިން ފުރައިގެން ހުޅުލޭ އެއަރޕޯޓްގައި ބޯޓް ޖެއްސުމުން ބޭބެ ބުންޏެވެ.\n"ކޮއްކޮއާއި ބައްދަލުވެފައި އެވާ މީހަކީ އިބްލީސް ކަމަށް ބޭބެގެ ހިތް ބުނެއެވެ. އޭނާ އެ ހުރީ ސިފަ ބަދަލުކޮށްގެންނެވެ. އެ ނޫން އެހެން އެއްވެސް މީހެއްގެ ވާހަކަތަކެއް އެ ގޮތަކަށް ނުހުންނާނެއެވެ."\n26 އޮކްޓޫބަރ 2015މ.


އެމްޑީޕީގެ އަސްލު އަގުތަކާއި، އުސޫލުތަކަށް ރުޖޫޢަވުމަށް ރައީސް މުޙައްމަދު ނަޝީދު ގޮވާލެއްވި ގޮވާލެއްވުމަށް އީޖާބަދިނުމަށް އެމްޑީޕީ ހެންވޭރު ހުޅަނގު ދާއިރާއިން ސަރުކާރަށް ގޮވައިލަން – Maldivian Democratic Party\nމޯލްޑިވިއަން ޑިމޮކްރެޓިކް ޕާޓީ (އެމްޑީޕީ) އެމައްޗަށް ބިނާވެ އޮތް އަގުތަކާއި، އުސޫލުތައް ނެގެހެއްޓުމަށް މި ޕާޓީގެ ރައީސް މުޙައްމަދު ނަޝީދު ސަރުކާރުގެ މައްޗަށް ގޮވާލެއްވި ގޮވާލެއްވުމަށް މަރުޙަބާ ދަންނަވާ، އެގޮވާލެއްވުން ހެންވޭރު އުތުރު ދާއިރާއިން ތަކުރާރުކުރަމެވެ.\nޝައްކެއްނެތް ގޮތުގައި އެމްޑީޕީގެ އެންމެ އިސް އަދި އެންމެ އަޑުހަރު ވަކާލާތަކީ އިންސާނީ ޙައްޤުތަކާއި، ޢަދުލް އިންސާފެވެ. އަބުރުވެރި، ތާހިރު ދިރިއުޅުމެވެ. 2018 ވަނަ އަހަރުގެ ރިޔާސީ އިންތިޚާބުގައިވެސް ރައީސުލްޖުމްހޫރިއްޔާގެ މަޤާމަށް ރައީސް އިބްރާހިމް މުޙައްމަދު ޞާލިޙްވެސް އިންތިޚާބުވެވަޑައިގަތީ އެ ވަޢުދުތަކައިގެންނެވެ.\n2012 ގެ ބަޣާވާތަށްފަހު މިވޭތިވި މުއްދަތުގެ ތެރޭގައި ޤަތުލުކުޅަ ޑރ. އަފްރާޝީމް ޢަލީއާއި، ވަގަށް ނަގާފައިވާ ނޫސްވެރިޔާ އަޙްމަދް ރިޟްވާން ޢަބްދުﷲއާއި، ވަޅިޖަހައި މަރާލި ޔާމިން ރަޝީދުގެ މަރުގެ ޙަޤީޤަތް ހޯދުމުގެ ވަޢުދައިގެންނެވެ. ދިވެހި\nމާލިއްޔަތުން އެމް.އެމް.ޕީ.އާރްސީ ޚިޔާނާތުގެ ވާސިތާއިން ފޭރުނު ފައިސާ އަނބުރާ ހޯދައި، ވަގު ހިފާނެކަމުގެ ވަޢުދައިގެންނެވެ.\nއެހެންނަމަވެސް، އަދިވެސް އެއިންކަމެއްގެ ކޮޅެއް މެދެއް ނުފިލައެވެ. އެއިން މައްސަލައެއްގައި ދައުވާ އުފުލި، މީހެއްގެ މައްޗަށް ޝަރީޢަތް ހިންގާ މަންޒަރު އަމުދުން ނުވެސް ފެންނަނީއެވެ. އަދި ކިއެއްތަ! މިއިން ކޮންމެ ވިޔާނުދާކަމެއްގެ ބައިވެރިންނާއި، ވާގިވެރިން، އެކި ކުލައިގެ، އެކި ފޭރާމުގައި ތިބޭތީ މިފެންނަނީ ސިޔާސަތު ކަނޑައެޅުމުގައި އަވަދިނެތި އުޅޭތީއެވެ.\nއިހު ނަންގަނެވުނު ލާއިންސާނީ ޢަމަލުތައް ހިންގާފައިވަނީ ދީނީ ފިކުރުގެ ހައްދުފަހަނައެޅި މީހުން މެދުވެރިކޮށްކަން ސަރުކާރަށް މާސާފުކޮށް އެނގި ފައުޅުވެފައިވެއެވެ. އެހެނަސް، މޭ ހަވަނަ ދުވަހުގެ ރޭ ރައީސް މުޙައްމަދު ނަޝީދު އަވާހަރަކޮށްލަން މިފުރަ މާލޭގެ މަޖީދީމަގުގައި ބޮންގޮއްވާ ހިސާބަށް ކަންތައް ދިޔައިރުވެސް ސަރުކާރުން ފެންނަނީ ޣާފިލުކަމުގައި ތިބިއްޔަތީއެވެ.\nއެޙަމަލާ ދިނުމުގައި ޢަމަލީގޮތުން ބައިވެރިވި ދެތިން ހަތަރު ޅަފުރައިގެ ކުއްޖަކު މެނުވީ އަތުވެފައެއް ނުވެއެވެ. އެޙަމަލާއަށް ފައިނޭންސް ކުޅަ މީހުންނާއި، މާސްޓަރމައިންޑުންގެ ޚަބަރެއް ދަބަރެއް ނުއެނގެއެވެ. ބޮނޑު ނަގުލަށްވެ، މައްސަލަ ފިނިވާދާއިރުވެސް، މައްސަލައިގެ ފުންމިނާއި ހަމައަށް ވާސިލުނުވެވޭކަމާއި، ބޮންގޮއްވާ ފިކުރުގެ މޫތައް ނައްތައިލުމަށް މާނަހުރި މަސައްކަތެއް ވެވެމުން ނުދާކަން ހިތާމަޔާއެކުގައި މެނުވީ ފާހަގަނުކުރަމެވެ.\nސަރުކާރުގެ ފުށުން މިހިނދު ފެންނާންޖެހޭނީ ހިތްވަރާއެކު ކުރިއަށްނުކުމެ، ބޮންގޮއްވާ ފިކުރާއި ދިމާކުރުމެވެ. ލޭ ހުއްދަކުރުމާއި، ތަކުފީރުކުރުން މަނާކުރުމެވެ. ދިވެހިރާއްޖެ ހައްދުފަހަނައެޅި ދީނީ ފިކުރުގެ ނުރައްކާތެރި ވަކިތަކުން ސަލާމަތްކުރުމެވެ.\nނަމަވެސް، ނަފްރަތު އުފައްދައިގެން ހަށިފުރާނައިގެ ރައްކާތެރިކަން ނަގާލުން ކުށަކަށް ހަދަން ޚުދު ސަރުކާރުން ރައްޔިތުންގެ މަޖިލީހަށް ހުށަހެޅުމަށްފަހު، ފެނުނީ އެބިލު ހުށަހެޅުއްވި މެންބަރުގެ އިސްތަށިފުޅަށް އެ ބިލު ބޮލާލައި ޖެހި މަންޒަރެވެ. ނަފްރަތު އުފެއްދުމުގެ އަހުލުވެރިންގެ މަޝްވަރާއާއި، ބަހަށެވެ. ނަފްރަތު އުފައްދައިގެން، ޓާގެޓުކޮށް މަރާލި ޔާމިން ރަޝީދުގެ ޢާއިލާފަދަ ޢާއިލާތަކުގެ ކިބައިން ހޭވެސް އަހައި ނުލައެވެ.\nއެމްޑީޕީއަށް ދިވެހި ރައްޔިތުން ވޯޓްދެނީ އަޅާ ބަނދަރަކަށް، ހަދާ މަގަކަށް، ބިނާކުރާ ސްކޫލަކަށް، ހިއްކާ ބިމަކަށް ނޫނެވެ. މައުނަވީ ބަދަލާއި، ހެޔޮ ވެރިކަމަކަށެވެ. އެގޮތް ސަރުކާރަށް އޮޅިއްޖިއްޔަތީ، ލޯކަލް ކައުންސިލް އިންތިޚާބުގައި މާލެފަދަ ޢާންމުކޮށް އެމްޑީޕީއިން ބޮޑު އަޣްލަބިއްޔަތު ނަގާ ސިޓީތަކާއި، ރަށްތަކުން އެކަމުގެ ނުރުހުން ރައްޔިތުން ނުކުމެ ވޯޓްގެ ނަތީޖާއިން ދައްކާފައިވެއެވެ.\nއެހެންކަމުން މިގޮތް ވަރިހަމަކޮށްގެން ތިބެ، އެމްޑީޕީއަށް ރައްޔިތުން ދޭ ތަޢީދާއި، ކުރާ އިތުބާރަށް ފޫނުބެއްދޭވަރުގެ ގެއްލުން ދިނުމުން މަނަޢަވެގަނެ، އެމްޑީޕީގެ އަސްލު އަގުތަކާއި، އުސޫލުތަކަށް ރުޖޫޢަވުމަށް ރައީސް މުޙައްމަދު ނަޝީދު އެގޮވާލެއްވި ގޮވާލެއްވުން އީޖާބީގޮތެއްގައި ސަރުކާރުން ބަލައިގަތުމަށް އެމްޑީޕީ ހެންވޭރު ހުޅަނގު ދާއިރާއިން އިލްތިމާސް ދަންނަވެމެވެ.\nބަޔާންނެރުނީ: ހެންވޭރު ހުޅަނގު ދާއިރާ